ישיבת מליאה, כנסת 17, פרוטוקול מספר הישיבה המאה-ושתיים של הכנסת השבע-עשרה, 2007-02-26 00:00

מגלי והבה: הנני מתכבד לפתוח את ישיבת הכנסת היום, יום שני, ח' באדר התשס"ז, 26 בפברואר שנת 2007.

מגלי והבה: הודעה למזכיר הכנסת.

אריה האן: ברשות יושב-ראש הישיבה, הנני מתכבד להודיעכם, כי הונחו היום על שולחן הכנסת – לקריאה שנייה ולקריאה שלישית: הצעת חוק עבודת נשים (תיקון מס' 34), התשס"ז-2007, והצעת חוק עבודת נשים (תיקון מס' 35), התשס"ז-2007, שהחזירה הוועדה לקידום מעמד האשה.

אריה האן: לקריאה ראשונה, מטעם חברי הכנסת: הצעת חוק הבנקאות (שירות ללקוח) (תיקון מס' 12) (קידום התחרות), התשס"ז-2007, של חבר הכנסת אמנון כהן; הצעת חוק הבנקאות (שירות ללקוח) (תיקון מס' 13) (הסדרת הפיקוח על עמלות והגבלתן), התשס"ז-2007, של חבר הכנסת גלעד ארדן; הצעת חוק הבנקאות (שירות ללקוח) (תיקון מס' 14) (הגבלת עמלות), התשס"ז-2007, של חבר הכנסת חיים כץ; הצעת חוק הדיור הציבורי (זכויות רכישה) (תיקון מס' 3), התשס"ז-2007, של חברי הכנסת רן כהן ויורם מרציאנו; הצעת חוק משק החשמל (תיקון מס' 6) (תעריפים מופחתים), התשס"ז-2007, של חברי הכנסת משה כחלון, סופה לנדבר ואמנון כהן וקבוצת חברי הכנסת; הצעת חוק הרשות השנייה לטלוויזיה ורדיו (תיקון מס' 28) (הארכת זיכיון לשידורי רדיו אזורי), התשס"ז-2007, של חבר הכנסת אמנון כהן.

אריה האן: לדיון מוקדם: הצעת חוק לתיקון פקודת מס הכנסה (שיעור מס לגמלאי שעובד), התשס"ז-2007, מאת חבר הכנסת וקבוצת חברי הכנסת; הצעת חוק הרשויות המקומיות (סיוע למשפחות חיילי מילואים), התשס"ז-2007, מאת חבר הכנסת משה כחלון; הצעת חוק המוקדים העירוניים, התשס"ז-2007, מאת חבר הכנסת סטס מיסז'ניקוב; הצעת חוק איחוד הרשויות המקומיות אור-עקיבא וקיסריה, התשס"ז-2007, מאת חבר הכנסת וקבוצת חברי הכנסת; הצעת חוק לתיקון פקודת העיריות (פיטורי יועץ משפטי וגזבר), התשס"ז-2007, מאת חבר הכנסת ; הצעת חוק זכויות תלמידים עם לקויות למידה בחינוך הרגיל, התשס"ז-2007, מאת חברי הכנסת ואמנון כהן וקבוצת חברי הכנסת; הצעת חוק חינוך ממלכתי (תיקון - תוכנית השלמה לביקור בכותל המערבי ובירושלים העתיקה), התשס"ז-2007, מאת חבר הכנסת בנימין אלון; הצעת חוק הפיקוח על שירותים פיננסיים (ביטוח) (תיקון - פיצוי מופחת לנהג שיכור), התשס"ז-2007, מאת חברי הכנסת גלעד ארדן ו; הצעת חוק לתיקון פקודת הבנקאות (פרסום דין-וחשבון פומבי על מעילה), התשס"ז-2007, מאת חבר הכנסת סטס מיסז'ניקוב; הצעת חוק לתיקון פקודת מס הכנסה (נקודות זיכוי לגבר עבור ילדים), התשס"ז-2007, מאת חבר הכנסת וקבוצת חברי הכנסת; הצעת חוק לתיקון פקודת מס הכנסה (זיכוי במס לאח תומך), התשס"ז-2007, מאת חבר הכנסת סטס מיסז'ניקוב וקבוצת חברי הכנסת; הצעת חוק להכרזה על התנועה האסלאמית הצפונית בישראל כהתאגדות אסורה, התשס"ז-2007, מאת חבר הכנסת ; הצעת חוק הסיוע המשפטי (תיקון - זכאות לסיוע בהליך אזרחי), התשס"ז-2007, מאת חבר הכנסת וקבוצת חברי הכנסת; הצעת חוק סדר הדין הפלילי (קביעת מועדים לקבלת החלטות), התשס"ז-2007, מאת חבר הכנסת משה כחלון; הצעת חוק העונשין (תיקון - החמרת ענישה בעבירות של גרם חבלה חמורה ותקיפה כלפי קשישים), התשס"ז-2007, מאת חבר הכנסת ; הצעת חוק סדר הדין הפלילי (תיקון - הגבלת משך זמן החקירה המשטרתית וטיפול התביעה בתיק החקירה עד להגשת כתב אישום), התשס"ז-2007, מאת חבר הכנסת וקבוצת חברי הכנסת; הצעת חוק בתי-המשפט (תיקון - פרסום שם חשוד), התשס"ז-2007, מאת חברי הכנסת יוסף שגאל ורוברט אילטוב;

אריה האן: הצעת חוק יישום תוכנית ההתנתקות (תיקון - מחיקת רישום פלילי), התשס"ז-2007, מאת חבר הכנסת ; הצעת חוק לתיקון פקודת הראיות (דרישת הסיוע להרשעה על-פי הודיה), התשס"ז-2007, מאת חבר הכנסת וקבוצת חברי הכנסת; הצעת חוק העונשין (תיקון - החמרת ענישה בגין גנבת תשתיות), התשס"ז-2007, מאת חבר הכנסת יצחק גלנטי וקבוצת חברי הכנסת; הצעת חוק העונשין (תיקון - תקיפת קשישים), התשס"ז-2007, מאת חברי הכנסת דוד רותם ויצחק אהרונוביץ; הצעת חוק מימון מפלגות (תיקון - חלוקת המימון בין מפלגות המקיימות סיעה אחת), התשס"ז-2007, מאת חבר הכנסת ; הצעת חוק ייצוג הולם לצעירים במגזר הציבורי (תיקוני חקיקה), התשס"ז-2007, מאת חבר הכנסת ; הצעת חוק סדרי השלטון והמשפט (ביטול החלת המשפט, השיפוט והמינהל) (תיקון - ביטול משאל עם), התשס"ז-2007, מאת חבר הכנסת ; הצעת חוק הכשרות המשפטית והאפוטרופסות (תיקון - חובת מינוי עורך-דין), התשס"ז-2007, מאת חבר הכנסת וקבוצת חברי הכנסת; הצעת חוק-יסוד: נשיא המדינה (תיקון - תקופת צינון), מאת חברי הכנסת יצחק גלנטי ויצחק לוי וקבוצת חברי הכנסת; הצעת חוק-יסוד: משק המדינה (תיקון - רפורמות מבניות), מאת חבר הכנסת אביגדור יצחקי; הצעת חוק שחרור על תנאי ממאסר (תיקון - מאסר לא קצוב למחבלים), התשס"ז-2007, מאת חבר הכנסת ; הצעת חוק המרשם הפלילי ותקנת השבים (תיקון - קיצור תקופת המחיקה), התשס"ז-2007, מאת חבר הכנסת וקבוצת חברי הכנסת; הצעת חוק נישואין וגירושין, התשס"ז-2007, מאת חבר הכנסת אופיר פינס-פז; הצעת חוק העונשין (תיקון - אלימות שוטרים), התשס"ז-2007, מאת חברי הכנסת אורי אריאל, מרינה סולודקין ועתניאל שנלר; הצעת חוק-יסוד: הממשלה (תיקון - אצילת סמכויות ראש הממשלה), מאת חברי הכנסת אביגדור יצחקי, אמנון כהן ו וקבוצת חברי הכנסת; הצעת חוק בית-המשפט לענייני משפחה (תיקון - בני זוג מאותו המין), התשס"ז-2007, מאת חבר הכנסת אבשלום וילן; הצעת חוק שיפוט בתי-דין רבניים (נישואין וגירושין) (תיקון - סמכות שיפוט בהסכמה), התשס"ז-2007,

אריה האן: מאת חבר הכנסת וקבוצת חברי הכנסת; הצעת חוק כרטיסי חיוב (תיקון - אישור תקנות וצווים על-ידי ועדת הכלכלה), התשס"ז-2007, מאת חבר הכנסת מנחם בן-ששון; הצעת חוק חובת יידוע על תשלומים בשפה הרוסית ובשפה האמהרית, התשס"ז-2007, מאת חברי הכנסת יוסף שגאל ורוברט אילטוב; הצעת חוק סדרי השלטון והמשפט (ביטול החלת המשפט, השיפוט והמינהל) (תיקון - התקנת תקנות), התשס"ז-2007, מאת חברי הכנסת אביגדור יצחקי, ומנחם בן-ששון וקבוצת חברי הכנסת; הצעת חוק להבטחת שירותים חיוניים, התשס"ז-2007, מאת חברי הכנסת יוסף ביילין, חיים אורון, , אבשלום וילן ורן כהן; הצעת חוק הגבלת אכיפת תשלום קנסות חנייה, התשס"ז-2007, מאת חבר הכנסת משה כחלון; הצעת חוק מניעת אפליית גיל, התשס"ז-2007, מאת חבר הכנסת יצחק גלנטי וקבוצת חברי הכנסת; הצעת חוק שוויון ההזדמנויות בעבודה (תיקון – אי-הפליה בשל רישום פלילי), התשס"ז-2007, מאת חברי הכנסת רוברט אילטוב ויוסף שגאל; הצעת חוק לבוש ייצוגי במוסדות ציבור, התשס"ז-2007, מאת חבר הכנסת דוד אזולאי; הצעת חוק הגבלת פיצויי פרישה בחברות הציבוריות, התשס"ז-2007, מאת חבר הכנסת אופיר פינס-פז; הצעת חוק פנסיה לכל עובד, התשס"ז-2007, מאת חבר הכנסת אופיר פינס-פז; הצעת חוק הביטוח הלאומי (תיקון - גמלת ניידות), התשס"ז-2007, מאת חבר הכנסת חיים אורון; הצעת חוק הביטוח הלאומי (תיקון - דמי אבטלה בתקופת הכשרה מקצועית), התשס"ז-2007, מאת חבר הכנסת אמנון כהן; הצעת חוק עבודת נשים (תיקון - הארכת חופשת הלידה), התשס"ז-2007, מאת חברי הכנסת ו; הצעת חוק שוויון זכויות לאנשים עם מוגבלות (תיקון - תפריט ברייל), התשס"ז-2007, מאת חברי הכנסת ליה שמטוב ואלכס מילר; הצעת חוק האזרחים הוותיקים (תיקון - הנחה בשכר לימוד לתוכניות גיל הזהב במוסדות להשכלה גבוהה ובמוסדות לימוד), התשס"ז-2007, מאת חבר הכנסת חיים כץ; הצעת חוק בדיקות בטיחות למתקנים בגני-ילדים ובגני-שעשועים, התשס"ז-2007, מאת חבר הכנסת וקבוצת חברי הכנסת; הצעת חוק הביטוח הלאומי (תיקון - חובת נוכחות מתורגמן בדיוני ועדה רפואית),

אריה האן: התשס"ז-2007, מאת חבר הכנסת וקבוצת חברי הכנסת; הצעת חוק הביטוח הלאומי (תיקון - חובת נוכחות מתורגמן בדיוני ועדה רפואית), התשס"ז-2007, מאת חברי הכנסת סטס מיסז'ניקוב וליה שמטוב; הצעת חוק הביטוח הלאומי (תיקון - מתן מענק לידה לנשים שילדו שלא במוסד רפואי), התשס"ז-2007, מאת חברת הכנסת ; הצעת חוק הביטוח הלאומי (תיקון - מתן מענק לידה וקצבת לידה לנשים שילדו שלא במוסד רפואי), התשס"ז-2007, מאת חבר הכנסת סטס מיסז'ניקוב וקבוצת חברי הכנסת; הצעת חוק הביטוח הלאומי (תיקון - מתן מענק לידה וקצבת לידה לנשים שילדו שלא במוסד רפואי), התשס"ז-2007, מאת חבר הכנסת חיים כץ; הצעת חוק לתיקון פקודת רופאי השיניים (הגבלת פעילות מרפאות של תאגידים), התשס"ז-2007, מאת חברי הכנסת אלכס מילר וסטס מיסז'ניקוב; הצעת חוק הביטוח הלאומי (תיקון - תשלום דמי אבטלה למקימי עסקים), התשס"ז-2007, מאת חבר הכנסת סטס מיסז'ניקוב וקבוצת חברי הכנסת; הצעת חוק שוויון זכויות לאנשים עם מוגבלות (תיקון - הודעה מוקדמת על רישום למוסדות חינוך), התשס"ז-2007, מאת חבר הכנסת סטס מיסז'ניקוב וקבוצת חברי הכנסת; הצעת חוק ביטוח בריאות ממלכתי (תיקון - בדיקות תקופתיות מגיל 55), התשס"ז-2007, מאת חבר הכנסת ; הצעת חוק שירות המדינה (גמלאות) (תיקון - צבירת זכויות פנסיה) התשס"ז-2007, מאת חבר הכנסת ; הצעת חוק הביטוח הלאומי (תיקון - הכנסה מרבית לעניין קצבת זיקנה), התשס"ז-2007, מאת חברת הכנסת -שלו וקבוצת חברי הכנסת; הצעת חוק פיזור הפגנות, התשס"ז-2007, מאת חבר הכנסת בנימין אלון; הצעת חוק המרכז לחקר הטרור על שם ג'ורג' בוש, התשס"ז-2007, מאת חבר הכנסת ; הצעת חוק לתיקון פקודת המשטרה (השכלה גבוהה כתנאי בגיוס חוקרים למשטרה), התשס"ז-2007, מאת חברי הכנסת מרינה סולודקין ומיכאל נודלמן; הצעת חוק התכנון והבנייה (תיקון - שיעור היטל השבחה), התשס"ז-2007, מאת חבר הכנסת חנא סוייד וקבוצת חברי הכנסת; הצעת חוק הניקוז וההגנה מפני שיטפונות (תיקון - הרכב המועצה ורשויות הניקוז), התשס"ז-2007, מאת חבר הכנסת ; הצעת חוק לתיקון פקודת העיריות (איסור הנצחת אישים שהורשעו בפלילים), התשס"ז-2007, מאת חבר הכנסת אופיר פינס-פז;

אריה האן: הצעת חוק לתיקון פקודת העיריות (איסור הנצחת אישי ציבור שהורשעו בפלילים), התשס"ז-2007, מאת חבר הכנסת רן כהן; הצעת חוק רישוי עסקים (תיקון - הצבת מכשור החייאה), התשס"ז-2007, מאת חבר הכנסת סטס מיסז'ניקוב וקבוצת חברי הכנסת; הצעת חוק התכנון והבנייה (תיקון - התקנת מפסק שליטה בחשמל בדירה), התשס"ז-2007, מאת חבר הכנסת וקבוצת חברי הכנסת; הצעת חוק שימור הרי ירושלים, התשס"ז-2007, מאת חבר הכנסת דוד רותם וקבוצת חברי הכנסת; הצעת חוק התכנון והבנייה (תיקון - שינוי חלק המקרקעין המותר להפקעה ללא פיצויים), התשס"ז-2007, מאת חבר הכנסת חנא סוייד וקבוצת חברי הכנסת; הצעת חוק הביקורת על דברי חקיקה של מפקד כוחות צה"ל ביהודה והשומרון, התשס"ז-2007, מאת חבר הכנסת עתניאל שנלר וקבוצת חברי הכנסת; הצעת חוק תג זיהוי רפואי מציל חיים, התשס"ז-2007, מאת חבר הכנסת וקבוצת חברי הכנסת; הצעת חוק לתיקון פקודת הרופאים (בדיקות תקופתיות לרופאים), התשס"ז-2007, מאת חבר הכנסת ; הצעת חוק לתיקון פקודת הרופאים (בדיקות רפואיות תקופתיות), התשס"ז-2007, מאת חבר הכנסת ; הצעת חוק הבטחת הכנסה (תיקון - רכב בבעלות גמלאי כנכס שלא מופקת ממנו הכנסה חודשית), התשס"ז-2007, מאת חברת הכנסת -שלו וקבוצת חברי הכנסת; הצעת חוק ביטוח בריאות ממלכתי (תיקון - שירותי רפואת שיניים לילדי משפחות מצוקה), התשס"ז-2007, מאת חברי הכנסת גלעד ארדן וחיים אורון; הצעת חוק זכויות החולה (תיקון - תרגום מסמכי הסכמה), התשס"ז-2007, מאת חבר הכנסת ואסל טאהא וקבוצת חברי הכנסת; הצעת חוק ביטוח בריאות ממלכתי (תיקון - ביטול הגבלת זכותו של תושב ששהה מחוץ לישראל), התשס"ז-2007, מאת חבר הכנסת וקבוצת חברי הכנסת; הצעת חוק ביטוח בריאות ממלכתי (תיקון - הפחתת התקופות להגבלת זכותו של תושב שחזר לישראל), התשס"ז-2007, מאת חברי הכנסת ו; הצעת חוק המדיניות הכלכלית לשנת הכספים 2004 (תיקוני חקיקה) (השתתפות עולה חדש בתוכנית מהל"ב), התשס"ז-2007, מאת חברי הכנסת זאב אלקין, מרינה סולודקין ומיכאל נודלמן וקבוצת חברי הכנסת.

אריה האן: נוסח מתוקן להצעת חוק לתיקון פקודת הרוקחים (לוח זמנים לאישור רישום תכשירים), התשס"ז-2007, של חברי הכנסת משה שרוני, משה גפני, אסתרינה טרטמן ודוד אזולאי וקבוצת חברי הכנסת, שמספרה פ/1971.

אריה האן: עוד הריני להודיעכם כי חבר הכנסת מבקש להסיר את שמו מהצעת חוק-יסוד: נשיא המדינה (תיקון – חנינת מחבלים), של חברת הכנסת לימור לבנת וקבוצת חברי הכנסת, שמספרה פ/2117.

אריה האן: תודה רבה.

מגלי והבה: תודה למזכיר.

מגלי והבה: אני מתכבד לקרוא בפניכם את מכתבו של מזכיר הממשלה.

מגלי והבה: אני מתכבד להודיעך כי הממשלה החליטה בישיבתה ביום 25 בפברואר 2007 כדלקמן: 1.

מגלי והבה: בהתאם לסעיף 15 לחוק-יסוד: הממשלה, לצרף את חברת הכנסת אסתרינה טרטמן לשרה נוספת בממשלה.

מגלי והבה: בהתאם לחוק האמור הממשלה תבקש את אישורה של הכנסת להודעה.

מגלי והבה: 2.

מגלי והבה: בהתאם לסעיף 31(א) לחוק-יסוד: הממשלה, לשנות את חלוקת התפקידים בין השרים כדלקמן: השר יצחק הרצוג יהיה שר הרווחה במקום ראש הממשלה; השרה אסתרינה טרטמן תהיה שרת התיירות במקום השר יצחק הרצוג; השר גאלב מג'אדלה יהיה שר המדע, התרבות והספורט; בהתאם לסעיף 31(א) לחוק האמור, יובאו השינויים לאישורה של הכנסת.

מגלי והבה: אני מוצא לנכון להביא לידיעת הכנסת, כי הממשלה החליטה לשנות את שמו של משרד הרווחה, שייקרא מעתה "משרד הרווחה והשירותים החברתיים".

מגלי והבה: בהתאם לפקודת פקידי הממשלה (שינוי תארים), 1940, תפורסם הודעה ברשומות ולפיה ישונה תוארו של שר הרווחה ל"שר הרווחה והשירותים החברתיים".

מגלי והבה: השר יצחק הרצוג יופקד, בין היתר, על הנושאים - תפוצות, חברה, מאבק באנטישמיות.

מגלי והבה: השר יעקב אדרי יהיה אחראי לאירועי חגיגות 60 השנה להקמת מדינת ישראל.

מגלי והבה: חברי הכנסת, דיון והצבעה יתקיימו במועד אחר.

מגלי והבה: 1.

מגלי והבה: המצב הקשה במערכת הבריאות;

מגלי והבה: 3.

מגלי והבה: מדיניותה בתחום המדיני, הכלכלי והחברתי

מגלי והבה: הנושא הראשון על סדר-היום הוא הצעות האי-אמון בממשלה.

מגלי והבה: ההצעה הראשונה היא הצעת סיעת יהדות התורה והאיחוד הלאומי - מפד"ל להביע אי-אמון בממשלה בנושא: המצב הקשה במערכת הבריאות.

מגלי והבה: אני מזמין את חבר הכנסת שמואל הלפרט לנמק את ההצעה במסגרת זמן של עשר דקות.

מגלי והבה: בבקשה.

שמואל הלפרט: אדוני היושב-ראש, איפה שר הבריאות?

מגלי והבה: שר הבריאות תיכף יגיע.

מגלי והבה: השר שהיה פה ביקש שניות מעטות.

מגלי והבה: הנה, היה זריז יותר מהשניות שהתנצלתי בשמו.

מגלי והבה: השר יצחק כהן משיב לך.

מגלי והבה: בבקשה.

שמואל הלפרט: אדוני היושב-ראש, כנסת נכבדה, במערכת הבריאות חלה נסיגה מדאיגה בשנים האחרונות.

שמואל הלפרט: נושא הבריאות, שהיה צריך לעמוד בראש סדר העדיפויות של הממשלה, כי זהו נושא של פיקוח נפש, נושא של חיים וחלילה להיפך, אינו מעסיק את הממשלה.

שמואל הלפרט: חשבנו לתומנו שאחרי חקיקת חוק ביטוח בריאות ממלכתי תהיה התקדמות בשירותי הבריאות בישראל.

שמואל הלפרט: אולם לצערנו, ההיפך הוא הנכון.

שמואל הלפרט: רמת השירות ירדה, הצפיפות בבתי-החולים עלתה, סל התרופות הצטמק ותשלום הציבור עבור תרופות וביטוחים משלימים עלה פי-שניים, והציבור נדרש לשלם כיום מיליארדים, אחרי שהוא משלם את תשלומי המס עבור בריאות.

שמואל הלפרט: הצרכנים העיקריים של שירותי הבריאות הם הילדים והקשישים, ולהם קיצצה הממשלה באכזריות את תשלומי ההעברה.

שמואל הלפרט: את תקציב קצבאות הילדים קיצצה הממשלה ב-3.5 מיליארדי שקלים, 50%; גם את תקציבי הגמלאים קיצצו בעשרות אחוזים, ובמקביל נאלצות שתי האוכלוסיות האלה לשלם פי-שניים עבור תרופות וביטוחים משלימים.

שמואל הלפרט: תשלומי הציבור עבור שייאות עלו מסך של 2.8 מיליארדים בשנת 1997 ל-6.2 מיליארדים בשנת 2004.

שמואל הלפרט: לצערנו הרב, משרד האוצר מנותק מהמציאות, ואף שהמצב הכלכלי במדינה טוב, סדר העדיפויות השתבש שם ובמקום להקצות משאבים לנושאים של רווחה, בריאות, חולים, קשישים, גמלאים ומשפחות ברוכות ילדים, הם מייעדים את הכסף לעשירים ולבעלי יכולת.

מגלי והבה: חבר הכנסת כהן, תקשיב גם לחבר הסיעה שלך.

שמואל הלפרט: בעת שנחקק חוק ביטוח בריאות ממלכתי ב-1994 הוא כלל סל שירותים נדיב מאוד, אלא שהחוק לא קבע מנגנון שיאפשר לעדכן את הסל באופן מלא שנה אחר שנה בהתאם לשינויים הדמוגרפיים והטכנולוגיים.

שמואל הלפרט: זמן לא רב לאחר חקיקתו החלה הממשלה לשחוק את חלקה במימון סל הבריאות, ובמקביל הוכבד נטל המימון על צרכני שירותי הבריאות.

שמואל הלפרט: כך, למשל, רק חלק מהתרופות החדשות שיצאו מאז לשוק הוכנסו לסל השירותים, ורק מי שרוכש ביטוח משלים יכול להשיג תרופות שלא הוכנסו לסל.

שמואל הלפרט: מאז ועד עתה המצב הולך ומחמיר.

שמואל הלפרט: בסוף שנת 2006 נאלצו הקופות לקחת את הכסף של סל התרופות משנת 2007 כדי להציל את חייהם של אלפי חולים, וסל התרופות לשנת 2007 נותר בלא תקציב.

שמואל הלפרט: לא רק בעבור תרופות החולים נדרשים לשלם, אלא גם בעבור שירותים שונים ומגוונים – בעבור ביקורים אצל רופאים מומחים, בעבור בדיקות חובה שחולים צריכים לעבור במכונים ובמרפאות-חוץ של בתי-החולים.

שמואל הלפרט: השחיקה במימון הממשלתי של סל שירותי הבריאות מגבירה את האי-שוויון בנגישות לשירותי הבריאות, שכן לא כולם מסוגלים לשלם בעבור התוספות הנדרשות.

שמואל הלפרט: במצב זה נוצרו שתי מערכות בריאות: האחת לעשירים ולבעלי היכולת, והאחרת לחלשים ולעניים שצריכים לחשוב כל יום מה לעשות עם הגרושים המעטים שיש להם – אם לוותר על מצרכי מזון או על תרופות.

שמואל הלפרט: כל החלטה תהיה ברירת מחדל קשה וכואבת.

שמואל הלפרט: לצד הגידול בהוצאה הפרטית של האזרחים על בריאות חלה עלייה גדולה בהכנסות של קופות-החולים, שמרוויחות מהתשלומים בעבור תרופות, טיפולים וביטוחים משלימים – שאינם מוכרים ואינם מסובסדים על-ידי המדינה.

שמואל הלפרט: ההכנסות האלה גדלו מ-2.8 מיליארדי ש"ח ב-1997 ל-6.2 מיליארדי ש"ח בשנת 2004, ומאז ההכנסות הולכות ותופחות, ואילו מצב מערכת הבריאות הולך ונסוג – לצד מצב בריאות הקהילה, שגם הוא הולך ומחמיר, היות שאנשים אינם צורכים בריאות באופן שוויוני.

שמואל הלפרט: רק בסעיף ההכנסות בעבור תרופות וטיפולים הכפילו הקופות את ההכנסות מ-1.2 מיליארד ש"ח ל-2.7 מיליארדי ש"ח.

שמואל הלפרט: חלק גדול מהפניות שאני מקבל הן בתחום הבריאות.

שמואל הלפרט: לאחרונה קיבלתי פנייה ממשפחות של חולים במצב קשה הזקוקים לתרופה "ארביטוקס", שאינה כלולה בסל התרופות – תרופה יקרה שאין לה תחליף – ואין בידם היכולת להשיג את עלות מימונה.

שמואל הלפרט: העברתי את הבקשה אישית לשר הבריאות, והיום קיבלתי תשובה.

שמואל הלפרט: אקריא לך, אדוני היושב-ראש, את התשובה על מכתבי.

שמואל הלפרט: השר כותב כך: "'ארביטוקס' היתה מועמדת לסל השירותים בשנה שעברה.

שמואל הלפרט: לצערי, בשל הפער בין הצרכים הרפואיים לגובה התקציב שניתן לצורך הרחבת הסל, תרופות רבות שאין עוררין על יעילותן או חשיבותן נותרו מחוץ לסל.

שמואל הלפרט: לפיכך, לא ניתן לדון בבקשה להוספת תרופה זו או תרופות אחרות במועד זה".

שמואל הלפרט: זו תשובת שר הבריאות.

שמואל הלפרט: אתמול קיבלתי מכתב ממשפחה שבה האב, אדם צעיר, עבר ניתוח להסרת גידול ממאיר וכעת הוא זקוק להמשך טיפול כימותרפי ב"טמודל".

שמואל הלפרט: תרופה זו חיונית להחלמתו, אך אינה כלולה בסל התרופות.

שמואל הלפרט: אני רוצה לשאול את כבוד שר הבריאות, למי אני יכול להפנות את המכתב הכאוב הזה כדי שיקבל מענה.

שמואל הלפרט: ודאי ידוע לך, אדוני שר הבריאות, שיש חולים שנאלצים למכור את בתיהם ואת כל רכושם כדי לממן את התרופות החיוניות הדרושות להם.

שמואל הלפרט: סל התרופות הולך ומצטמק, תרופות חשובות הדרושות לחולי סרטן אינן כלולות בו והרופאים עומדים חסרי אונים.

שמואל הלפרט: בהעדר מענה ממשלתי קמו עמותות וארגוני חסד המנסים למלא את תפקיד הממשלה ולהציל את חיי החולים, אך זה לא פתרון.

שמואל הלפרט: על הממשלה להבטיח את בריאות הציבור, ועליה לשדרג את סל הבריאות בהתאם לגודל האוכלוסין ובהתאם להתפתחות הטכנולוגית, לשינויי המחירים ולייצור תרופות חדשות.

שמואל הלפרט: במקום שהממשלה תכלול את התרופות החיוניות בסל הבריאות, היא מעניקה הנחות במע"מ בסך 3.5 מיליארדי ש"ח, שאינן מגיעות לציבור הרחב – המרוויחים הם בעלי ההון והחברות.

שמואל הלפרט: ב-10% בלבד מ-3.5 המיליארדים שהמדינה ויתרה עליהם במע"מ, לטובת העשירים, היה אפשר להציל את חייהם של מאות אנשים.

שמואל הלפרט: היכן ההיגיון?

שמואל הלפרט: היכן הצדק?

שמואל הלפרט: עקב חוסר תקציב רופאים נאלצים לחרוץ את גורלם של חולים; לפני זמן מה טיפלתי אישית בקשיש מעל גיל 80 שהרופא סירב להשאירו בטיפול נמרץ אף שהוא עצמו הודה שהוא זקוק לכך.

שמואל הלפרט: הרופא אמר לי, שהיות שאין מקום, כאשר מגיעים שני חולים, אחד צעיר ואחד מבוגר, הוא מעדיף להציל את הצעיר – מחוסר מקום.

שמואל הלפרט: רופאים נאלצים להחליט מי יחיה, ומי, חס ושלום, להיפך.

שמואל הלפרט: ברצוני להעלות כאן את מצוקת האשפוז, את הצפיפות הקשה בבתי-החולים.

שמואל הלפרט: בתקופה האחרונה נאלצו חולים רבים, בהם קשישים, בהם במצב קשה, לשכב בפרוזדורים.

שמואל הלפרט: לפני כמה שבועות התפרסמו נתונים קשים על התפוסה בבתי-החולים.

שמואל הלפרט: בירושלים היתה תפוסה של 170%, ובמצב הזה הממשלה פועלת לסגור את בית-החולים "ביקור חולים" הוותיק, הנמצא בלב ירושלים כבר 170 שנה.

שמואל הלפרט: את מאות מיטות האשפוז של "ביקור חולים" הם מציעים להעביר ל"הדסה" ול"שערי צדק", שהתפוסה בהם הגיעה ל-170%.

שמואל הלפרט: אשדוד, עיר שחיים בה רבע מיליון תושבים, נאלצת להילחם על הקמת בית-חולים, אף שיש יזם שמוכן להשקיע בהקמת בית-חולים ציבורי באשדוד, שייתן שירות.

שמואל הלפרט: הממשלה מתנגדת לכך.

שמואל הלפרט: מדוע צריכים תושבי אשדוד להפגין?

שמואל הלפרט: מדוע צריך להקים לשם כך שדולות ולהעביר חוקים בכנסת?

שמואל הלפרט: מדוע המדינה מתנגדת לכך שלתושבי אשדוד יהיה בית-חולים?

שמואל הלפרט: מי קובע את מערכת השיקולים המעוותת הזאת?

שמואל הלפרט: למרות כל זאת אני חייב להביע את הערכתי והוקרתי לשר הבריאות הנוכחי, מר שלמה בן-יזרי, על המאמצים הרבים - -

קריאות: יעקב, יעקב.

שמואל הלפרט: יעקב בן-יזרי.

יצחק כהן: שלמה היה שר.

לימור לבנת: לשעבר שר הבריאות.

גאלב מג'אדלה: עוד יחזור.

שמואל הלפרט: - - על הרגישות שהוא מגלה לחולים ולמערכת הרפואית ועל רצונו העז לסייע כמיטב יכולתו.

שמואל הלפרט: לסיום, אדוני היושב-ראש, מערכת הבריאות זקוקה לרפואה שלמה ואף לטיפול נמרץ.

שמואל הלפרט: נושא הבריאות גובל בפיקוח נפש, ופיקוח נפש דוחה הכול.

שמואל הלפרט: ואני רוצה לסיים בתפילה "וכל המחלה אשר שמתי במצרים לא אשים עליך כי אני ה' רופאך".

שמואל הלפרט: בשל המצב הקשה שתיארתי במערכת הבריאות, אנו מציעים להביע אי-אמון בממשלה.

מגלי והבה: תודה, חבר הכנסת הלפרט.

מגלי והבה: אני מזמין את השר יצחק כהן להשיב על הצעת האי-אמון של המפד"ל, האיחוד הלאומי ויהדות התורה.

מגלי והבה: בבקשה.

רן כהן: זאת ההצעה הראשונה, אדוני היושב-ראש?

מגלי והבה: כן, זאת ההצעה הראשונה, והשר משיב עליה.

יצחק כהן: כבוד היושב-ראש, כבוד השר, חברי חברי הכנסת, אני רוצה להודות לרב שמואל הלפרט על שהעלה את ההצעה.

יצחק כהן: הרב שמלקה, ההצעה שלך צריכה להיות בכל שבוע על סדר-היום הלאומי.

יצחק כהן: יישר כוח שהעלית אותה.

יצחק כהן: אני משיב פה במקום ידידי היקר הרב יעקב - - -

מגלי והבה: אדוני, נדמה לי שצריך לקרוא לחבר הכנסת בשמו.

מגלי והבה: אומנם השתמשת בכינוי "חברי", אבל לא כולם יודעים - - -

יצחק כהן: הרב שמואל הלפרט, המכונה שמלקה.

רן כהן: אדוני היושב-ראש, גם ככה זה מאוד מקורי, שהשר צריך להביע אי-אמון בממשלה.

יצחק כהן: לדעתי, חבר הכנסת, הרב שמואל הלפרט עלה על נקודה שחייבת להיות על סדר-היום הלאומי, וגם אתה תסכים אתי, חבר הכנסת רן כהן - - -

רן כהן: בטוח.

רן כהן: אני גם אצביע בעד.

יעקב כהן: לא בטוח שבשבוע הבא תהיה אותה ממשלה.

יעקב כהן: יש הצבעה - - -

יצחק כהן: אתה עד כדי כך בטוח שעשיתם צעד נבון בכך שוויתרתם על ועדת הכספים?

יצחק כהן: לדעתי עשיתם טעות כלפי הציבור.

גדעון סער: מי ויתר על ועדת הכספים?

יעקב כהן: - - -

יצחק כהן: אנחנו נתנגד.

גדעון סער: אבל מי ויתר על ועדת הכספים?

מגלי והבה: הם עדיין לא החליטו, חבר הכנסת סער.

גדעון סער: מה, יש משהו חדש, אדוני השר?

יצחק כהן: אני מת על התמימות שלך.

יצחק כהן: התמימות שלך כל כך רוחשת, כל כך סוחפת.

יצחק כהן: אתה גם אדם טוב וגם אדם תמים.

גדעון סער: נו, וזה נדיר, גם זה וגם זה.

יצחק כהן: ההצעה של חבר הכנסת הרב הלפרט – התבקשתי להשיב במקום שר הבריאות, מר יעקב בן-יזרי.

יצחק כהן: על-פי המדדים המקובלים במערכות בריאות בעולם, מצבה של מערכת הבריאות הישראלית טוב בהשוואה למערכות בריאות של מדינות רבות אחרות.

יצחק כהן: תמותת תינוקות נמוכה מחד גיסא ותוחלת חיים גבוהה מאידך גיסא הן אך חלק ממדדי הבריאות המצביעים על רמתה הגבוהה של מערכת הבריאות בישראל.

יצחק כהן: אני חושב שכשר האוצר לשעבר כדאי שתשמע את זה, מר נתניהו.

יצחק כהן: אלה נתונים שתשמח לשמוע, כי חלקם - - -

בנימין נתניהו: אני תמיד שמח לשמוע אותך.

יצחק כהן: תודה.

בנימין נתניהו: בדרך כלל אני גם מסכים אתך - - -

יצחק כהן: יש פה דברים שגם קרו בתקופתך.

יצחק כהן: דברים טובים.

יצחק כהן: חוק ביטוח בריאות ממלכתי, שנכנס לתוקף בשנת 1995 – וייזכר לטוב חבר הכנסת חיים רמון – הביא לכך שכל תושבי מדינת ישראל, כולם, מבוטחים בביטוח בריאות ממלכתי, בסל שירותים שוויוני שהוא מהנרחבים והאיכותיים ביותר בעולם.

יצחק כהן: נכון, יש לשפר את מנגנוני העדכון ואת השירות לחולים, תמיד יש מה לשפר, אבל עד כניסת החוק לתוקף היינו עדים למצבים קשים שבהם אנשים, בעיקר מהשכבות החלשות, שרק בעת שחלו ונזקקו לטיפולים ולשירותים רפואיים נוכחו לדעת שהם אינם יכולים לקבל את השירותים החיוניים להם כל כך.

יצחק כהן: חוק בריאות ממלכתי שם קץ לתופעה הזאת.

יצחק כהן: כאמור, כיום כל מי שהוא תושב המדינה, ולא רק אזרחים, מכוסה בביטוח בריאות ממלכתי, ומתוקף זה נהנה מסל השירותים האמור.

יצחק כהן: בשנים 2006–2007 הקציבה ממשלת ישראל תוספת לעלות סל התרופות והטכנולוגיות הרפואיות בסך 700 מיליון שקל, שחלקה ניתן כבר בשנת 2006 וחלקה האחר, של שנת 2007, הוקדם אף הוא ל-2006.

יצחק כהן: תוספת זו שניתנה לסל היא מהמשמעותיות ביותר שניתנו אי-פעם לסל התרופות, והיא שיפרה במידה ניכרת את מצבם של החולים שנזקקו לתרופות ולטכנולוגיות חדשות שלא היו כלולות בסל, הרב הלפרט.

יצחק כהן: בין השאר הוספו בשנה האחרונה לסל הבריאות תרופות לחולי סרטן, בכלל זה "הרצפטין" לסרטן השד ו"אווסטין" לסרטן המעי הגס, תרופות לחולי סוכרת, תרופות לטיפול ביתר לחץ דם, טיפול בהורמון גדילה לילדים, טיפול ביתר לחץ ריאתי ועוד.

יצחק כהן: עם זאת, משרד הבריאות אינו קופא על שמריו.

יצחק כהן: משרד הבריאות מבקש לשפר עוד את בריאות הציבור ולהיטיב את השירותים הניתנים לתושבים.

יצחק כהן: משרד הבריאות פועל לתקן את חוק ביטוח בריאות ממלכתי כך שיקבע מנגנון אוטומטי, כמו שביקשת, להרחבת סל התרופות מדי שנה, בלא צורך במאבקים פוליטיים וציבוריים חדשות לבקרים להשגת תוספת תקציב.

יצחק כהן: לסוגיית מצוקת האשפוז שהוזכרה – משרד הבריאות הכין תוכנית אשפוז ארוכת טווח להוספת 3,000 מיטות עד שנת 2015, בתגבור בתי-החולים הקיימים ובפתיחת שלושה בתי-חולים נוספים.

יצחק כהן: חברת הכנסת סופה לנדבר, פתיחת שלושה בתי-חולים חדשים – אני מניח שבין השאר אחד באשדוד - - -

סופה לנדבר: - - - אני מקווה מאוד.

יצחק כהן: את גם חוקקת חוק.

שמואל הלפרט: את "ביקור חולים" הולכים לסגור.

יצחק כהן: שלושה בתי-חולים חדשים, רב שמלקה.

שמואל הלפרט: - - -

יצחק כהן: - - - תוספת של 3,000 מיטות עד שנת 2015, בתגבור בתי-החולים הקיימים ופתיחת שלושה בתי-חולים חדשים.

שמואל הלפרט: וסגירת חלק מהם.

יצחק כהן: שלושה בתי-חולים נוספים, הרב הלפרט.

יצחק כהן: אני קורא מסמך רשמי של שר הבריאות, הרב הלפרט.

שמואל הלפרט: כמה בתי-חולים סוגרים?

שמואל הלפרט: מה עם "ביקור חולים"?

יצחק כהן: למה לסגור?

יצחק כהן: אם מוסיפים 3,000 מיטות, איך סוגרים?

יצחק כהן: איפה הם יהיו, ברחוב?

יצחק כהן: בקניון?

שמואל הלפרט: מה עם "ביקור חולים"?

יצחק כהן: אה, "ביקור חולים" הוא סוגיה נפרדת, שגם אתם צריכים לתת עליה תשובות.

יצחק כהן: צריך לשאול את מנהלי העמותה הקודמים.

יצחק כהן: אנחנו נשאל את זה אחר כך.

יצחק כהן: תהיה תוספת של 3,000 מיטות - בתגבור בתי-חולים קיימים ובפתיחת שלושה בתי-חולים חדשים.

יצחק כהן: אני מקווה ומייחל שאחד מהם יהיה באשדוד.

יצחק כהן: להערכת משרד הבריאות, תוכנית זו תיתן מענה על המחסור האמיתי במיטות אשפוז.

יצחק כהן: יצוין כי צעד זה משולב בצעדים נוספים – לטווח הקצר ולטווח הביניים – של הסבת מיטות, בעיקר לטיפול בחולים קשישים.

יצחק כהן: בכוונת משרד הבריאות להגיש את התוכנית לאישור הממשלה בשבועות הקרובים.

יצחק כהן: לסיום, שירותי הבריאות שניתנים לכלל תושבי מדינת ישראל הם מהטובים והאיכותיים ביותר בעולם המערבי, וזה מן המפורסמות שאינן צריכות ראיה.

יצחק כהן: אין ספק כי יש לשפר – וכל הזמן יש לשפר – את מערכת הבריאות באופן מתמיד, ולהסדיר סוגיות אחדות שכרגע עומדות לפתחה של מערכת הבריאות, דוגמת הסדרת תוכנית אשפוז לאומית.

יצחק כהן: דבר זה יצעיד את רמת שירותי הרפואה והבריאות הניתנים לתושבי מדינת ישראל צעד נוסף קדימה, וכאמור, אף כיום אין על מדינת ישראל להתבייש במערכת הבריאות בה, וודאי שאין להביע אי-אמון בממשלה על מערכת בריאות כזאת מפוארת.

יצחק כהן: עכשיו נענה על שאלות הרב צבי הנדל.

יצחק כהן: כן, הרב צבי הנדל.

צבי הנדל: מתי אתם עוזבים את הממשלה?

יצחק כהן: הממשלה הזאת תגמור את ימיה בתאריך הנקוב בחוק.

גדעון סער: אתה מצהיר מעל במת הכנסת - - -

יצחק כהן: בתאריך הנקוב בחוק.

גדעון סער: למה אתה אומר דברים שאתה לא מאמין בהם?

מגלי והבה: אדוני השר, תודה רבה.

שמואל הלפרט: מה עם זה שהציבור נדרש לשלם בעבור - - -

יצחק כהן: שאלת שאלה טובה, סימן שלא הקשבת לי.

יצחק כהן: התשובה טמונה בתשובה שלי.

יצחק כהן: סימן שלא הקשבת לי, הרב הלפרט.

יצחק כהן: אבל שאלת שאלה טובה.

מגלי והבה: תודה.

מגלי והבה: אנחנו ממשיכים בסדר-היום: הצעת אי-אמון בממשלה בשל חזרת "חיזבאללה" לכוחו לנוכח התנהלות הממשלה.

מגלי והבה: אני מזמין את חברת הכנסת לימור לבנת לנמק את ההצעה במסגרת עשר דקות.

מגלי והבה: ישיב לה סגן שר הביטחון אפרים סנה.

מגלי והבה: אני מבקש מהמזכירות לוודא שסגן השר יהיה פה.

לימור לבנת: אדוני היושב-ראש, חברי הכנסת, ב-11 באוגוסט 2006 התקבלה במועצת הביטחון של האו"ם החלטה 1701.

לימור לבנת: זה הוצג אז לא רק כהצלחה גדולה של המלחמה, אלא ודאי כניצחון גדול של ישראל, כהצלחה מסחררת של מדינת ישראל: הנה האו"ם – מועצת הביטחון של האו"ם קיבלה החלטה שאנחנו יצאנו ממנה מנצחים גדולים.

בנימין נתניהו: שתשנה את פני המזרח התיכון.

לימור לבנת: תשנה את פני המזרח התיכון - תודה רבה לך, אדוני, יושב-ראש האופוזיציה, על התוספת הזאת.

לימור לבנת: קודם כול, מובן שיהיה אמברגו מוחלט על נשק, לא ייכנס נשק ללבנון, כוחות יוניפי"ל ידאגו לכך שהם יהיו פרוסים בדרום-לבנון והם ידאגו לכך שלא ייכנס נשק.

לימור לבנת: וכמובן ה"חיזבאללה" והארגונים האחרים יפורקו מנשקם, כך נאמר שם.

לימור לבנת: אומנם לא בהחלטה עצמה, אלא במבוא להחלטה, כתוב שהחטופים יוחזרו לישראל מייד.

לימור לבנת: דרך אגב, שאלנו מדוע זה לא בהחלטה, ואמרו לנו שזה אותו הדבר, שזה במבוא וזה ברור לגמרי.

לימור לבנת: מובן שיש חלקים נוספים להחלטה, וכרגע אני לא אכנס לכולם, אלא רק לשלושה שהזכרתי: כאמור, אמברגו מוחלט, שיאכפו כוחות יוניפי"ל; ה"חיזבאללה" לא יוכל להתקרב לקו הכחול והחזרת החטופים.

לימור לבנת: ה"חיזבאללה" יפורק מנשקו.

לימור לבנת: אז בואו נראה מה יש לנו.

לימור לבנת: בואו נראה מה אנחנו שומעים בוועדת החוץ והביטחון – ואני לא מגלה כאן שום סודות שלא נכתבו כבר, ולא נאמרו כבר, ולא יצאו כבר לכלי התקשורת.

לימור לבנת: אני לא אומר כאן שום דבר שלא נאמר קודם.

לימור לבנת: בואו נראה מה אומרים לנו המומחים בוועדת החוץ והביטחון, ואני מדברת על אנשי אמ"ן, על אלה שבאים ואומרים לנו בדיוק דברים כהווייתם ואין להם שום אינטרס, לא פוליטי ולא אחר, ולכן, כשהם אומרים את הדברים, צריך לשמוע אותם טוב-טוב, צריך להפנים את הדברים וצריך להסיק מהם את המסקנות ולראות כיצד אנחנו נוהגים.

לימור לבנת: ובכן, קודם כול, מבחינת אמצעי הלחימה – אנחנו יודעים שה"חיזבאללה" מצויד היום ברקטות ארוכות טווח, בינוניות טווח וקצרות טווח בכמויות עצומות, בעיקר ברקטות קצרות טווח בכמויות עצומות, והן משוכללות יותר מבעבר.

לימור לבנת: דרך אגב, חלקן נמצאות בסוריה וחלקן בלבנון, אבל הרי גם אלה שנמצאות בסוריה יכולות ברגע אחד להגיע ללבנון.

לימור לבנת: הן מגיעות מאירן דרך סוריה, הן מגיעות מאירן באוויר, בים וביבשה, טילים ימיים, טילי חוף–ים, טילי נ"ט.

לימור לבנת: אנחנו יודעים שה"חיזבאללה" מצויד ברקטות בכמויות עצומות, בעיקר ברקטות קצרות טווח, חלקן נמצאות בסוריה, טילי נ"ט שסוריה רכשה מרוסיה.

לימור לבנת: אנחנו מדברים על אמצעי לחימה בכמויות אדירות, כמויות שלא היו בעבר, גם לא קודם המלחמה.

לימור לבנת: רקטות משוכללות ביותר.

לימור לבנת: כל זה עומד לפתחנו, כפי שאמר ראש אמ"ן בוועדת החוץ והביטחון, ובכמויות גדולות מכפי שהיה ערב המלחמה.

לימור לבנת: נכון שמבחינת התשתית אנשי ה"חיזבאללה" עדיין לא הגיעו לקו הכחול, הם לא נמצאים שם, אלא כוחות יוניפי"ל, אבל אנחנו יודעים שבינתיים ה"חיזבאללה" מתארגן.

לימור לבנת: הוא מתארגן מבחינה לוגיסטית בבעל-בק, הוא מתארגן במרכז האסטרטגי בביירות, והוא מתארגן במרחב בדרום-לבנון.

לימור לבנת: הוא מתארגן בכל המקומות האלה, משקם את עצמו, ולצערנו, בחודשים הקרובים הוא יהיה לא רחוק משיקום.

לימור לבנת: אנחנו גם שומעים את מה שנסראללה אומר, אבל הממשלה מתעקשת להתעלם מזה מסיבה כלשהי.

לימור לבנת: שר הביטחון מתעקש משום מה לקרוא לזה "פוטנציאל", כאשר הוא יודע היטב שהפוטנציאל הזה – שקיים, שישנו – שחלקו אינו פוטנציאל, אלא משהו קיים, וגם כשמדובר בפוטנציאל, הוא הופך מייד למשהו ממשי, שלא רק מאיים, אלא קיים ממש, בגבול הצפוני, כאן, מתחת לאפנו, מתחת לחוטמנו, אבל שר הביטחון מתעקש להתעלם ממנו.

לימור לבנת: ראש הממשלה אמר רק לפני חודש – אני מצטטת: "המלחמה היתה הצלחה גדולה".

לימור לבנת: ראש הממשלה אמר זאת ב-25 בינואר, בכנס פורום המטה הכללי של צה"ל.

לימור לבנת: הוא אמר: "המלחמה היתה הצלחה גדולה".

לימור לבנת: אומנם אנחנו יודעים שהתשתית בדרום-לבנון עדיין לא מוכנה למלחמה בהיקף שידענו קודם, אבל מבחינת כוח-אדם, מבחינת הבונקרים, מבחינת אתרי השיגור, מבחינת מרכזי הפיקוד והשליטה – מכל הבחינות האלה הם כרגע משוקמים; כל זה משתקם כרגע.

לימור לבנת: יש עבודות שיקום, תצפיות, כל הדברים האלה, וגם אמצעי הלחימה, כפי שאמרתי קודם.

לימור לבנת: ובכן, אנחנו שומעים שכאשר צה"ל אומר את הדברים הללו, הדרג המדיני, במקום להתייחס לדברים ברצינות, הוא בא להרגיע אותנו כאילו: חבר'ה, זה בסדר, אל תדאגו, אנחנו כאן.

לימור לבנת: יהיה בסדר, בקיצור – יהיה טוב.

לימור לבנת: כבר היינו ב"יהיה טוב" הזה.

לימור לבנת: כבר ראינו מה קרה במלחמה האחרונה, ראינו מה קרה במלחמות קודמות כשאמרו לנו "יהיה בסדר".

לימור לבנת: שמענו ויש לנו זיכרונות – גם מקודם וגם מהמלחמה האחרונה.

לימור לבנת: אני רוצה להזכיר שבישיבת הממשלה שהתקיימה באחד הימים הראשונים של המלחמה הביע ביידץ, ראש חטיבת המחקר באמ"ן, ספק באפשרות להשיג את המטרות שהועמדו לפני צה"ל, גם מבחינת החזרת החטופים וגם מבחינת הכרעת ה"חיזבאללה".

לימור לבנת: בעקבות הדברים האלה וגם לדברי בכירים אחרים בצה"ל, הרמטכ"ל דן חלוץ אסר עליהם להביע את עמדותיהם בישיבות הממשלה.

לימור לבנת: רעיון גדול.

לימור לבנת: אפשר לסתום פיות, אפשר להשתיק, גם בישיבת ועדת החוץ והביטחון אפשר לא לתת לאיש להתבטא.

לימור לבנת: אפשר להגיד "הכול בסדר", "פוטנציאל", לא לאפשר לאמ"ן להגיד מה שיש להם להגיד – גם בוועדת החוץ והביטחון וגם במקומות אחרים, והכול יהיה בסדר.

לימור לבנת: אפשר להגיד: אנחנו נגיד הכול בוועדת המשנה, אחרי שזה עולה במליאת ועדת החוץ והביטחון, והכול יהיה בסדר.

לימור לבנת: ואני אומרת כאן, אדוני שר הביטחון, שלא יהיה בסדר אם לא תיתנו לדבר, אם לא תיתנו את מלוא האינפורמציה.

לימור לבנת: אם תנסו לסתום לאמ"ן את הפה, לא יהיה בסדר.

לימור לבנת: לכן, אני אומרת כאן באופן ברור ביותר – אני מקווה שאין כאן שום כוונה, שום ניסיון – המדינה הזאת יקרה לכולנו, זה לא עניין של אופוזיציה וקואליציה.

לימור לבנת: כולנו רוצים לדעת שהצבא משקם את עצמו.

לימור לבנת: כולנו רוצים לדעת שהצבא ערוך ומוכן.

לימור לבנת: כולנו רוצים לדעת כל מה שקורה שם, בדרום-לבנון, כי החלטה 1701 מופרת יום-יום, שעה-שעה, לא רק בכך שהם לא מחזירים את החטופים, אלא בהברחה האדירה של נשק.

לימור לבנת: ויוניפי"ל, גם אם היה רוצה לעשות משהו, לא רואה בכלל מה קורה שם למעלה, בגבול הסורי: מבריחים לשם נשק – באוויר, ביבשה, בים – נשק אירני, כל הזמן.

לימור לבנת: הנשק הזה שנכנס משרת את נסראללה.

לימור לבנת: נסראללה אמר את זה רק לפני כעשרה ימים.

לימור לבנת: הוא אמר את זה באופן הכי ברור.

לימור לבנת: הוא אמר – הודיע, התרברב – לפני עשרה ימים: אנחנו מעבירים נשק כל הזמן.

לימור לבנת: אני לא מפחד, אין לנו ממי להסתתר, אנחנו עושים את זה בגלוי.

לימור לבנת: הוא אמר את זה באופן הכי גלוי וברור, ואנחנו יודעים שזה נכון, זאת לא רק התרברבות לשם ההתרברבות.

לימור לבנת: אז פה אומרים לנו שזה לא נכון, שהם לא השתקמו, שכוחם לא חזר למה שהיה קודם.

לימור לבנת: גם אם כוחם לא חזר לקדמותו, מה שבספק, עצם ההתרברבות של הממשלה כאילו חיסלנו את ה"חיזבאללה", כאילו כוחו כבר לא יהיה כשהיה, כאילו חיסלנו את נסראללה, אין לזה שחר, ואני מודאגת – ואני לא היחידה שמודאגת.

לימור לבנת: אני חושבת שכולנו צריכים להיות מודאגים, אם אנחנו לא רואים כאן מענה רציני ואם אנחנו רואים שאננות בממשלה – וזה מה שאני מזהה.

לימור לבנת: שאננות, זחיחות, חוסר רצינות.

לימור לבנת: זה לא רציני; כמו שההתנהלות במלחמה לא היתה רצינית, כמו שההחלטה לצאת בתוך כמה שעות למלחמה בלי שבודקים קודם את הימ"חים, בלי שבודקים קודם אם אנחנו ערוכים לצאת למלחמה – גם ההחלטה הזאת היתה לא רצינית.

לימור לבנת: את אותה שאננות, אותה זחיחות, אנחנו רואים גם עכשיו.

לימור לבנת: זה אותו הדבר.

לימור לבנת: אני אומרת לך, אדוני שר הביטחון, שאנחנו ראויים ליותר מזה; אנחנו ראויים לכך שהאמירה הברורה שלהם, האמירה של נסראללה, תתקבל ברצינות.

לימור לבנת: אנחנו ראויים לזה שלא תפטרו אותנו בקביעה שיש פוטנציאל ובזה נגמר העניין.

לימור לבנת: המדינה הזאת ראויה להיות מוגנת, ואזרחיה ראויים לדעת שיש מי שמגן עליהם; הם ראויים לדעת שמתייחסים לאיומים האלה בשיא הרצינות, שמתייחסים אליהם ודואגים להם, כדי שיוכלו לישון טוב בלילה, כי הניסיון של הקיץ שעבר היה ניסיון קשה.

לימור לבנת: עוד מיליון אזרחים במקלטים לחודש נוסף, מדינת ישראל לא יכולה להרשות לעצמה.

לימור לבנת: אז תתחילו להתייחס ברצינות.

מגלי והבה: תודה לחברת הכנסת לימור לבנת.

מגלי והבה: אני מזמין את שר הביטחון עמיר פרץ להשיב על הצעת האי-אמון.

עמיר פרץ: אדוני היושב-ראש, חברי הכנסת, יושב-ראש האופוזיציה, שמעתי בקשב רב את דבריה של חברת הכנסת לימור לבנת.

עמיר פרץ: אני רוצה לומר שהאופוזיציה נהגה נכון כאשר במשך חודשים רבים ידעה להתייחס לעובדות ולנתח את הדברים בדרך אמיתית.

עמיר פרץ: אני חושב שהיום מתחיל מהלך חדש.

עמיר פרץ: היום האופוזיציה מחליטה ששימוש בביטחונה של מדינת ישראל הוא לגיטימי לכל נושא פוליטי.

עמיר פרץ: מה שאנחנו שומעים היום הוא עיוות מוחלט של העובדות, כי יותר חברים מהאופוזיציה היו שותפים לממשלה, ובמשך שנים רבות היו תחת כנפי הממשלה הקודמת.

עמיר פרץ: אתם הייתם שותפים לה, לכן אל תלינו עכשיו ותגידו שמישהו אחר היה ראש הממשלה.

גדעון סער: אתה כבר רואה במשקפת?

גדעון סער: אתה כבר רואה במשקפת?

גדעון סער: זה כדי לוודא שהוא רואה את המציאות.

עמיר פרץ: לעתים צריך כנראה להתפכח ולהיות מעבר להלצות האלה שאתה עוסק בהן.

עמיר פרץ: הגיע הזמן - - -

גדעון סער: ההלצה היא שאתה שר ביטחון.

מגלי והבה: חבר הכנסת גדעון סער, אני לא מרשה לך.

גדעון סער: זה שאתה שר הביטחון זאת הלצה על חשבון ישראל.

מגלי והבה: חבר הכנסת גדעון סער - - -

עמיר פרץ: תיכף נוכיח לך אחת לאחת.

עמיר פרץ: אל תהיה חכם גדול.

עמיר פרץ: כל עוד נהגתם באחריות נהגתי כלפיכם באיפוק.

עמיר פרץ: ברגע שאתם מתחילים להשתמש בביטחון המדינה, במורל של מדינת ישראל, במורל הציבורי, במורל של חיילי צה"ל – לא מדובר בצבא של הקואליציה או של האופוזיציה.

עמיר פרץ: לא מדובר באלופי פיקוד שבמקרה חשפו בשבועות האחרונים מחפורות בתוך שטחה של מדינת ישראל.

עמיר פרץ: הן לא נבנו בשנה האחרונה.

עמיר פרץ: מאיפה יש לכם את החוצפה הזאת פתאום לחלק את העולם לעולם שנבנה רק היום?

עמיר פרץ: עם כל הכבוד, הממשלה הקודמת ואתם בתוכה אחראים לאותה התעצמות שהתעלמתם ממנה.

עמיר פרץ: במשך שנים רבות התעלמתם ממנה.

עמיר פרץ: כל מדינת ישראל יודעת זאת.

עמיר פרץ: כל אזרח במדינת ישראל יודע יפה מאוד שיש גבול לניסיון לעוות את המציאות.

עמיר פרץ: ובכן, מדיניות של קיצוץ תקציבים במשך שנים רבות - - -

גדעון סער: שקר.

גדעון סער: שקר.

רן כהן: מה שקר?

מגלי והבה: חבר הכנסת סער, שמענו.

עמיר פרץ: יש שתי החלטות - - -

גדעון סער: תקציב הביטחון עלה בעשור הקודם במשך כמה שנים.

רן כהן: - - - יובל שטייניץ ולא - - -

עמיר פרץ: יש שתי החלטות - - -

מגלי והבה: חברי הכנסת.

יובל שטייניץ: הקיצוץ האמיתי בתקציב הביטחון היה בחודש יוני האחרון, חצי מיליארד שקל, חודשיים לפני המלחמה.

עמיר פרץ: מאה אחוז.

עמיר פרץ: תיכף אתייחס גם לזה.

יובל שטייניץ: אני התווכחתי עם הקיצוץ הזה.

עמיר פרץ: תיכף אתייחס גם לזה.

עמיר פרץ: אין לי כוונה להיגרר לוויכוחים האישיים האלה שאני נמנע מהם כבר חודשים רבים.

רן כהן: שר הביטחון, נכון שהקיצוץ היה בחינוך.

עמיר פרץ: לא.

עמיר פרץ: תיכף אגע גם בקיצוץ שמדובר עליו.

עמיר פרץ: אין לי כוונה להמשיך ולהשאיר דברים פתוחים.

עמיר פרץ: הגיע הזמן להעמיד דברים על מקומם.

עמיר פרץ: יש שתי החלטות שאני הייתי שותף להן מערב המלחמה, והן לא קשורות למלחמה ולהתפכחות הכללית של כל אזרחי ישראל, של כל חברי הכנסת, ראשי ממשלות לשעבר, שפתאום כולם יודעים מה היתה התמונה.

עמיר פרץ: למה לא ראיתם אותה קודם?

עמיר פרץ: אתם אלה שהייתם חברים בממשלה, בוועדות הסודיות ביותר של מדינת ישראל.

עמיר פרץ: איך לא אמרתם?

עמיר פרץ: איך לא התרעתם?

גדעון סער: אתה פשוט לא קראת.

גדעון סער: לא התעניינת אז בנושא הביטחון.

מגלי והבה: חבר הכנסת סער, אני שם לב שזו לא הפעם הראשונה.

גדעון סער: קראת מדורים אחרים.

מגלי והבה: חבר הכנסת סער.

גדעון סער: הוא פונה אלינו.

מגלי והבה: סלח לי.

גדעון סער: אל מי הוא פונה?

גדעון סער: הוא פונה לאופוזיציה.

עמיר פרץ: חבר הכנסת גדעון סער, בכל פעם שאני יודע שאתה לא מחזיק מעמד יותר מ-60 שניות, אני יודע שקלעתי בול.

גדעון סער: נסראללה כבר זוכר את השם עמיר פרץ?

עמיר פרץ: טוב, נו.

עמיר פרץ: בבקשה, רק עניינים אישיים.

גדעון סער: האם נסראללה - - -

עמיר פרץ: חוץ מעניינים אישיים יש לך משהו לומר?

גדעון סער: אני רק מצטט אותך.

עמיר פרץ: חבר הכנסת סער, הסגנון שלך ידוע והכול בסדר.

עמיר פרץ: אבל אני מעריך אותך כפרלמנטר טוב.

גדעון סער: תודה.

עמיר פרץ: דיברה חברת הכנסת לימור לבנת, ואני חושב שהיא אמרה דברים נחרצים מאוד.

עמיר פרץ: מותר גם לאפשר לומר את התגובה שלפחות אתם מצפים שנאמר אותה.

עמיר פרץ: הרי הזמנתם כדי לקבל תשובה.

עמיר פרץ: אני אומר שתי החלטות - - -

לימור לבנת: אתה פונה למשהו אחר לגמרי.

עמיר פרץ: תיכף אגיע גם לדברייך.

עמיר פרץ: יש שתי החלטות שהייתי שותף להן ערב המלחמה, והן החלטות שממקדות בדיוק למקומות שבהם נחשפו כשלים, למקומות שהסתבר ששם היתה הזחיחות, שם היתה היוהרה, שם היתה ההתעלמות.

עמיר פרץ: ההחלטה הראשונה - לפני המלחמה קיבלתי את ההחלטה לחדש את הטיפול באותה מערכת אנטי-רקטית, שלצערי הרב במשך שלוש שנים לא טיפלו בה, כי אם היא היתה מוכנה, היו לנו תשובות הרבה יותר טובות.

עמיר פרץ: אם היתה מערכת אנטי-רקטית פרוסה, מיליון אזרחים בישראל לא היו צריכים להיות במקלטים.

עמיר פרץ: ההחלטה השנייה - צודק חבר הכנסת יובל שטייניץ שאכן היה דיון בממשלה שבועיים לאחר הקמתה - שבה נדרשה מערכת הביטחון לקצץ 510 מיליון שקל.

עמיר פרץ: הרי אני ידעתי שבאופוזיציה ובקואליציה ואצל כל גורם בבית הזה יהיו למחרת בבוקר הכותרות: איך ייתכן שעמיר פרץ מתנגד לקצץ בתקציב הביטחון?

עמיר פרץ: היעלה על הדעת שאני הוא זה שצריך להעביר מהביטחון לנושאים החברתיים, ואני פתאום עומד מול הקיצוץ בתקציב הביטחון?

עמיר פרץ: לא נכנעתי לפופוליזם.

עמיר פרץ: באתי לממשלה ואמרתי: אני מוכן בהחלט לבחון אפשרות של קיצוץ יותר גדול במערכת הביטחון בתנאי שבראש ובראשונה יהיה תקציב רב-שנתי למערכת הביטחון, כי אז אפשר לתכנן אותו אחרת.

עמיר פרץ: אבל מראש אמרתי שהקיצוצים האלה בראש ובראשונה הולכים למקומות שנוח לכולם לקצץ: למילואים, לאימונים, להצטיידות.

עמיר פרץ: איש לא יוכל להתעלם מהעובדה שבמשך חמש שנים לא היו אימונים ברמות של חטיבות, ברמות של אוגדות.

עמיר פרץ: זה מתרחש היום.

עמיר פרץ: כל אזרחי ישראל רואים היום הרבה יותר אימונים, הרבה יותר מילואים, הרבה יותר הצטיידות והרבה יותר התחדשות.

עמיר פרץ: את העובדות האלה איש לא יוכל לשנות.

עמיר פרץ: המהלכים האלה מתבצעים בתקופה הזאת.

עמיר פרץ: אני חושב שהם מתבצעים בצורה טובה, ואני מציע לכולם להתחיל גם לחבק קצת את צה"ל.

עמיר פרץ: לא בקלות ראש לנסות ולעשות מין הפרדה בהחלטות בין הדרגים השונים.

עמיר פרץ: זה לא עוזר.

עמיר פרץ: מדובר במערכת שלמה אחת.

עמיר פרץ: אני רוצה מכאן לברך את הרמטכ"ל גבי אשכנזי, שהתחיל את המהלך של יישום תוכנית העבודה של 2007 שהיא פרי הלקחים, לקחי המלחמה והמסקנות ממנה.

עמיר פרץ: אין לי ספק שאזרחי ישראל מרגישים היום שאכן צה"ל נכנס לתקופה חדשה, ואני בטוח שהדברים יבואו לידי ביטוי מהר מאוד - הרבה יותר מהר משהאופוזיציה חושבת - - -

לימור לבנת: הנה, אנחנו - - -

עמיר פרץ: אבל נכון שיש שתי שאלות מרכזיות שעומדות על סדר-יומה של מדינת ישראל.

לימור לבנת: דרך אגב, אנחנו מסכימים.

לימור לבנת: זה מינוי טוב.

עמיר פרץ: נכון.

עמיר פרץ: זה לא יעזור לכם.

עמיר פרץ: כשאתם חובטים, אתם חובטים בראש ובראשונה בצה"ל ולא בשום מקום אחר.

לימור לבנת: ממש לא.

גדעון סער: רק בך.

עמיר פרץ: לא יעזור לכם שום דבר.

מגלי והבה: חברי הכנסת.

גדעון סער: רק בך ובראש הממשלה.

עמיר פרץ: מה שאתם עושים - לא תעזור לכם הצביעות הזאת.

גדעון סער: - - - הפגנות נגד צה"ל במלחמת לבנון?

עמיר פרץ: לא תעזור לכם הצביעות הזאת.

גדעון סער: אתה עשית את הדברים האלה.

עמיר פרץ: הצביעות הזאת - - -

לימור לבנת: אתה לא צה"ל.

מגלי והבה: חבר הכנסת סער.

מגלי והבה: חברת הכנסת לימור לבנת.

עמיר פרץ: לא יעזור לכם דבר.

לימור לבנת: לא.

לימור לבנת: אתה לא צה"ל.

לימור לבנת: אתה לא צה"ל.

לימור לבנת: אתה לא צה"ל.

לימור לבנת: אתה ממש לא צה"ל.

עמיר פרץ: אני בהחלט צד, ושמח להיות צד, כי אני רואה מה עושים יום-יום ושעה-שעה.

לימור לבנת: אתה צד.

לימור לבנת: אתה לא צה"ל.

מגלי והבה: חברת הכנסת לימור לבנת.

לימור לבנת: אתה לא צבא-הגנה לישראל.

לימור לבנת: אתה השר.

עמיר פרץ: סליחה.

עמיר פרץ: תסלחי לי מאוד.

לימור לבנת: אני סולחת לך, אבל אתה לא צה"ל.

עמיר פרץ: תסלחי לי מאוד.

עמיר פרץ: עם כל הכבוד לך, את לא תחליטי מתי נוח לך ומתי לא נוח לך.

רן כהן: - - -

לימור לבנת: לא.

לימור לבנת: אתה לא הצבא.

עמיר פרץ: עם כל הכבוד לך, מערכת הביטחון היא מערכת אחת משולבת - -

לימור לבנת: אתה שר ולא צבא.

עמיר פרץ: - - וצה"ל עושה את מלאכתו יומם ולילה.

לימור לבנת: נכון.

עמיר פרץ: אתם באים כאן ופוגעים במורל של חיילי צה"ל.

לימור לבנת: רק בך.

עמיר פרץ: פוגעים במפקדים שעושים עבודה.

עמיר פרץ: אתם עצמכם אומרים זאת.

גדעון סער: אתה פוגע במורל.

גדעון סער: אתה פוגע במורל.

מגלי והבה: חבר הכנסת סער.

לימור לבנת: - - -

גדעון סער: העובדה שאתה שר ביטחון היא הפגיעה הכי קשה - - -

עמיר פרץ: בסדר.

עמיר פרץ: מאה אחוז.

עמיר פרץ: כן, כן, אתה צודק.

מגלי והבה: חבר הכנסת סער, מה זה צריך להיות?

גדעון סער: מה אתה מבין בביטחון?

גדעון סער: מה אתה מבין בביטחון?

גדעון סער: - -

מגלי והבה: חבר הכנסת סער, אני קורא אותך - - -

גדעון סער: - - כלום, אפס.

מגלי והבה: חבר הכנסת סער, תסלח לי, אני קורא אותך לסדר פעם ראשונה.

לימור לבנת: אתה לא נותן גיבוי לאמ"ן.

לימור לבנת: אתה פוגע בצה"ל - - -

מגלי והבה: חברת הכנסת לימור לבנת, את היית כאן עשר דקות.

לימור לבנת: נכון, אבל הוא פוגע באמ"ן - -

מגלי והבה: סלחי לי, עכשיו זכות הדיבור היא - - -

לימור לבנת: - - והוא אומר שאני פוגעת בצה"ל?

מגלי והבה: שמענו את ההערה שלךְ.

מגלי והבה: רשות הדיבור עכשיו היא לשר הביטחון.

מגלי והבה: תני לו להשלים.

עמיר פרץ: חבר הכנסת סער, אפשר להגיד הרבה דברים.

עמיר פרץ: לא תיקח ממני - לא אתה ולא אף אחד - את העובדה שמי שחשף את הכשלים, מתמודד אתם יום-יום ושעה-שעה - - -

גדעון סער: זמנית בלבד.

גדעון סער: זמנית בלבד.

מגלי והבה: חבר הכנסת סער, אל תכריח אותי לקרוא אותך לסדר עוד הפעם.

עמיר פרץ: אין לך קצת איפוק.

עמיר פרץ: קצת איפוק.

עמיר פרץ: האמן לי, שהרי הרבה זמן אני מתאפק, ולא אמרתי דבר וחצי דבר.

עמיר פרץ: ראיתי איך יוצרים איזה מין גלגולי האשמות כאלה ואחרות.

גדעון סער: זה מתוך הממשלה, וזה לא מהאופוזיציה.

עמיר פרץ: אז תחליט.

עמיר פרץ: באמת.

מגלי והבה: אתה בצד שלו?

מגלי והבה: תחליט.

מגלי והבה: שר הביטחון, בבקשה.

עמיר פרץ: חבר הכנסת גדעון סער, אני מכבד אותך.

יובל שטייניץ: כל ההאשמות היו כלפי הממשלה ולא כלפי צה"ל - אף פעם לא כלפי צה"ל.

לימור לבנת: בדיוק.

מגלי והבה: חבר הכנסת שטייניץ, תודה.

יובל שטייניץ: גם לא כלפי המוסד או השב"כ.

יובל שטייניץ: את זה צריך להגיד.

עמיר פרץ: מאה אחוז.

מגלי והבה: הנקודה נאמרה והובהרה גם על-ידי שר הביטחון.

יובל שטייניץ: גם אין ויכוח - - - אתה מכניס את צה"ל.

יובל שטייניץ: אנחנו לא הכנסנו.

עמיר פרץ: מאה אחוז.

עמיר פרץ: טוב.

עמיר פרץ: אני מציע שנדבר עניינית.

עמיר פרץ: הדרג המדיני נותן גיבוי מוחלט לצה"ל, נותן גיבוי מוחלט למערכת הביטחון ונותן גיבוי מוחלט לכל המערכות שעוסקות יום-יום ושעה-שעה בהגנה על אזרחי ישראל.

עמיר פרץ: אין מקריות.

עמיר פרץ: יש פעילות שוטפת יומיומית שמונעת טרור.

עמיר פרץ: יש פעילות שוטפת יומיומית שמאתרת כוונות לפיגועים.

עמיר פרץ: הצבא מקבל גיבוי מוחלט בכל הנדרש להגנה על אזרחי ישראל.

עמיר פרץ: עם זאת, אני חושב שהניסיון לעשות הפרדה בין החובה שלנו לנתח כל הערכה מודיעינית - וזו חובתנו: גורמי הביטחון מביאים את האינפורמציה, ואני חושב שלעתים יש מצבים שבהם צריך לקחת את האינפורמציה ולקיים עליה דיון - נכון, בוועדות משנה.

עמיר פרץ: לא כל נושא שקשור לצה"ל ולהיערכות שלו מוכרח להפוך לדיון ציבורי שרק מחליש את יכולתו של צה"ל ואת ההתמודדות שלו עם הבעיות השוטפות היומיומיות.

עמיר פרץ: ואני רוצה לקבוע באופן מפורש, אכן יש שתי סוגיות שמעסיקות אותנו יותר מכול – סוגיה אחת בשתי הזירות, ההתחמשות וההתעצמות של ה"חיזבאללה" וההתחמשות וההתעצמות של ה"חמאס", כאן, בציר הדרומי, וכאן בציר שבין גבול סוריה ללבנון, והחלטה 1701 שקובעת אמברגו על מעבר נשק מסוריה ללבנון אינה מיושמת.

עמיר פרץ: אנו בהחלט עוסקים בעניין ומתכוונים לבצע את כל הפעולות הנדרשות - - -

גדעון סער: איך אתם עוסקים בעניין?

מגלי והבה: אנו לא בדיון של שאלה ותשובה.

עמיר פרץ: אני לא מתכוון להפוך את מליאת הכנסת לוועדת משנה של ועדת החוץ והביטחון.

עמיר פרץ: אני יודע שנוח לך אחר כך לומר, לא השבנו, לא אמרנו; אני מקווה שתנהג פעם אחת באחריות ותגיד שאתה מסכים לכך שלא כל נושא ולא כל תחום מוכרח להפוך לדיון ציבורי שהכול נחשף בו.

עמיר פרץ: אנו הפכנו משווקי האינפורמציה.

עמיר פרץ: אנו משקיעים בכל מערכות המודיעין מה שבשום מקום אחר לא משקיעים.

עמיר פרץ: היריבים שלנו לא צריכים זאת, יש פה מספיק חברי כנסת שמספקים להם מידע.

עמיר פרץ: זה בסדר, מותר קצת לנהוג באחריות.

מגלי והבה: הייתי מוסיף, גם שרים.

מגלי והבה: לדעתי, חברי כנסת לא חשופים לחומר - - -

גדעון סער: ראש הממשלה אמר משהו שנוגע לעמימות.

גדעון סער: אולי שר הביטחון מתכוון אליו.

גדעון סער: אגב, להבדיל מראש הממשלה, אדוני נהג - - -

עמיר פרץ: קיימתי פגישה עם יושב-ראש האופוזיציה ביוזמתי.

יואל חסון: אולי כדאי שסיעת הליכוד ושר הביטחון יישבו בינם לבין עצמם - - -

עמיר פרץ: יכול להיות שאתה צודק, אבל צריך קודם כול לברך אותם, שהם נוכחים במליאה.

יובל שטייניץ: - - -

מגלי והבה: חבר הכנסת שטייניץ, יש לך הזדמנויות גם בוועדה.

עמיר פרץ: קיימתי פגישה עם יושב-ראש האופוזיציה והצגתי בפניו את כל הנתונים שצריך להציג בפני יושב-ראש אופוזיציה.

עמיר פרץ: אין לי ספק שיש לבחור את המקומות הנכונים, כדי שלא להביא בשום פנים ואופן למצב שהדיון על הנתונים המודיעיניים יתקיים – כדי שהדיון יתקיים בדרך הנחרצת ביותר האפשרית בלי חלילה לפגוע בביטחון מדינת ישראל.

עמיר פרץ: אני רוצה לומר באופן מפורש, אין ספק שהמצב בדרום-לבנון השתנה.

עמיר פרץ: יש אזרח ישראלי אחד שמערער על כך?

עמיר פרץ: העובדה שאנו עוסקים יום-יום במתרחש בדרום-לבנון, העובדה שאנו עוקבים יום-יום אחר כל שמורת טבע, אחר כל מחפורת שמתגלה, אחר כל קבוצת נשק שמגיעה לאזור, זה לא היה בעבר.

עמיר פרץ: בעבר ה"חיזבאללה" הסתובב בדרום-לבנון ונהג שם כאילו זה ביתו.

עמיר פרץ: היתה חלוקת עבודה - ממשלת לבנון ניהלה את ביירות, ה"חיזבאללה" ניהל את דרום-לבנון.

עמיר פרץ: אפשר להקל בזה ראש, אבל בממשלות שאתם הייתם, החלטות קודמות קבעו שצבא לבנון ירד לדרום-לבנון והוא לא ירד לשם.

עמיר פרץ: וזה לא מספיק.

עמיר פרץ: אין לנו שום כוונה להפקיד את ביטחון מדינת ישראל בידי צבא לבנון או בידי כוחות האו"ם.

עמיר פרץ: יש לנו כוונה לפעול בצורה נחרצת כפי שפועלים בתקופה האחרונה; פיקוד הצפון קיבל את כל הגיבוי, לא הסכמנו להתפשר עם שום גורם.

עמיר פרץ: כשהיה צריך לפעול במובלעות ביצענו חישופים, נטרלנו את הניסיונות להניח מטענים באזורים שהם בשטחה הריבוני של מדינת ישראל.

עמיר פרץ: אני חושב שבהחלט, ההשקעה שלנו בהערכות המודיעיניות היא חשובה ביותר, היא הבסיס לקבוע מהו מדד הסיכונים בישראל, באיזה מצב אנו נמצאים ומה צפוי.

עמיר פרץ: עם זאת, אין ויכוח בין גורמי אמ"ן ולא בין גורמי המחקר לבין הדרג המדיני.

עמיר פרץ: גם הוויכוח שהיה בוועדת החוץ והביטחון אינו על עובדות.

עמיר פרץ: גם הערכת חטיבת המחקר אכן מסכימה להנחה שמדובר בפוטנציאל, ואת לא יכולה לנסות להתייחס למשפט כביכול, שאין לו שום משמעות.

עמיר פרץ: הפוטנציאל הוא בהחלט איום, הוא לא דבר שניתן להתעלם ממנו, ואנו עוקבים אחר כל התרחשות, אחר כל שינוי, גם בגזרה הדרומית, גם בגזרה הצפונית.

עמיר פרץ: דבר אחד מדינת ישראל ואזרחי ישראל צריכים לדעת, המדיניות של ההתעלמות, המדיניות שבה איש לא הבחין בהתעצמות שהתרחשה תחת רגלינו - - -

גדעון סער: זה אהוד ברק, אני עוזר לך.

עמיר פרץ: המדיניות הזאת של התעלמות מהתעצמות ה"חיזבאללה" לא תהיה בשום פנים ואופן, ואין לי שום חשש לקבל החלטות אמיצות.

עמיר פרץ: אני רואה באפשרויות המדיניות דבר מרכזי ביותר.

עמיר פרץ: עם זאת, במקום שבו צריך להפעיל תגובות נחרצות, גם אם נדרשות תגובות צבאיות כדי להגן על אזרחי ישראל, נעשה זאת ללא שום חשש, בלי להירתע משום גורם.

עמיר פרץ: זו המתכונת הנכונה: כוח מגן לצה"ל, כוח הרתעה, ופעילות מדינית נחרצת כדי להביא להסכמים באזור.

גדעון סער: תתפטר מהממשלה, זו ההחלטה האמיצה.

מגלי והבה: תודה לשר הביטחון.

מגלי והבה: חבר הכנסת סער.

מגלי והבה: אנו ממשיכים בסדר-היום: ההצעה השלישית, הצעת סיעות בל"ד, רע"ם-תע"ל וחד"ש להביע אי-אמון בממשלה בנושא מדיניותה בתחום המדיני, הכלכלי והחברתי.

מגלי והבה: אני מזמין את חבר הכנסת ואסל טאהא לנמק את ההצעה בפרק זמן של עד עשר דקות, בבקשה.

ואסל טאהא: כבוד היושב-ראש, חברי הכנסת, מהבוקר שתי ישיבות של שתי ועדות דנו בסוגיה חשובה מאוד שמעסיקה את כל כלי התקשורת בישראל - הסוגיה של אי-תשלום משכורות לעובדים ברשויות ובמשק.

ואסל טאהא: ובעיה נוספת נדונה, סוגיה אחרת, של אי-תשלום משכורות ואי-העברת כספים והתניות שונות ומוזרות על הרשויות.

ואסל טאהא: ראשי רשויות בפנסיה, שכבר לפני שנים סיימו את תפקידם, חודשים לא קיבלו גם הם את המשכורת שלהם.

ואסל טאהא: באו, התדיינו בוועדת העבודה, הרווחה והבריאות על הסטטוס שאליו הם הגיעו, שהיום אין בכיסם אפילו כסף לממן טיולים לילדיהם.

ואסל טאהא: ואלה ראשי רשויות, אדוני השר.

ואסל טאהא: שמענו אותם, דיברו בכעס, בכאב, ולב כל חבר כנסת שהיה נוכח היה אתם, אנשים ששירתו את רשויותיהם, את יישוביהם במלוא ההגינות לא מקבלים את שכרם וחייהם נהפכו לקשים במיוחד בתקופה הזאת, שבה המצב הכלכלי והחברתי הולך ומחמיר.

ואסל טאהא: אדוני השר, ההכרזה היום על שביתה כללית במשק מצביעה על דבר אחד: שהממשלה הזאת אטומת אוזניים, עצומת עיניים, לא מוכנה לראות ולא רוצה לשמוע את האמת לאמיתה.

ואסל טאהא: כשחברי הכנסת כאן מעלים הצעות חוק או הצעות דחופות לסדר-היום, ומתדיינים, גם אז אנחנו רואים שאותה ממשלה, אותה קואליציה, מכשילה כל ניסיון להסדיר את העניינים – אם ברשויות ואם במשק.

ואסל טאהא: השביתות מתפשטות.

ואסל טאהא: היום שבתו מורים ובתי-ספר.

ואסל טאהא: למה הם שבתו?

ואסל טאהא: האם זה הובי של מורים, של ארגוני מורים ושל הורים להשבית בתי-ספר?

ואסל טאהא: או שיש משהו חשוב שצריך להקשיב לו ולאפשר להם לומר את דברם?

ואסל טאהא: מדברים על רמת החינוך, מדברים על שחיקת המורים, מדברים על שחיקת שכרם של המורים, ומשרד החינוך והממשלה עוצמים עיניים ואוטמים אוזניים.

ואסל טאהא: לא רוצים לשמוע ולא רוצים לראות, עד שהמחוז כאן – מחוז ירושלים ומחוז תל-אביב – השביתו את הלימודים, כאזהרה מפני התפשטות השביתה בכל רחבי הארץ.

ואסל טאהא: אדוני השר, הגיע הזמן לחבר בין השכל ובין העובדות הקיימות.

ואסל טאהא: אי-אפשר להפנות עורף לכל דבר.

ואסל טאהא: התוצאות יהיו שליליות, והתגובות – בכל הרבדים – יהיו קשות.

ואסל טאהא: זה התחיל להתפשט.

ואסל טאהא: התחלנו בסטודנטים.

ואסל טאהא: הזהרנו והתרענו שוועדת-שוחט – אין לה מקום.

ואסל טאהא: אין צורך.

ואסל טאהא: בסופו של דבר, אחרי כל האיומים של הסטודנטים בהשבתת הלימודים והאיומים של הסגל האקדמי, פתחו את האוזן, שמעו וענו בחיוב על חלק מבקשות הסטודנטים והסגל האקדמי.

ואסל טאהא: אז למה לא פותחים אוזן ולא מקשיבים גם לארגוני המורים?

ואסל טאהא: למה לא יושבים אתם ומנהלים משא-ומתן יעיל שיפתור את הבעיה?

ואסל טאהא: התביעות של המורים צודקות.

ואסל טאהא: הטובים בורחים מהחינוך, מההוראה.

ואסל טאהא: הטובים לא מתקרבים היום להוראה, מפקירים את אחד השטחים החשובים ביותר לכינון חברה שפויה ותרבותית.

ואסל טאהא: אנחנו רואים מה קורה בחברה הישראלית בגלל המעשים האלה: הפשע מתפשט.

ואסל טאהא: השחיתות מתפשטת.

ואסל טאהא: כיצד אפשר להילחם בשחיתות ובכל הסוגיות האלה אם לא בחינוך, אם לא מטפחים בתי-ספר, אם לא נענים למורים, לארגוניהם ולתביעותיהם ואם לא מפסיקים את השחיקה בעבודתם ובמשכורותיהם?

ואסל טאהא: לכן, אדוני היושב-ראש, נוסף על המדיניות במישור הפוליטי, הממשלה הזאת לא ראויה להמשיך את דרכה.

ואסל טאהא: הפניית עורף לכל קריאות השלום היוצאות מדמשק; הפניית עורף לכל דרישות השלום היוצאות ממדינות ערב שטיפחו את היוזמה הסעודית.

ואסל טאהא: לא רוצים לשמוע – לא על היוזמה הסעודית ולא על קריאות לשלום.

ואסל טאהא: וכאן שמעתי את שר הביטחון, וגם את טענות האופוזיציה – "חיזבאללה" מתחמש.

ואסל טאהא: אלא מה?

ואסל טאהא: מה חשבתם?

ואסל טאהא: מה חשבתם, שהוא לא יתחמש?

ואסל טאהא: מירוץ התחמשות במזרח התיכון – אלא מה?

ואסל טאהא: כשמפנים עורף לקריאות השלום, זאת התוצאה.

ואסל טאהא: סוריה תתחמש, "חיזבאללה" יתחמש, כולם יתחמשו, אלא מה?

ואסל טאהא: זאת נחלתם של היהודים, של מדינת ישראל, של מדינת היהודים, להתחמש?

ואסל טאהא: זאת הנחלה הבלעדית שלכם?

ואסל טאהא: כשמפנים עורף לקריאות השלום, זאת התוצאה, אדוני השר.

ואסל טאהא: ממשלה שפויה צריכה להטות אוזן, לא לאטום את האוזניים ולעצום את העיניים כאילו אין דבר, הכול כשורה וכדין.

ואסל טאהא: הכול לא כשורה ולא כדין.

ואסל טאהא: המצב באזור מסוכן; אנחנו עדים למה שקורה באזור – מירוץ התחמשות.

ואסל טאהא: ולמה זה מוביל?

ואסל טאהא: למרחץ דמים, למלחמה, לאיומים.

ואסל טאהא: ולא רק במישור האזורי – גם במשא-ומתן עם הפלסטינים היתה הפרה בוטה של ההבנה שהושגה בפסגה המשולשת.

ואסל טאהא: המצור על שכם היום, שרפת בתים – שורפים בתים בטענה שמחפשים אדם חמוש.

ואסל טאהא: זורקים משפחות שלמות לרחוב ומותירים אותן בלי קורת-גג.

ואסל טאהא: מדיניות כזאת לא תועיל ולא תוביל אלא להרחבת הפער והאיבה בין שני העמים.

ואסל טאהא: בסופו של דבר, מי שמשחק באש הוא שיישרף.

ואסל טאהא: תודה.

מגלי והבה: אני מזמין את השר גדעון עזרא, השר להגנת הסביבה, להשיב לו.

גדעון עזרא: אדוני היושב-ראש, חברי חברי הכנסת, חבר הכנסת ואסל טאהא, שלא מעוניין לשמוע, אני מוכרח להגיד לך, חבר הכנסת טאהא, שלדעתי, צריך לראות את הדברים מנקודת מבט ישראלית – ולא רק אני ישראלי; גם אתה ישראלי, והצרות שלי הן גם הצרות שלך.

גדעון עזרא: אם רוצים לתקן דבר מה, אתה יכול לסייע בתיקונו.

גדעון עזרא: אני רוצה לשאול אותך: מה אתה, ואסל טאהא, עשית כדי לסייע להגיע להסכמות עם אבו-מאזן?

גדעון עזרא: מה אתה, ואסל טאהא, עשית כדי לבקש מממשלת סוריה שתשלח מקרבה את חאלד משעל?

גדעון עזרא: מה אתה עשית לנוכח הקריאות של אחמדינג'אד באירן?

גדעון עזרא: מה עשית?

גדעון עזרא: ישבת כאן וביקרת אותנו.

גדעון עזרא: והרי כולנו יחד.

ואסל טאהא: אדוני השר, אתה לא שמעת את הנאום האחרון של חאלד משעל; הוא הכיר בכל ההסכמים.

גדעון עזרא: מי הכיר?

ואסל טאהא: - - - אנחנו בתקופה חדשה – ההצטרפות לאש"ף היא הכרה בישראל.

גדעון עזרא: ידידי, למיטב ידיעתי, נשק ממשיך לזרום מאירן לסוריה ומסוריה ללבנון.

גדעון עזרא: חאלד משעל יושב שם בביטחון.

גדעון עזרא: הוא לא עשה גם את הצעד הקטן ביותר כדי להראות: אני עושה משהו אחר.

גדעון עזרא: אבל אני רוצה לספר לך סיפור: השבוע הייתי בהר-חברון, באתר פסולת שנמצא ליד היישוב כרמל.

גדעון עזרא: עיריית חברון שופכת לשם את כל הפסולת שלה, וגם היישובים היהודיים בסביבה.

גדעון עזרא: מצאתי באתר הפסולת לא פחות מ-100 ילדים מיאטה שמחטטים באשפה, לדעתי מכיוון שאין להם מה לאכול.

ואסל טאהא: זה בגלל הכיבוש.

גדעון עזרא: זאת תופעה שאפשר לתקן אותה, ולתקן אותה מייד, אם וכאשר אסמאעיל הנייה יבין שבהתעקשות שלו הוא מרעיב אנשים.

גדעון עזרא: ראש הממשלה שלנו נפגש עם אבו-מאזן ועם מזכירת החוץ האמריקנית קונדוליסה רייס, וכל מטרתנו היא לקדם את השלום פה, באזור הזה.

גדעון עזרא: אבל לצערי, את החלטות הקוורטט – שהן אלף-בית – אני לא ראיתי אותך קורא להם לכבד את החלטות הקוורטט.

גדעון עזרא: האם אתה נגד ההכרה שלהם בישראל?

גדעון עזרא: האם אתה נגד המלחמה שלהם באלימות?

גדעון עזרא: האם אתה נגד כיבוד ההסכמים עם ישראל?

גדעון עזרא: ואם אתה בעד כל הדברים האלה, מדוע קולך לא נשמע?

ואסל טאהא: - - - על ישראל לקיים את ההסכמים.

גדעון עזרא: אני שואל אותך כמי שבכפר שלו סבלו – בכפרך, בכפר-כנא, נפלו "קטיושות"; הן נפלו לא רק בצפת.

גדעון עזרא: לכן אני מצפה ממך, ומכם, שתיתנו כתף, כאזרחי ישראל, כחברי הכנסת.

גדעון עזרא: דיברת על המשכורות; לתשלום משכורות ברשויות המקומיות אחראים ראשי הרשויות, וכאשר ראשי הרשויות אינם מכלכלים את צעדיהם בתבונה, מובן שאין כסף לשלם.

גדעון עזרא: מדינת ישראל נדרשה לשלם את מה שראשי הרשויות לא הצליחו לשלם, אבל צריך להגיד דבר אחד: אם וכאשר כל התושבים ישלמו את כל החובות שלהם לרשות המקומית, לא תהיה בעיה בתשלום משכורות.

גדעון עזרא: ומה אתה עשית, חבר הכנסת ואסל טאהא, כדי שראשי הרשויות ינהגו כהלכה ויגבו את הארנונה מכל התושבים?

ואסל טאהא: זאת עבודתה של הממשלה.

מגלי והבה: חבר הכנסת טאהא, השר מביע את דעתו.

גדעון עזרא: זאת לא עבודתה של הממשלה.

גדעון עזרא: הבוקר היה לנו בוועדת השרים לחקיקה דיון על חוק העיריות, ושר הפנים אמר שם שיש רשויות מקומיות – הוא לא נקב בשמות – שגביית הארנונה בהן מגיעה לאחוז חד-ספרתי בלבד.

גדעון עזרא: אז איך אתה רוצה שאנשים יקבלו משכורות?

ואסל טאהא: יש לזה סיבות.

גדעון עזרא: לדעתי, גם אתה וגם אני, וכולנו, צריכים לעשות הכול כדי שהאזרחים ישלמו את מה שהם נדרשים לשלם – אלה שיכולים, אלה שהם לא מקרי סעד - והרשויות יוכלו לעמוד על הרגליים.

גדעון עזרא: אני מקווה שעם עזרת

גדעון עזרא: כם או בלי עזרת

גדעון עזרא: כם – ואני מקווה שעם עזרת

גדעון עזרא: כם – המגעים עם אבו-מאזן, לא עם ממשלת ה"חמאס" ולא עם ממשלת האחדות, שאינה מכירה בדרישות הקוורטט, יימשכו.

גדעון עזרא: אני מאוד מקווה שלאבו-מאזן יהיה הכוח להשפיע על הממשלה שתקום לקבל את תנאי הקוורטט, לטובת כל האזור, ובראש ובראשונה לטובת האזרחים הפלסטינים.

גדעון עזרא: אשר לדברים שדיברת על מה שקורה בשכם הבוקר: האם אתה חושב שלצה"ל יש עניין להיות בשכם?

גדעון עזרא: האם אתה חושב שלצה"ל יש עניין לעצור מחבלים בשכם?

גדעון עזרא: אתה יודע מה היה פה בשבוע שעבר.

גדעון עזרא: בשבוע שעבר נמנע אסון כבד.

גדעון עזרא: מאחר שלא הצלחנו לעצור את האיש בשכם – במקרה הזה הוא לא היה משכם, הוא היה מג'ילבון.

גדעון עזרא: רק בנס נמנע אסון; ולא בנס, אלא בגלל השב"כ.

גדעון עזרא: האמן לי, כל הפעולה הזאת בשכם נועדה לדבר אחד בלבד, ואתה יודע את זה.

גדעון עזרא: היא נועדה למנוע פעולות חבלה נוספות בישראל.

גדעון עזרא: האמן לי, אנחנו לא רוצים לעצור אף אחד, לא רוצים להעמיד אף אחד לדין, רוצים יחסים טובים עם האוכלוסייה.

גדעון עזרא: וכשאני אומר "כולנו רוצים", אני מתכוון שגם תושבי יהודה ושומרון היהודים רוצים.

גדעון עזרא: אין מקום לדיבורים שאתה מדבר, מפני שאתה יודע שאם אנחנו לא נעשה את הפעולות בשכם יהיה פיגוע בירושלים, חס וחלילה.

גדעון עזרא: מבחינה חברתית, הממשלה, בישיבתה אתמול, אישרה את מינויו של בוז'י הרצוג לתפקיד שר הרווחה.

גדעון עזרא: מי שמילא את התפקיד מאז קמה הממשלה היה ראש הממשלה אולמרט.

גדעון עזרא: אני מקווה שהשר הרצוג ייכנס במהרה לתפקידו.

גדעון עזרא: לפי מה שראיתי, ראש הממשלה הבטיח לבוז'י הרצוג סיוע כזה או אחר לטובת הרווחה, ואין לי כל ספק שהטיפול ברווחה ילך ויעמיק, אף שבהיות ראש הממשלה שר הרווחה גם הוא תרם כספים לא מעטים לרווחה.

גדעון עזרא: מהבחינה הכלכלית, מדינת ישראל עשתה כמה צעדים קדימה.

גדעון עזרא: די אם נזכיר שוורן באפט, שמעולם לא היה בישראל, קנה מפעל כאן ב-4 מיליארדי דולרים – עוד לפני שהגיע לארץ.

גדעון עזרא: זה דבר שלא קורה כל יום, וזה בגלל האמון שיש בעולם בכלכלה הישראלית.

גדעון עזרא: אני מסכים אתך שכדאי שכולם ירוויחו הרבה יותר ממה שהם מרוויחים היום, אבל לצערי ברשות הפלסטינית לא מגיעים לעשירית ממה שמרוויחים אצלנו, וחובתנו לעשות הכול לטובת העובד פה, בישראל – ערבי ויהודי.

גדעון עזרא: כל מה שאני מבקש הוא את התמיכה שלכם בהכוונת מדיניות הממשלה לכיוונים הרצויים לכל אזרחי מדינת ישראל.

גדעון עזרא: אינני חושב שהצעת האי-אמון שלך תרמה להגברת האמון בממשלה או להקטנתו, וחבל שבמקום לדון בחוק כזה או אחר אנחנו יושבים בכל יום שני ומדברים על הצעות האי-אמון האלה.

גדעון עזרא: תודה.

מגלי והבה: תודה לשר גדעון עזרא.

מגלי והבה: אנחנו עוברים לדיון המשולב.

מגלי והבה: ראשון הדוברים, חבר הכנסת גדעון סער, בבקשה.

גדעון סער: אדוני היושב-ראש, כנסת נכבדה, אינני רוצה להמשיך ולהתפלמס עם שר הביטחון.

גדעון סער: אני רק מציע לכל אחד ואחת מאתנו, כאשר הוא עולה על הדוכן הזה, להשאיר את צה"ל מחוץ לוויכוח הפוליטי.

גדעון סער: אנחנו ידענו גם במלחמה האחרונה להפגין את אותה אחריות ממלכתית, את אותה גישה ממלכתית, גם כאשר חשבנו שהדברים צריכים להתנהל באופן אחר, מכיוון שהאחדות של העם הזה היא ערך חשוב במאבק שלו לשלום ולביטחון.

גדעון סער: ולכן, כאשר יש ביקורת על הדרג המדיני, אל תגלגלו את זה על הצבא.

גדעון סער: כאשר באים ואומרים, ואמר את זה שר הביטחון מעל הדוכן הזה: לא מיישמים את החלטה 1701 של האו"ם – מי חתם על ההסדר הזה?

גדעון סער: מי עשה את ההסדר הזה בסוף המלחמה בלי להשיג אף אחד מיעדי המלחמה, בלי להשיג אף אחת מהמטרות שהממשלה עצמה הציבה?

גדעון סער: הממשלה אחראית להסדר הזה.

גדעון סער: בהסדר הזה אנחנו רואים את ה"חיזבאללה" חוזר לעמדותיו, אנחנו רואים את ה"חיזבאללה" חוזר להתחמש, תוך הפרת סעיף האמברגו, ולמרבה הצער אנחנו לא רואים את החיילים החטופים חוזרים אלינו.

גדעון סער: כולנו מאוחדים בתקווה שיהיה שינוי בעניין זה ונזכה לראות אותם שבים.

גדעון סער: מה הממשלה מביאה?

גדעון סער: במה היא עסוקה כל הזמן הזה?

גדעון סער: חודש שלם היא עסקה בפארסה שנקראת "סבב תיקים".

גדעון סער: חודש שלם.

גדעון סער: סוף-סוף הביאה בשורה, אדוני היושב-ראש, אחרי עשרה חודשים לכהונתה, היא הצליחה למנות שר רווחה.

גדעון סער: מברוכ.

גדעון סער: באמת הישג אדיר של הממשלה: היא הצליחה למנות שר.

גדעון סער: אני קורא את הנייר המצחיק הזה שהונח על שולחן הכנסת, חברי הכנסת.

גדעון סער: שימו לב, שמו של המשרד, שהיה עד היום משרד הרווחה, יהיה "משרד הרווחה והשירותים החברתיים".

גדעון סער: באמת הישג אדיר למפלגת העבודה, שהצליחה להביא לשינוי שם המשרד.

גדעון סער: באותו שבוע – באותו שבוע שבו הם מביאים – אנחנו כמובן נהגנו בצורה ממלכתית, כפי שנהגנו כשהיינו בשלטון – את הפרטת חברת החשמל.

גדעון סער: מפלגת העבודה, שר מטעם מפלגת העבודה – ועל הדברים האלה הם הלכו לבחירות – בצורה צינית.

גדעון סער: ואנחנו מגלים אחריות.

גדעון סער: אז מה הם משיגים?

גדעון סער: שמו של המשרד יהיה "משרד הרווחה והשירותים החברתיים".

גדעון סער: באמת הישג גדול.

גדעון סער: אני בטוח שכל אחד מהנזקקים, וכל אחד מהמתנדבים בעמותות שעוסקות ברווחה, לבו מתרחב.

גדעון סער: הם יודעים ששם המשרד שונה.

גדעון סער: בכל הכבוד, אינני רוצה בשלב זה להיכנס לנימה אישית.

גדעון סער: יהיה דיון במליאה כאשר הממשלה תציע חלוקת תפקידים מחודשת בתוך הממשלה, וכאשר היא תציע את מינוי שרת התיירות.

גדעון סער: אבל גם בזה, עם כל החשיבות שאני מייחס למינויה של אסתרינה טרטמן לתפקיד שרת התיירות – ואני מייחס לזה חשיבות – עם כל החשיבות שאני מייחס לזה, זאת הבשורה שעם ישראל מצפה לה?

גדעון סער: הממשלה הזאת צריכה ללכת הביתה, אדוני היושב-ראש, ויפה שעה אחת קודם.

מגלי והבה: תודה לחבר הכנסת גדעון סער.

מגלי והבה: אני מזמין את חבר הכנסת נסים זאב.

מגלי והבה: בבקשה.

נסים זאב: אדוני היושב-ראש, כנסת נכבדה, כל המדיניות הביטחונית צריכה להשתנות, כל התפיסה.

נסים זאב: מחד גיסא צריך להמשיך לדבר על משא-ומתן, אבל מאידך גיסא אסור לנו להפסיק, אפילו לרגע אחד, להכות את הטרור.

נסים זאב: צריך לחזק את ידי צה"ל וכוחות הביטחון, שעושים עבודה נפלאה בשכם.

נסים זאב: צריך לדעת שמקור הטרור, ארץ הטרור, מדינת הטרור – אומנם היא עזה, אבל כל התעשייה, כל הייצור, נמצאים בשכם.

נסים זאב: אסור להפסיק אפילו לרגע אחד להכות אותם: ארדוף אויבי ואשמידם ולא אשוב עד כלותם.

נסים זאב: אין דבר כזה.

נסים זאב: אי-אפשר לעשות פה הנחות.

נסים זאב: אי-אפשר לשבת לרגע ולחשוב – ולהשלות את עצמנו – שאנחנו עומדים לפני תהליך שלום כלשהו, מדומה, ולהישאר שאננים, ולפגוע גם בתקציב הביטחון וגם בכל נושא האימונים ובכל מה שמסביב.

נסים זאב: אבל מאידך גיסא צריך לזכור: אנחנו לא אדוני הארץ, אנחנו לא אדוני העולם, ויש מגבלות ושיקולים נוספים.

נסים זאב: ה"חיזבאללה" ממשיך להתחמש.

נסים זאב: אבל צריך לזכור שזאת לא הבעיה של הממשלה הנוכחית.

נסים זאב: אני זוכר, בתקופת ברק, כשהוא היה ראש הממשלה, אנחנו סיירנו – עוד לפני הנסיגה, לפני הבריחה מלבנון – הייתי אולי מהבודדים פה בכנסת שהתנגדו, אחרי ששמעתי את לאחד, שהיה המפקד של צבא דרום-לבנון.

נסים זאב: הוא אמר באופן הברור ביותר: אתם תצאו מלבנון, הם ירדפו אתכם בתל-אביב, בחיפה ובירושלים, והטילים יגיעו אליכם, וה"חיזבאללה" יתחמש, וכל אזור הצפון יהיה בסכנה.

נסים זאב: הוא אמר את זה לפני הנסיגה.

נסים זאב: נכון, זה עלה בקורבנות, ודווקא בשנים האחרונות היו פחות אבדות.

נסים זאב: ואז אלוף פיקוד הדרום היה גבי אשכנזי, דרך אגב.

מגלי והבה: גבי אשכנזי היה אלוף פיקוד הצפון.

נסים זאב: פיקוד הצפון, סליחה.

נסים זאב: הוא היה מתנגד נחרץ, אני זוכר אותו בדיונים שערכנו אצלו בפיקוד.

נסים זאב: הוא אמר את עמדתו, הוא אמר את דעתו, אבל הממשלה חשבה מה שחשבה.

נסים זאב: אף-על-פי שלא היה לחץ בין-לאומי, האווירה הכללית היתה שאם נחזור לגבול הבין-לאומי לפחות יהיה לנו שקט, אולי, מגבול הצפון, ובסופו של דבר נוכל לאלץ את העולם בעצם להכתיב – להכריח את ממשלת לבנון להתפרס על הקו הבין-לאומי.

נסים זאב: אבל לא כך היה, כי ה"חיזבאללה" שולט בשטח.

נסים זאב: את אותו הדבר ראינו בצד הדרומי, כשהחזירו את עזה.

נסים זאב: אני זוכר שהרמטכ"ל לשעבר, שהיה אחר כך שר הביטחון, מופז, אמר: חסר להם שהם יירו טיל אחד; לא נוותר להם, נכה בהם בלי רחמים.

נסים זאב: אנחנו רואים שבסופו של דבר לטרור יש יותר כוחות, יותר יכולת, כי אין לו משמעת – הוא לא נשמע לאף אחד.

נסים זאב: אדוני היושב-ראש, צריך לזכור שאירן מתחמשת היום, חוץ מהאג'נדה שיש לה להשמדת מדינת ישראל.

אחמד טיבי: מה יש לה?

נסים זאב: האג'נדה שלה.

נסים זאב: היא מתכוונת – כל כולה מנסה – להביא למצב של מתן לגיטימציה, הייתי אומר, להביא את מדינות העולם ואת הטרור נגד מדינת ישראל, ובסופו של דבר יש להם גם כוונה נוספת: להשתלט על עירק, להשתלט על כוויית, להשתלט על הנפט; שזה בעצם, הייתי אומר, הנשק שעומד מול העולם.

נסים זאב: ואם העולם נכנע היום לאירנים והולך אתם ביד רכה – חלק מהמדינות, כמו רוסיה ואחרות – זה רק כי יש ביניהן עניין כלכלי.

נסים זאב: אנחנו צריכים לדעת: אומנם היכולת שלנו מוגבלת, ואנחנו לא יכולים לעשות כל מה שהיינו רוצים לעשות, אבל דבר אחד, אדוני היושב-ראש – ובזה אני מסיים – דבר אחד ברור: נגד הטרור צריך לפעול, וצריך לפעול בכל הכוח - בעזה, בשכם, ביהודה ובשומרון.

נסים זאב: מקרה הרצח האחרון צריך להדליק אצלנו נורה אדומה.

נסים זאב: צריך להמשיך ביתר נחישות.

מגלי והבה: תודה.

מגלי והבה: אני מזמין את חבר הכנסת דוד רותם, ואחריו - חבר הכנסת בנימין אלון.

דוד רותם: אדוני היושב-ראש, חברי הכנסת, הבוקר, או לפנות בוקר, נתגלתה גופתו של ארז לבנון, תושב היישוב בת-עין, נשוי, אב לארבעה ילדים קטנים.

דוד רותם: הוא נמצא דקור דקירות סכין; נרצח בידי מחבלים פלסטינים, אלה שחבר הכנסת ואסל טאהא מבקש מאתנו לחבק ולנהל אתם משא-ומתן, ויש לו טענות כלפי הממשלה.

דוד רותם: יש איזו ברית מעניינת בין המחבלים הפלסטינים בתחומי מדינת ישראל, ב"קו הירוק", בין המחבלים בתחומי יהודה ושומרון ובין אלה שנמצאים בכל מקום אחר בעולם.

דוד רותם: לכולם מטרה אחת ויחידה: להשמיד, להרוג ולאבד – לא רק את מדינת ישראל, אלא את העם היהודי.

דוד רותם: כדאי שכולם ידעו: זה לא הולך וזה לא ילך.

דוד רותם: אנחנו נילחם בכל ארגוני הטרור ובכל תומכיהם, ונכה אותם שוק על ירך.

דוד רותם: לא יעזור גם אם יעמדו פה חברי כנסת ישראלים, תומכי הארגונים האלה, ויאיימו עלינו שמי שמשחק באש סופו שיישרף.

דוד רותם: כדאי שתדעו, רבותי חברי הכנסת, שמאיימים עלינו.

דוד רותם: מי שמשחק באש וסופו שיישרף הם אלה שמעודדים את הטרור, אלה שחושבים שמדינת ישראל צריכה להתקפל בפני הטרור, אלה שבאים לבית הזה ובמקום לייצג את מדינת ישראל ואת תושביה הערבים מייצגים כאן ארגוני טרור.

דוד רותם: זה התחיל בשבוע שעבר עם השיח' ראאד סלאח, וזה ממשיך מדי שבוע בשבוע.

דוד רותם: הכנסת צריכה לומר אחת ולתמיד – צריך לקבל החלטה: האם אנחנו חברי כנסת ישראלים היושבים בכנסת ישראל, במדינת ישראל, ותומכים במדינת ישראל, או שאנחנו מייצגים ארגוני טרור ומאיימים על מדינת ישראל?

דוד רותם: יש דברים שהם לא בסדר בתחום הביטחון.

דוד רותם: אין ספק.

דוד רותם: חבל ששר הביטחון לא נמצא כאן, כי שר הביטחון, שמנהל היום פריימריס, לוחם גם הוא נגד בעיות ביטחון שקיימות ביישובים שונים.

דוד רותם: הוא מסרב לאשר להם בנייה, הוא מסרב לאשר מרכיבי ביטחון – בנושאים האלה אתם יכולים לעשות שותפות מלאה.

דוד רותם: אבל לגבי קיומה של מדינת ישראל וביטחונה, ואי-ניהול משא-ומתן עם ארגוני טרור, נדמה לי שאפילו שר הביטחון יסכים.

דוד רותם: לכן אני אומר שוב, וקורא לממשלת ישראל שלא לנהל משא-ומתן עם טרוריסטים, שלא תוותר על עקרונותיה, גם אם בשביל זה צריך לעשות פעולות בשכם, בחברון, בבית-לחם ובכל מקום אחר.

דוד רותם: אבל תזכור ממשלת ישראל שיש לה חובה כלפי אזרחיה, גם אם זה לא מוצא חן בעיני חלק מארגוני הטרור ונציגיהם.

דוד רותם: תודה רבה.

מגלי והבה: תודה לחבר הכנסת רותם, גם על ההקפדה על הזמנים.

אחמד טיבי: נציגיהם בבית?

דוד רותם: גם נציגיהם פה בבית.

מגלי והבה: אני מזמין את חבר הכנסת בנימין אלון, ואחריו - חבר הכנסת יצחק גלנטי.

בנימין אלון: אדוני היושב-ראש, כנסת נכבדה, הצעת האי-אמון בממשלה היא הכרחית.

בנימין אלון: נכון שזה נשמע טרחני בכל שבוע להעלות את זה.

מגלי והבה: חבר הכנסת רותם, חבר הכנסת בני אלון הקשיב לך.

מגלי והבה: ראיתי.

בנימין אלון: הקשבתי וגם נהניתי מדבריך.

בנימין אלון: אני פחות נהנה מזה שאתה בממשלה, אבל בזה אגע מייד.

בנימין אלון: נכון שזה טרחני, בכל שבוע להעלות ולהזכיר את האי-אמון שלנו בממשלה, בעיקר משום שלכאורה הממשלה חפה מפשע; אין לה אג'נדה, והיא לא נוראה.

בנימין אלון: יש בה שרים מוכשרים, חלק מהשרים באמת עושים את תפקידם יפה.

בנימין אלון: היא לא מנווטת לשום מקום.

בנימין אלון: במה אי-אמון?

בנימין אלון: אין לה שלום בפיה, והיא לא דואגת למשהו מסוים, אין לה תוכנית מיוחדת שאפשר להגיד: בגלל זה – אי-אמון.

בנימין אלון: היא פשוט חיה לה מרגע לרגע, מיום ליום.

בנימין אלון: לכאורה, כאיש אופוזיציה, הייתי אומר שזאת קואליציה אידיאלית בעבורי.

בנימין אלון: היו בחירות, יש קואליציה, קואליציה שלא עושה שום דבר מבחינת חזון מדיני, הייתי אומר.

בנימין אלון: אין לה הכוח שהיה לאריק שרון, שכמעט החריב פה את כל המדינה בכוח שלו.

בנימין אלון: גם אין לה תוכנית ההתכנסות.

בנימין אלון: היא לא עומדת לעקור – אפילו מאחז קטן היא לא מצליחה להזיז.

בנימין אלון: ובכל אופן, מישהו צריך לנהל את המדינה.

דוד רותם: אני מקווה שבזה אין לך טענות אליה.

בנימין אלון: לא לא.

בנימין אלון: אז לכאורה לא היינו צריכים להטריח, זה טוב לנו.

בנימין אלון: אנחנו באופוזיציה.

בנימין אלון: אם כבר קואליציה וממשלה, שתהיה כזאת ממשלה שאיננה כלום, שממשיכה, שמתפקדת, כמו שאמרתי.

בנימין אלון: אני גם לא מתלונן, אני חושב שחלק מהמשרדים מנוהלים בכשרון.

בנימין אלון: אבל, חבר הכנסת רותם, אני אומר בכאב: זה אי-אמון בממשלה שלצערי אתם מי שנותנים לה את היכולת להתקיים.

בנימין אלון: יהדות התורה סירבו להיות חברים בה, ובזכותכם היא מתקיימת.

בנימין אלון: זה אי-אמון בממשלה, שכמו שציינת, אינה מסוגלת להבין את מה שקורה מסביב.

בנימין אלון: היא אינה מסוגלת להבין את המשמעות של מה שקרה בלבנון – שהנסיגה החד-צדדית מלבנון השאירה אותנו – בלי שום קשר לסוגיית השטחים – חזרנו לקו 48'.

בנימין אלון: הנסיגה החד-צדדית שאריק שרון כפה עלינו בעזה – גם שם אין שום הסבר של "שטחים תמורת שלום" לירי על שדרות או על מקומות אחרים.

בנימין אלון: ממשלה שאינה מסוגלת להבין ולהסביר בעולם שכל מה שקורה כאן סביבנו הוא חלק מהמאבק הג'יהאדי הגלובלי, שאינו קשור לקונפליקט הפלסטיני-הישראלי – שהקונפליקט שלנו הוא שטויות, סמטה צרה חסרת חשיבות.

בנימין אלון: ממשלה אחראית עם חזון היתה מנצלת את המציאות הקשה שאנחנו נמצאים בה, ולא משתמשת בה – כמו ששר הביטחון עושה – כדי להפריע בקטנוניות, בתוך יישובים שאפילו חלק או כולם פה בקואליציה מסכימים שאף אחד לא מדבר עליהם – להרוס, שלא יוכלו לבנות, וקטנוניות שכזאת.

בנימין אלון: היו פוקחים את עיני הישראלים ואת עיני העולם, ומראים לכולם מי האויב שלנו.

בנימין אלון: היום העולם כולו בנוי להבין שיש ג'יהאד אסלאמי שמסכן את העולם כולו, והסכסוך הפלסטיני-הישראלי הוא חסר חשיבות בראייה האסטרטגית.

בנימין אלון: וכל הדיונים על גבעה כלשהי, אם ישבו בה יהודים או לא – ברור מה האינטרס של היהודים: שיהודים ישבו בה – כי המאבק הוא אחר לגמרי.

בנימין אלון: זאת הטרגדיה של הממשלה הזאת.

בנימין אלון: נכון, עובר עוד יום, ועוד יום עובר, והנזק לא כל כך מוחשי, אבל נוצר כאן נזק מהאי-הבנה של תדמית הכישלון של לבנון – ואני אומר תדמית, כי לא הכול נכשל שם – אבל תדמית הכישלון היא שגירתה את האויב לאבד את מאזן ההרתעה.

בנימין אלון: הציר של אירן-סוריה והשלום, שמתקיים בין הסונים לבין השיעים לא רק כדי להשמיד את מדינת ישראל, אלא כדי להשליט את האסלאם בעולם – זאת המדיניות שצריך להתמודד אתה.

בנימין אלון: לצערי, אין לנו אנשי חזון בממשלה הזאת; אין לנו מדינאים בממשלה הזאת.

בנימין אלון: זאת ממשלה שמתפקדת איכשהו, אבל אנחנו לא יכולים להרשות לעצמנו את הלוקסוס הזה.

בנימין אלון: לכן, לנוכח הסכנה של אירן, לנוכח התפיסה המדינית הכללית, טוב תעשה ישראל ביתנו, חבר הכנסת רותם, אם תדאג להפיל את הממשלה הזאת מהר ככל האפשר; לא משנאת אולמרט ולא משנאת שום שר אחר, אלא מאהבת מדינת ישראל, שמגיעה לה מדיניות נבונה, שיודעת לפרש את מה שקורה ביום-יום וליישם את זה לחזון גדול יותר.

דוד רותם: אולי אצטרף לאיחוד הלאומי - - -

מגלי והבה: תודה לחבר הכנסת אלון.

מגלי והבה: חבר הכנסת יצחק גלנטי, ואחריו - חבר הכנסת יעקב כהן.

יצחק גלנטי: אדוני היושב-ראש, כנסת נכבדה, אורחים וצופים יקרים, המלחמה בצפון לא השיגה את מטרותיה, והמציאות מוכיחה כי החלטה 1701 נכשלה כישלון חרוץ.

יצחק גלנטי: הצלחת נסראללה במלחמה חשפה את מחדלי מערכת הביטחון ואת העורף הבלתי מוגן של ישראל.

יצחק גלנטי: כדי להגיע למסקנה זו לא צריך שום ועדה.

יצחק גלנטי: מבחן התוצאה מוכיח זאת בעליל.

יצחק גלנטי: נסראללה הוכיח לכול כי הוא מספיק פיקח וערמומי על מנת להשתמש בתוצאות המלחמה כמנוף פוליטי להשתלטותו ההדרגתית על לבנון.

יצחק גלנטי: בעזרתה המאסיבית של אירן הוא הפך את ה"חיזבאללה" מארגון טרור קיקיוני לארגון פוליטי-צבאי, הרומז לאסד כי לבנון לא לעד תהיה פרובינציה סורית.

יצחק גלנטי: נסראללה מספיק נבון על מנת ללמוד ולהפיק לקחים.

יצחק גלנטי: הצלחתו לזרוע פחד בקרב האזרחים על-ידי ירי הטילים לעורף הישראלי מעוררת אותו לשחזר פעילות זו ואף לשדרג אותה.

יצחק גלנטי: הוא אף פועל בגלוי להדריך את ה"חמאס" בעזה, ואף מספק ל"חמאס" ציוד לחימה מגוון.

יצחק גלנטי: על מעצבי המדיניות הפוליטית-הביטחונית להיות עירניים לתהליכים האינרטיים המתחוללים אצל שכנותינו מצפון ובקן הצרעות הרוחש ברצועת-עזה.

יצחק גלנטי: על-פי האמירות האחרונות של בכירים במודיעין הישראלי סוריה משפרת את היכולת הרקטית שלה, אך לדעתם אין לה כיום תוכנית יזומה למלחמה בישראל.

יצחק גלנטי: השאלה היא, אם באמת מוכנה היא לשיחות שלום.

יצחק גלנטי: גם אם אסד מעלים עין מהברחות הנשק מאירן ל"חיזבאללה" מתוך כוונה להמשיך ללחוץ על ישראל, יש מקום לבחון היטב את אמיתות איתותיו לשלום, ולא רק באמירות.

יצחק גלנטי: וכאילו אין לנו מספיק בעיות מבחוץ, מחפשת הממשלה איך להפגין כוח ולמתוח שרירים מול ציבור השכירים, המהווים את הבסיס הכלכלי-החברתי של משק המדינה.

יצחק גלנטי: רואים זאת בסחרחרת השביתות המוצדקות המתפרסמות בתקשורת חדשות לבקרים.

יצחק גלנטי: מאבק האוצר לכפות רפורמות כלכליות על גבם הכפוף של עובדי הרשויות המקומיות, על כתפיהם השחות של עובדי התעשייה הצבאית וגמלאיה, על יומם ולילם הארוך של ציבור המורים ועובדי האוניברסיטאות, ראוי לגינוי חריף.

יצחק גלנטי: לא די בנזקי השביתות, וממילא יהיה צורך לשלם לעובדים את שכרם, באים נציגי האוצר וכופים על אזרחי המדינה לספוג הוצאות במערכות הבריאות, החינוך, השיטור והשיפוט, אשר בעבר היו התחייבויות המדינה לאזרחיה.

יצחק גלנטי: אמרו: נפריט את הבנקים, תהיה תחרות והאזרח ירוויח, ונמצאנו נשחקים בעמלות.

יצחק גלנטי: אמרו: נפריט את שירותי התקשורת ונחסל את המונופול, ויצרו קרטל המעלה מחירים.

יצחק גלנטי: אמרו: נפריט עיר ונמל ויתחרו אלה באלה, וייתמו השביתות בישראל, ולא כך התוצאות.

יצחק גלנטי: אומרים לנו: חכו, זה לא הסוף.

יצחק גלנטי: אנו נפריט גם את שירותי הבריאות, את בתי-הסוהר, חלקים מהשיטור, חלקים מהשיפוט האזרחי ועוד היד נטויה.

יצחק גלנטי: כעת אומרים לנו: בעיית הבעיות וראש לצרות המשק מקורה בעובדי חברת החשמל, כרישי השכר האמיתיים וחומסי האזרח.

יצחק גלנטי: נפריט את החברה, נבטל מונופול אסטרטגי טבעי זה ובא גואל לכלכלת ישראל.

יצחק גלנטי: כאשר אני שואל אם מחיר החשמל יוזל, עונים בחוצפה כי לא רק שלא יוזל, אלא יוכפל.

יצחק גלנטי: רבותי, אותם פקידים האוצר, עם הלמ"ס ובנק ישראל, מציגים בפנינו מצגות המוכיחות כי כלכלת ישראל במצב מזהיר: התל"ג בעלייה, הצמיחה דוהרת, הרזרבות עצומות, החובות צונחים והמאזן המסחרי משתפר במהירות.

יצחק גלנטי: אני שואל אתכם: למה לחנוק את האזרח?

יצחק גלנטי: אני פונה מכאן לממשלתנו הנאורה, אנא, טלי קורה מבין עינייך, כי במו ידך את פוערת תהום בפנייך.

יצחק גלנטי: לא כל דבר רצוי וטוב להפריט, וודאי שלא בכל מחיר.

יצחק גלנטי: על הממשלה ליטול את מלוא האחריות, לא רק על פעילותה הכלכלית החיובית, אלא גם על ההשלכות הכלכליות השליליות הנגרמות למשק בשל שביתות ועיצומים המוזמנים על-ידה לשם השגת יעדים פוליטיים, שאין להם ולא כלום עם יעדים כלכליים אמיתיים.

יצחק גלנטי: תודה.

מגלי והבה: תודה.

מגלי והבה: אני מזמין את חבר הכנסת יעקב כהן.

מגלי והבה: אחריו יהיה חבר הכנסת רן כהן.

מגלי והבה: מחליפו של חבר הכנסת רן כהן יהיה חבר הכנסת אבשלום וילן.

יעקב כהן: כבוד היושב-ראש, כבוד השר, חברי חברי כנסת נכבדים, סיעתנו הגישה היום הצעת אי-אמון בממשלה בנושא אי-תפקוד שירותי הבריאות בארצנו, שמצבם מידרדר והוא קשה.

יעקב כהן: אבל אני חושב שברור שממשלה שהיא עצמה חולה ולא בריאה, אינה מסוגלת לתת שירותי רפואה.

יעקב כהן: כך שהממשלה, שהיא יחסית חדשה, הביאה אכזבה גדולה בכל הנושאים, בכל המישורים, בביטחון, ברווחה, ברפואה, בחינוך, כך שהממשלה, שאינה בריאה, כל חיידק מזדמן נטפל אליה, ופשוט אין לה מזל ואין לה ברכה.

יעקב כהן: לצערי, ממשלה שנותנת יד לפגיעה בכבוד השבת, שהיא מקור הברכה, אינה נוחלת הצלחה.

יעקב כהן: שרת החינוך מקיימת בעיצומה של השבת דיונים עם הסטודנטים, כשהיה נהוג, במסורת של שנים, שכל השרים ונושאי משרה ציבורית לא מקיימים עבודה ציבורית ממשלתית בימי השבת; וחבל שהיא הפירה את המסורת הקדושה הזאת.

יעקב כהן: וכן, בשבת האחרונה "אל על" חיללה את השבת ביודעין.

יעקב כהן: הכרסום בכבוד השבת ממשיך בכיוון רכבת ישראל, שלמרות כל ההצהרות וכל ההודעות ממשיכה לפרסם מכרזים.

יעקב כהן: לאחרונה פרסמה מכרז בבאר-יעקב על עבודות בשבת.

יעקב כהן: הדבר תמוה שבעתיים, כי אני מחזיק בידי מכתב מרכבת ישראל שאומר שהיא בדקה את השיטה האלטרנטיבית, השיטה המודולרית, הנהוגה בכל העולם, וזאת שיטה טובה.

יעקב כהן: באופן תמוה הנהלת הרכבת מתעקשת ועומדת על כך שהעבודה תתבצע בשיטות הישנות, עם כל חילולי השבת הכרוכים בכך.

יעקב כהן: כן בידי מכתב מהתאחדות קבלני התשתיות בישראל, שמפנה קריאה לחברת הרכבת, שלא תאלץ אותם לעבוד בשבת, ומי שמתעקש דווקא, זו הנהלת הרכבת, והדבר טעון בירור.

יעקב כהן: מה הם המניעים שמונחים כאן?

יעקב כהן: בנוסף, נודע לנו בשבוע האחרון שמועצת החלב, שהיא גוף ציבורי המשותף למשרד החקלאות ויצרני החלב, קיימה אירועים בעיצומה של שבת.

יעקב כהן: רצף האירועים האלו, המביישים, אינם מוסיפים כבוד, וודאי שאינם מביאים תרופה והצלחה לממשלה.

יעקב כהן: בנוסף, הממשלה החולה הזאת סובלת מאטימות לב – עוד חולי.

יעקב כהן: כוונתי לפרסומים שהיו בימים האחרונים בעיתונות על כך שאלפי תלמידים מגיעים לבתי-הספר בלי כריכים, בלי פרוסת לחם, כי הוריהם אינם יכולים לעמוד בעלות.

יעקב כהן: מדובר לא בירושלים, לא בבני-ברק.

יעקב כהן: דווקא הפרסומים הם על רעננה, כפר-סבא, הרצלייה.

יעקב כהן: לדברי מנהלי בתי-הספר, התופעה מתרחבת, וכמה עמותות עמלות מדי יום על הכנת אלפי כריכים ללא תשלום.

יעקב כהן: לדברי ראשי העמותות, הלב נקרע לראות את הילדים המגיעים לבתי-הספר רעבים, ואי-אפשר לעזור להם מסיבה כספית.

יעקב כהן: אני שואל: מה האטימות הזאת?

יעקב כהן: עד היכן אנחנו מגיעים עם המדיניות הממשלתית?

יעקב כהן: היא קיצצה בקצבאות הילדים והביאה את העם לידי עוני ורעב, ודווקא עמותות החסד מנסות למלא את מקומה.

יעקב כהן: לכן, אין לנו אמון בממשלה הזאת, כי ממשלה שמרעיבה את ילדיה ואינה אמונה על שמירת השבת הברוכה, אין הברכה שרויה במעשי ידיה.

יעקב כהן: אבל זוהי מדיניות קשוחה ומביישת, ולכן אין לנו אמון בממשלה זו, ולכן נצביע נגדה.

יעקב כהן: תודה.

מגלי והבה: תודה לחבר הכנסת כהן.

מגלי והבה: אני מזמין את חבר הכנסת אבו וילן, ואחריו - חבר הכנסת אחמד טיבי.

מגלי והבה: בבקשה.

אבשלום וילן: אדוני היושב-ראש, אדוני השר, רבותי חברי הכנסת, כמדי שבוע אנחנו מעלים הצעות אי-אמון בממשלה, ואני מודה שכל שבוע אתה רק צריך להעלות טיפה מהרהורי לבך, ואתה רואה שורה שלמה של נושאים; אתה שומע, אתה רואה, ואתה אינך מבין אם לממשלה הזאת יש איזו מדיניות, אם יש לה איזה סדר-יום - כלכלי, חברתי, מדיני, ביטחוני.

אבשלום וילן: אני מודה, קח רק דוגמה, אדוני היושב-ראש, מהיומיים האחרונים.

אבשלום וילן: קח את יום אתמול כדוגמה – יום ראשון בשבוע.

אבשלום וילן: אנחנו קוראים בעיתון "הארץ", שבעצם השכונה מתתיהו-מזרח – 1,500 דירות – נבנית בכחש, במרמה, על אדמות פרטיות של ערבים, שלא נקנו ולא הוסדרו בחוק, וכאשר בית-המשפט עוצר את הבנייה, באות רשויות המדינה ומטהרות את השרץ, ומאפשרים בעצם - כדי להציל את הקבלנים וכדי שלא יחזירו לאזרחים התמימים שנפלו בפח את כספם – להלאים אדמות של אזרחים פרטיים, בשטח כבוש.

אבשלום וילן: ואני שואל אותך, אדוני היושב-ראש, זאת ממשלה שקדושת הרכוש הפרטי בגרונה?

אבשלום וילן: האם זה הפך לשיטה שהיא מלאימה אדמות פרטיות – בלי דין, בלי משפט, ככה במרמה ובכחש, והכול עובר?

אבשלום וילן: ויושבת בממשלה הזאת מפלגת העבודה, עמיר פרץ שר הביטחון – שלו הסמכות ולו הרשות, והוא הריבון בשטחים – ונותן לזה יד, ואין פוצה פה ומצפצף?

אחמד טיבי: הוא לא ראה את זה, אבו, בגלל המשקפת.

אבשלום וילן: אני מניח שהוא יכול היה לראות את זה מאזור מודיעין בואכה מתתיהו-מערב, גם ללא משקפת, שם יש תצפית טובה, ואם המשקפת היתה מכוסה, אני מניח שמישהו היה מוריד את הכיסוי.

אבשלום וילן: אבל אגיד יותר מזה.

אבשלום וילן: אני שומע אתמול שסיעת ישראל ביתנו החליטה למנות שרים, ויש שם כמה מועמדים שאני חלוק עליהם אידיאולוגית, פוליטית – אנשים ראויים.

אבשלום וילן: הם בחרו לשרה דווקא את מי שמצהירה קבל עם ועדה שהיא בעלת השקפת עולם גזענית, בהגדרה, והיא התקוממה על עצם העובדה שערבי ישראלי, גאלב מג'אדלה, נבחר לשר.

אבשלום וילן: לא על זה שהיא חלוקה עליו ומתנגדת לו פוליטית, וזה לגיטימי, אלא עצם עובדת היותו ערבי – לא לגיטימי שהוא יהיה שר.

אבשלום וילן: והיא – כפרס על התבטאותה זו – בעצם קיבלה את פרס התיירות, שרת התיירות.

אבשלום וילן: אני מאוד מקווה שהתיירים שבאים לארץ – שרובם המכריע סולדים מכל נימה של גזענות – ומי כמו העם היהודי, שאלפיים שנה כבר סובל מגזענות, ידעו לעשות את ההפרדה, ולא דין שרת התיירות כדין התיירות לישראל, אחרת כולנו בצרות.

אבשלום וילן: אבל אני חושב שהשיא של ההתנהגות הבלתי-מובנת של הממשלה הנוכחית הוא ההדחה הצפויה של חבר הכנסת ליצמן מראשות ועדת הכספים.

אבשלום וילן: הרי אני אינני חשוד שאני אמון על משנתו הפוליטית של יעקב ליצמן, אבל אני יושב עם יעקב ליצמן בוועדה כבר שש שנים – שבחלקן הגדול הוא היה גם יושב-ראש – ואני מודה שהוא יושב-ראש מצטיין והוא מנהל את דיוני הוועדה ביד רמה ובזרוע נטויה, ומאפשר לכולם להתבטא; הוא מגבש פשרות ולא מרים את ראשו אל מול האוצר, אף שהוא אופוזיציה, ומוביל את הדיונים בענייניות מוחלטת.

אבשלום וילן: אבל מכיוון שהשר אביגדור ליברמן הוא כנראה איש מאוד מאוד אסטרטגי, וכאשר איווט מאיים, הוא מתכוון לזה, אז כאשר איווט – כנראה, בלשון ציורית כמובן – שם את האקדח על שולחן ראש הממשלה והודיע לו: ביום ראשון האקדח הזה יורה – רעדו אמות הספים והוכרז שיעקב ליצמן יודח מראשות ועדת הכספים.

אבשלום וילן: לא משנה שאוצר מדינת ישראל ושר האוצר מרוצים מאוד מתפקודו של חבר הכנסת ליצמן; לא משנה שחברי האופוזיציה והקואליציה בוועדה מרוצים מאוד מהמוביל שלהם, יעקב ליצמן.

אבשלום וילן: יצטרכו לעבור תרגיל מביש של הדחה בוועדה – שאין לה רוב בוועדה - ואני מניח שיבקשו רוויזיה ואני מניח שיביאו שחקני חיזוק מטעם, יחליפו את חברי הוועדה הקבועים מהקואליציה – הסוררים והפוחזים – ויביאו את עושי דברם, כדי שנציג ישראל ביתנו – שאין לי דבר וחצי דבר נגדו, סטס מיסז'ניקוב – יקבל את התפקיד.

אבשלום וילן: אני חושב שבנושא הזה ממשלה חכמה לא היתה נכנסת לפינה שממשלה פיקחית – אם בכלל – תנסה לצאת ממנה, וזו רק ההתחלה.

אבשלום וילן: תודה, אדוני היושב-ראש.

מגלי והבה: תודה לחבר הכנסת אבו וילן.

מגלי והבה: אני מזמין את חבר הכנסת אחמד טיבי.

מגלי והבה: אחריו - חבר הכנסת דב חנין.

מגלי והבה: בבקשה.

אחמד טיבי: תודה, אדוני.

אחמד טיבי: אדוני היושב-ראש, רבותי השרים, היום היה דיון בוועדת הפנים על הלנת שכר ברשויות המקומיות, שביתה במשק, ומי שלא שמע את העובדים – שחלקם עובדים יותר משנתיים ולא מקבלים שכר – לא הבין את עומק המשבר והמצוקה האישית והנפשית שבהם שרויים אנשים שכבודם האנושי והאישי נפגע.

אחמד טיבי: אחריותו של השלטון המרכזי היא כלפי האזרח, גם אם השלטון המרכזי חושב שהשלטון המקומי לא ממלא את שליחותו באופן המלא ביותר.

אחמד טיבי: אחריותה של הממשלה היא שאנשים שעובדים יקבלו בסופו של דבר את משכורתם, מה גם שהטענה והבריחה וההסתתרות מאחורי הניהול הכושל היא לעתים טענת סרק – כי יישובים ערביים, עמיתי חבר הכנסת ריבלין, נמצאים בתחתית הסולם הסוציו-אקונומי, באשכול מס' 2.

אחמד טיבי: אין להם אזורי תעשייה, אין להם יכולת כלכלית כדי להתרומם, מענקי האיזון קוצצו, תקציבי הפיתוח לא שווים.

אחמד טיבי: כל הנתונים דוחקים אותם מטה-מטה.

אחמד טיבי: ואז אומרים: למה ברעננה זה שונה?

אחמד טיבי: כי ברעננה יש אזור תעשייה, יש מצב סוציו-אקונומי הרבה יותר גבוה מאשר בטייבה, בנחף, בג'דידה-מכר; הרבה יותר.

אחמד טיבי: ולכן, זה לא תרבות ניהול, כפי שהתבטא היום מנכ"ל משרד הפנים, אשר אומר: תרבות הניהול ברשויות הערביות.

אחמד טיבי: שמעת?

אחמד טיבי: אם יחליפו למשל את טייבה ברעננה – למשל, את כל אזורי התעשייה וההיי-טק של רעננה יעבירו לטייבה - הממוצע של ההכנסה של רעננה יעבור לטייבה, ומטייבה יעבור לרעננה; ואם את תקציבי הפיתוח של רעננה יעבירו לטייבה, אני בטוח שתרבות הניהול גם היא תתהפך פתאום, וגם צורת הניהול.

אחמד טיבי: אם מדברים על תרבות ניהול, אולי יש תרבות ניהול מפלה של הממשלה כלפי היישובים הערביים - של כל הממשלות.

אחמד טיבי: לא מספיק מה שיש בממשלה הזאת מבחינת אפליה, התנכרות, הדרה, וגזענים היושבים בה, ומוסיפים לה עוד נדבך של גזענות - מצטרפת לממשלה הזאת, באופן הטבעי ביותר, שרה שדיברה על תורת הגזע.

אחמד טיבי: היא יהודייה והיא דיברה על תורת הגזע רק בשל צירוף ערבי לממשלה.

אחמד טיבי: לכן אמרתי שצירופה הוא מכת גרזן לשפיות ולסובלנות.

אחמד טיבי: הממשלה הזאת הפכה להיות עיר מקלט לגזענים, עד כדי כך שצריך לשקול להוציא אותה אל מחוץ לחוק.

אחמד טיבי: היא התארגנות בלתי חוקית בעליל.

אחמד טיבי: עוברים על הסעיף הזה שאוסר מעשים גזעניים והתבטאויות גזעניות.

אחמד טיבי: אבל ממה הייתי חרד אתמול, חברת הכנסת שלי יחימוביץ?

אחמד טיבי: כשליברמן מונה, מפלגת העבודה מצאה את התשובה המוחצת לליברמן בצירוף שר ערבי מטעם מפלגת העבודה.

אחמד טיבי: אתמול כמעט שקשקו רגלי, פחדתי שהם יעשו את זה שוב, ואז תהיה תשובה מוחצת נוספת לגזענות, ושוב אני אצא מהבית ולא אראה את המחסומים בדרך, הכבישים הלא-מזופתים ייסללו, התשתית תשתנה – חששתי מאוד, ותודה לאל זה לא קרה, כי עמיר פרץ כנראה לא ראה טוב.

אחמד טיבי: תודה רבה.

מגלי והבה: תודה לחבר הכנסת אחמד טיבי.

מגלי והבה: אני מזמין את חבר הכנסת דב חנין.

דב חנין: אדוני היושב-ראש, אדוני השר, עמיתי חברי הכנסת, בכל שבוע אנחנו עומדים על הדוכן הזה ומנמקים מדוע ראוי, לטובת הציבור בישראל, להעביר ממשלת זדון מן הארץ ולהביא קץ לעונש הקולקטיבי הזה שהוטל עלינו בדמות הממשלה הנוכחית.

דב חנין: אני חייב לומר לכם שבכל שבוע אני מופתע מחדש לראות כמה סיבות חזקות הממשלה מסוגלת לייצר בשבוע וכמה נימוקים חזקים היא מסוגלת לספק לנו, חברי האופוזיציה, כשאנחנו באים וטוענים לפני הכנסת שראוי להביא סוף לממשלה הזאת.

דב חנין: אני אתחיל בידיעה המזעזעת שפורסמה בכותרת הראשית של עיתון "הארץ" ביום שישי האחרון.

דב חנין: עיתון "הארץ" אומר בכותרתו הראשית, ששרת החוץ האמריקנית הנחתה את ממשלת ישראל להימנע בכלל מקיום גישושים למשא-ומתן עם סוריה.

דב חנין: לא לנהל משא-ומתן – אני מבין שהאיסור האמריקני הזה כבר ותיק וקיים.

דב חנין: האיסור עכשיו הוא איסור גורף יותר – לא רק לנהל משא-ומתן, אלא בכלל לא לגשש, לא לבדוק.

דב חנין: האמת היא שאין צורך לגשש ולבדוק, כי הקולות שנשמעים מסוריה הם חד-משמעיים וברורים: סוריה מציעה פתיחת משא-ומתן לשלום עם ישראל.

דב חנין: כל ממשלה אחראית בישראל היתה צריכה להיענות מייד ליוזמה הזאת ולהתחיל במשא-ומתן לשלום עם סוריה; להתחיל במשא-ומתן לשלום עם סוריה כחלק ממשא-ומתן כולל לשלום עם מדינות ערב.

דב חנין: הממשלה הזאת מפקירה את עצמאותה של ישראל.

דב חנין: היא מפקירה את האינטרסים האמיתיים של הציבור בישראל.

דב חנין: במקום לדבר על שלום עם סוריה מדברים על סיכויי או סיכוני המלחמה עם סוריה.

דב חנין: אני מבין שיש ויכוח בין אמ"ן ובין המוסד, אבל אני רוצה לומר לכם, חברי הכנסת, שהתמונה פשוטה מאוד: ככל שסיכויי השלום קטנים יותר, כך, למרבה הצער, גדלים סיכויי המלחמה.

דב חנין: הדרך הטובה ביותר למנוע מלחמה היא לצעוד בדרך השלום, וזאת הדרך שהממשלה הזאת לא רוצה ללכת בה.

דב חנין: הממשלה הזאת היא ממשלה של סירוב לשלום עם סוריה, אבל היא גם ממשלה של סירוב לשלום עם הפלסטינים.

דב חנין: אני לא רוצה להתייחס למלים שנאמרות, אלא למעשים שנעשים.

דב חנין: אני רוצה להתייחס למשל להמשך בניית חומת ההפרדה.

דב חנין: לפני עשרה ימים קיימנו בשדולה הסביבתית-החברתית סיור בחומת ההפרדה, שפוגעת קשות באזורי צפון מדבר יהודה.

דב חנין: היא נקראת "סובב מעלה-אדומים", אבל בעצם היא מגיעה כמעט עד פאתי יריחו – מירושלים עד יריחו.

דב חנין: הסיור שלנו התמקד כמובן בצדדים הסביבתיים, אבל כשאני שואל את עצמי מהי מטרת החומה הזאת, ברור לי לחלוטין שזאת לא חומה שמטרתה ביטחונית.

דב חנין: זאת חומה שמטרתה פוליטית.

דב חנין: מטרת החומה הזאת היא לחלק את הגדה המערבית לשני אזורים נפרדים – שני קנטונים נפרדים: האחד רמאללה ושכם והאחר בית-לחם ויריחו – וכך למנוע הקמת מדינה פלסטינית עצמאית.

דב חנין: אם כבר מדברים על פוליטיקה וסביבה – היום מתפרסמת בעיתון ידיעה על 21 התנחלויות בגדה המערבית שפלשו לשמורות טבע וסיפחו לתחומיהן 1,900 דונם.

דב חנין: זה נעשה בשם אהבת הארץ.

דב חנין: ההרס הזה של הטבע והארץ נעשה בשם אהבת הארץ.

דב חנין: ביום שישי האחרון ציינו שנתיים למאבק נגד חומת ההפרדה בכפר בילעין.

דב חנין: זה מאבק מרשים, שמשתתפים בו מדי יום שישי, שבוע בשבוע, ישראלים ופלסטינים יחדיו, בהפגנות לא אלימות נגד בניית החומה, שמפקיעה חלק גדול מאדמות הכפר ונועדה לאפשר הקמת התנחלות חדשה והרחבה של התנחלות קיימת.

דב חנין: ההתנחלות המורחבת היא בלתי חוקית.

דב חנין: 1,500 יחידות דיור נבנו בלי שום היתר ושום רשיון, אבל היום - - -

דוד רותם: זה לא נכון ולא מדויק.

דב חנין: זה נכון מאוד.

דב חנין: זה נכון ומדויק.

דב חנין: אבל היום אישרה מועצת התכנון העליונה את הפרת החוק הבוטה הזאת, את הבנייה הפיראטית, הבלתי חוקית, הבלתי לגיטימית, הגזלנית, של יחידות דיור על שטחים פרטיים פלסטיניים.

דב חנין: והכתובת היא ממשלת ישראל, שממשיכה לאפשר את הרחבת ההתנחלויות באופן שפוגע כל כך קשה בציבור.

דב חנין: אדוני היושב-ראש, אני רוצה לומר לסיום, שבכל אחד ממישורי החיים ממשלה זו אינה ראויה לאמון – לא במישור מדיניות הרווחה: אומנם היום מתמנה שר רווחה, אבל אין כל בשורה בתחום הרווחה, כי בשורה בתחום הרווחה יכולה לבוא רק ממשרד ראש הממשלה וממשרד האוצר, ואלה ממשיכים את המדיניות הניאו-ליברלית שהציבור הישראלי כבר דחה.

דב חנין: לא מגיעה בשורה בתחום של משכורות לעובדים, שממשיכים – כפי ששמענו היום בוועדת הפנים, עובדת סוציאלית בעיריית טייבה עובדת ולא מקבלת משכורת כבר שנתיים וחצי.

דב חנין: אני שואל אתכם, עמיתי חברי הכנסת, האם מישהו מאתנו היה מסכים לעבוד במתכונת כזאת?

דב חנין: למה אנחנו מצפים מעובדת סוציאלית בטייבה לעבוד בלי לקבל משכורת?

דב חנין: אדוני היושב-ראש, הממשלה הזאת ראויה לאי-אמון שלנו.

דב חנין: היא ראויה לאי-אמון שלנו כי היא פוגעת בשלום והולכת בנתיב מנוגד לדרך השלום.

דב חנין: היא פוגעת בעובדים, היא פוגעת ברווחה, היא פוגעת בציבור הישראלי, וראוי שרגע אחד מוקדם יותר הציבור הישראלי יגיד לה: די.

דב חנין: עד כאן.

מגלי והבה: אני מזמין את חבר הכנסת ג'מאל זחאלקה, ואחריו - אחרון הדוברים, חבר הכנסת עתניאל שנלר.

ג'מאל זחאלקה: כבוד היושב-ראש, רבותי חברי הכנסת, סיעתנו הגישה היום הצעת אי-אמון בממשלה בשל הנושא המדיני והכלכלי-החברתי.

ג'מאל זחאלקה: האמת היא שחשבתי מה להגיד על מדיניות הממשלה.

ג'מאל זחאלקה: כלומר, יש לממשלה מדיניות – אני לא מדבר על המעשים שהיא עושה – וחיפשתי, חשבתי על כל הצהרות הממשלה, על הנציגים הרשמיים שלה, ולא מצאתי שום דבר.

ג'מאל זחאלקה: זאת ממשלה בלי מדיניות בכלל.

ג'מאל זחאלקה: המדיניות הרשמית שלה, אם לסכם אותה במשפט אחד, היא – כמו שאמר אחד משרי החוץ של איטליה פעם: המדיניות שלנו היא שום דבר תמורת שום דבר.

ג'מאל זחאלקה: אין תוכנית.

ג'מאל זחאלקה: אנשים בעולם הערבי שואלים אותי מה הממשלה הזאת רוצה, ואני אומר להם שאני לא יודע.

ג'מאל זחאלקה: מישהו יודע?

ג'מאל זחאלקה: אף אחד לא יודע.

ג'מאל זחאלקה: היא עצמה לא יודעת מה היא רוצה.

ג'מאל זחאלקה: המפלגה הגדולה ביותר בממשלה, שהרכיבה את הממשלה, שראש הממשלה ושר החוץ באים ממנה, נשענה על שני דברים: אריאל שרון - והוא גמר את חייו הפוליטיים; ותוכנית ההינתקות, ההתכנסות, שזה אותו דבר - והיא גוועה.

ג'מאל זחאלקה: מה נשאר?

ג'מאל זחאלקה: שום דבר.

ג'מאל זחאלקה: נשאר הדבק של הכיסא, ובפוליטיקה זה דבר לא פשוט ויש לו משקל רב מאוד, והוא יכול להחיות ממשלה שנים רבות.

בנימין בן-אליעזר: יש לו כוח משיכה.

ג'מאל זחאלקה: יש לו כוח משיכה.

ג'מאל זחאלקה: אני מבין שקשה מאוד לגרום שהם ייפרדו מהכיסאות שלהם וילכו.

ג'מאל זחאלקה: אבל ברגע שאני חושב על האלטרנטיבה מימין כאן, אני שומע נימות הרבה יותר מסוכנות מבעבר, במיוחד מראש האופוזיציה, מר ביבי נתניהו, ומדוברים אחרים של האופוזיציה, שעכשיו רוצים להעביר את המזרח התיכון למלחמת דת.

ג'מאל זחאלקה: פתאום הם העבירו - זה הולך יותר במערב, זה הולך בשיח הציבורי, זה עובר יותר טוב את הטלוויזיה האמריקנית, בימין החדש, בימין שרוצה בעצם להפוך את עולמנו לשני עולמות, שתי אנושויות ולא אנושות אחת - אנושות של אדונים ואנושות של עבדים.

ג'מאל זחאלקה: זה מה שהם רוצים.

צבי הנדל: - - -

גלעד ארדן: מה הוא צועק?

ג'מאל זחאלקה: הם באים ואומרים שהסכסוך הוא דתי, ולא עניין של עם פלסטיני ולא עניין של אדמות.

ג'מאל זחאלקה: מה היה כאן במאה השנים האחרונות?

צבי הנדל: אין.

ג'מאל זחאלקה: זה עם - - -

בנימין נתניהו: אחמדינג'אד ישרוף גם אותך.

בנימין נתניהו: תזכור.

בנימין נתניהו: אל תגיד לי שאתה - - -

ג'מאל זחאלקה: אני מדבר אתך על העם הפלסטיני.

בנימין נתניהו: הוא ישרוף - - -

ג'מאל זחאלקה: זה עם שרוצה שחרור לאומי.

ג'מאל זחאלקה: זה עם שמחפש חיים נורמליים, ואתם לא נותנים לו.

צבי הנדל: אין עם פלסטיני.

יובל שטייניץ: לא.

יובל שטייניץ: זה עם שרוצה לפגוע בעם היהודי כרגע.

ג'מאל זחאלקה: זה העניין.

ג'מאל זחאלקה: אל תדברו על מלחמות דת.

גלעד ארדן: אפילו לא א.

גלעד ארדן: ב.

גלעד ארדן: יהושע - - -

ג'מאל זחאלקה: זה זכויות עמים.

יובל שטייניץ: מה אתה מדבר?

ג'מאל זחאלקה: זה זכויות עמים.

יובל שטייניץ: כל העם הפלסטיני לא מכיר בזכויות של העם היהודי.

יובל שטייניץ: זה עם שרוצה כרגע להחריב את העם היהודי ואת מדינת היהודים.

קריאה: - - -

ג'מאל זחאלקה: המדיניות הרשמית של העולם הערבי כולו, ואף אחד לא יצא נגד זה.

ג'מאל זחאלקה: כל העולם הערבי.

יובל שטייניץ: למשל, ראש מממשלה - - -

ג'מאל זחאלקה: אתם עושים פספוס היסטורי.

ג'מאל זחאלקה: דורות יבכו על מה שאתם עושים היום.

ג'מאל זחאלקה: אתם בוגדים בציבור הישראלי, באינטרס שלו.

ג'מאל זחאלקה: המדיניות הישראלית נקבעת בוושינגטון היום.

גלעד ארדן: אל תעשה לנו קורס נאמנות היום.

ג'מאל זחאלקה: אתם חושבים שהאמריקנים רוצים ככה.

ג'מאל זחאלקה: ומה האינטרס של הציבור הישראלי?

ג'מאל זחאלקה: - שיהיה שלום.

ג'מאל זחאלקה: העולם הערבי בא אליכם ומציע הצעה נדיבה ביותר, שלא חלמתם עליה בחיים שלכם, והוא אומר לכם: שלום עם כל העולם הערבי, נורמליזציה של היחסים.

ג'מאל זחאלקה: אתם דוחים את היד המושטת לשלום.

חיים כץ: אתה מאמין להם?

חיים כץ: אתה מאמין להם?

ג'מאל זחאלקה: גם הממשלה וגם האופוזיציה מימין סרבני שלום, והם רוצים להדליק את המזרח התיכון במדורה של מלחמת דם.

אליהו גבאי: - - -

מגלי והבה: חבר הכנסת גבאי.

ג'מאל זחאלקה: זו הבעיה.

ג'מאל זחאלקה: זה דבר מסוכן ביותר.

חיים כץ: תעשה שלום בעזה קודם בין ה"חמאס" ל"פתח".

גלעד ארדן: - - -

ג'מאל זחאלקה: זה דבר מסוכן ביותר.

ג'מאל זחאלקה: אפשר למנוע את המלחמות הבאות.

ג'מאל זחאלקה: אפשר למנוע את המלחמות הבאות.

ג'מאל זחאלקה: אתם לא עושים טעות היסטורית - אתם עושים פשע היסטורי, אם לא תקבלו את היד הערבית המושטת לשלום.

מגלי והבה: תודה רבה.

ג'מאל זחאלקה: אתם ממיטים אסון על כל המזרח התיכון: על ישראלים, על לבנונים, על ירדנים, על מצרים ועל פלסטינים.

ג'מאל זחאלקה: זו האחריות שלכם, ואם לא תעשו צעד למען שלום - כל טיפת דם במזרח התיכון באחריותכם היא.

אליהו גבאי: תגיד לי, אתה מאמין בדברים האלה?

אליהו גבאי: אתה מאמין לדברים?

אליהו גבאי: איפה שהם נמצאים יש דם, דם וטרור.

אליהו גבאי: רק דם מביאים לאזור.

אליהו גבאי: אתה מאמין בדברים שאמרת?

מגלי והבה: תודה רבה.

מגלי והבה: חבר הכנסת גבאי.

מגלי והבה: חבר הכנסת עתניאל שנלר, אחרון המתדיינים, בבקשה.

מגלי והבה: לאחר מכן אנחנו עוברים להצבעה.

עתניאל שנלר: אדוני היושב-ראש, כנסת נכבדה, כמה קל להגיש אי-אמון מדי שבוע ולא חשוב על מה.

אריה אלדד: תשתפרו, ואז לא נצטרך לדבר.

עתניאל שנלר: אפשר להגיש על זה, ואפשר להגיש על דבר אחר.

מגלי והבה: חבר הכנסת אלדד.

עתניאל שנלר: אבל אני רוצה לומר לך, חברי וידידי חבר הכנסת אלדד, שהגדרת האי-אמון כאילו קובעת עובדה.

עתניאל שנלר: כך, למשל, קראתי בתמיהה רבה היום אי-אמון על מה?

עתניאל שנלר: - על חזרת ה"חיזבאללה" לכוחו לנוכח התנהלות הממשלה.

עתניאל שנלר: נו, באמת.

עתניאל שנלר: האם מישהו בבית הזה באמת מתכוון לקשר בין - -

צבי הנדל: במאה אחוז.

צבי הנדל: במאה אחוז.

עתניאל שנלר: - - כוחו של ה"חיזבאללה" והתעצמותו לנוכח התנהלות הממשלה?

גלעד ארדן: ביידץ.

גלעד ארדן: קוראים לו: ביידץ.

עתניאל שנלר: אני מוכרח לומר שאולי צריך באמת, בצורה הגונה, לבחון את התנהלות הממשלה.

עתניאל שנלר: כך, למשל, אני חושב שראוי לציין התנהלות של הממשלה לגילוי ליקויים שהתגלו לאחר שנים רבות, וטוב שכך.

מגלי והבה: חבר הכנסת גבאי.

עתניאל שנלר: אולי התנהלות של חיזוק איכות כשירות הכוח של צבא-הגנה לישראל?

עתניאל שנלר: או אולי, חברי, התנהלות הממשלה בהשקעות הגדולות בבניין הכוח של צה"ל?

עתניאל שנלר: רק אתמול, כך התפרסם, שמעה הממשלה סקירות מודיעיניות רחבות עם דעות שונות, וטוב שכך.

עתניאל שנלר: אף שההערכות המודיעיניות, כפי שהתפרסם, טוענות שאין סיכוי רב לעימות צבאי כולל במהלך 2007, התנהלות הממשלה - איך מסכם ראש הממשלה: לא נמתין ל-2008.

עתניאל שנלר: סקירות קבועות, הערכות מצב קבועות.

עתניאל שנלר: זו אחריות.

מגלי והבה: חברי הכנסת סער וארדן, נא לשבת.

מגלי והבה: חברי הכנסת שעומדים שם, אני לא צריך לקרוא לכל אחד בשמו.

מגלי והבה: נא לשבת במקומות ולהאזין.

מגלי והבה: מי שלא רוצה שיחכה בחוץ.

עתניאל שנלר: אין לי ספק שגם האופוזיציה מסכימה שבנושא הביטחוני פר-אקסלנס כנראה, לא כאן האי-אמון.

עתניאל שנלר: אז אולי הבעיה היא התנהלות הממשלה מול הפלסטינים.

עתניאל שנלר: אולי מגישים אי-אמון מפני ששואלים מדוע ממשלת ישראל עומדת על כך שנילחם בשכם באלה המבקשים להרוג אותנו, או אולי בבית-לחם או אולי לתפוס את זה שדקר את המתיישב רק הלילה?

עתניאל שנלר: אולי האי-אמון הוא כיוון שהממשלה לא סגרה את השערים לנסות לנהל משא-ומתן מול גורמים שמעוניינים לנהל משא-ומתן כמו אבו-מאזן ואחרים?

עתניאל שנלר: אולי האי-אמון הוא כיוון שישראל לא סוגרת את הדלת מול המדינות הנחשבות למתונות כמו מצרים, שאתה יש שלום, וירדן בוודאי, ואולי סעודיה, על אף מסקנות עגומות מוועידת מכה.

עתניאל שנלר: אבל אולי האי-אמון הוא בגלל זה שישראל לא סגרה את הדלת?

עתניאל שנלר: או אולי האי-אמון הוא בגלל הרצון לקדם דיאלוג עם גורמים שמעוניינים לדבר, אבל מאידך גיסא אנחנו עומדים על שלנו, כי מי שלא מכיר בנו ובהסכמים שלנו לא ננהל אתו את המשא-ומתן?

עתניאל שנלר: לא.

עתניאל שנלר: לא סביר שעל זה יש אי-אמון, כי על זה יש ודאי הסכמה בבית הזה.

עתניאל שנלר: אולי האי-אמון הוא מסיבות אחרות.

עתניאל שנלר: אולי האי-אמון הוא כי הממשלה לא עושה צעד דרמטי.

עתניאל שנלר: היא לא עושה מהלך מדיני מעורר מחלוקת.

עתניאל שנלר: אולי היא לא עושה מהלך של משא-ומתן עם סוריה עם התוצאות הנלוות, והאופוזיציה חשה שאולי זו שגיאה.

עתניאל שנלר: אולי האופוזיציה חשה שזו שגיאה שהממשלה לא הולכת לבצע התכנסות כמהלך חד-צדדי?

עתניאל שנלר: אני לא יודע.

עתניאל שנלר: אני מחפש על מה האי-אמון.

עתניאל שנלר: אולי הצורך בהתגוששות ובהורדת ידיים הוא סיבה לאי-אמון.

עתניאל שנלר: זה נראה תמוה.

עתניאל שנלר: חברי חברי הכנסת, לא.

עתניאל שנלר: ישראל במצב כלכלי טוב, ברוך השם.

עתניאל שנלר: ישראל שומרת על איזונים מדיניים יוצאים מן הכלל בנושאים הקשורים להיערכות מול אלה העומדים עלינו לכלותנו.

מגלי והבה: חבר הכנסת טל.

עתניאל שנלר: לכן, אני יכול לומר, ואולי יותר מזה לשאול: חברי באופוזיציה, באמת, בלי להתעמת בפוליטיקה, מדינת ישראל עומדת היום מול האיום הקיומי שמנסים לחולל אלה שם ממגילת אסתר, המן הרשע הזה מאירן.

עתניאל שנלר: האם זה הזמן ליצור מחלוקת?

עתניאל שנלר: נו, באמת.

אריה אלדד: לא, אבל - - -

עתניאל שנלר: כשאנחנו צריכים להיערך לקראת אפשרות שנותקף ואולי נצטרך להתקיף מהחזית הצפונית - האם זה הזמן באמת לעשות את המחלוקת?

עתניאל שנלר: האם זה הזמן כשרואים שכל העולם - ואני זהיר מאוד בלשוני - האסלאם הקיצוני מנסה להפוך את המאבק המדיני למאבק בין דתות?

עתניאל שנלר: האם זה הזמן ליצור בתוכנו את המחלוקת?

אריה אלדד: נכון שזה לא הזמן, אבל למה - - -

גלעד ארדן: זו שאלה רטורית?

עתניאל שנלר: לא, זו לא שאלה רטורית.

עתניאל שנלר: אני אומר לך משהו.

גלעד ארדן: זה לא הזמן.

גלעד ארדן: אתה צודק.

גלעד ארדן: הבעיה היא שנכשלתם בכל מה שנגעתם.

גלעד ארדן: - - - תיכשלו.

מגלי והבה: חבר הכנסת ארדן, הוא צריך לסיים.

מגלי והבה: אתה רוצה לתת לו עוד זמן?

עתניאל שנלר: אפשר לצעוק.

גלעד ארדן: אתה תשאל את השאלות האלה את העם, למה הוא רוצה לזרוק אתכם - - -.

גלעד ארדן: לנו יש סיבה ברורה - - - מה העם רוצה.

עתניאל שנלר: אפשר בכל רגע נתון להגיד מה לא טוב, ואפשר בכל רגע נתון לחפש את סלע המחלוקת.

עתניאל שנלר: חבר הכנסת ארדן, אני אומר לך - ודאי קיבלת טלפון חשוב בשם האחדות - שהשבוע לא נזכה לאי-אמון לפני מגילת אסתר.

מגלי והבה: אתה צריך לסיים.

עתניאל שנלר: אסיים במגילת אסתר.

עתניאל שנלר: זכינו לממשלה אחראית באמת ורגישה מאוד.

עתניאל שנלר: אומר המן לאחשוורוש שיש עם מפוזר ומפולג בין העמים - - -

מגלי והבה: חברי הכנסת.

מגלי והבה: חברי הכנסת מלכיאור וזיו, אני צריך לקרוא בשמות לחברי הכנסת?

מגלי והבה: מגיע רגע שצריכים להצביע, ואז כולם נזכרים שצריכים לסגור עוד משהו.

מגלי והבה: חבר הכנסת ארדן.

מגלי והבה: חבר הכנסת סער.

מגלי והבה: אדוני חבר הכנסת שנלר, תסיים, כי אנחנו צריכים לעבור להצבעה.

עתניאל שנלר: דיברתי על הוויכוחים בתוכנו.

עתניאל שנלר: במגילת אסתר אומר המן הרשע, ההוא מאירן, לאחשוורוש שיש עם מפוזר ומפורד בין העמים ובתוכו.

עתניאל שנלר: מה המסקנה?

עתניאל שנלר: - תשמיד אותו, לא שווה שהוא יישאר.

עתניאל שנלר: איך היתה התשובה של אסתר?

עתניאל שנלר: אומרת אסתר למרדכי היהודי: לך וכנוס את היהודים, לך תצרף אותם, כי כשהם יהיו ביחד, איש לא יעמוד בפניהם.

עתניאל שנלר: אני רוצה לאחל לכולנו שערב פורים נדבר על "לך כנוס את היהודים" ולא על "עם מפוזר ומפורד".

עתניאל שנלר: תודה.

מגלי והבה: תודה.

מגלי והבה: חברי הכנסת, נא לשבת במקומות.

מגלי והבה: אנחנו עוברים להצבעות.

מגלי והבה: חבר הכנסת טיבי, אני לא יודע מי מפריע שם.

מגלי והבה: תודה.

מגלי והבה: לפנינו שלוש הצעות אי-אמון.

מגלי והבה: תחילה נצביע על הצעת סיעות יהדות התורה והאיחוד הלאומי - מפד"ל להביע אי-אמון בממשלה בשל המצב הקשה במערכת הבריאות.

מגלי והבה: אנחנו עוברים להצבעה.

מגלי והבה: הצבעה מס' 1 בעד הצעת סיעות יהדות התורה - האיחוד הלאומי - מפד"ל להביע אי-אמון בממשלה - 27 נגד - 49 נמנעים - 1 הצעת סיעות יהדות התורה - האיחוד הלאומי - מפד"ל להביע אי-אמון בממשלה לא נתקבלה.

ראובן ריבלין: אדוני היושב-ראש, עם השר ליברמן.

מגלי והבה: בעד - 27, נגד – 49, ונמנעים - 1.

מגלי והבה: אם כך, אני קובע שהצעת האי-אמון מטעם סיעות יהדות התורה והאיחוד הלאומי - מפד"ל לא התקבלה.

מגלי והבה: אנחנו עוברים להצבעה על הצעת סיעת הליכוד להביע אי-אמון בממשלה בשל חזרת ה"חיזבאללה" לכוחו נוכח התנהלות הממשלה.

מגלי והבה: אנחנו עוברים להצבעה.

מגלי והבה: הצבעה מס' 2 בעד הצעת סיעת הליכוד להביע אי-אמון בממשלה - 20 נגד - 52 נמנעים - 5 הצעת סיעת הליכוד להביע אי-אמון בממשלה לא נתקבלה.

ניסן סלומינסקי: קיבלתם רק 20 בעד - - -

מגלי והבה: בעד - 20, נגד - 52, ונמנעים - 5.

מגלי והבה: אני קובע שהצעת האי-אמון מטעם סיעת הליכוד לא התקבלה.

מגלי והבה: נעבור להצבעה על הצעת סיעות בל"ד, רע"ם-תע"ל וחד"ש להביע אי-אמון בממשלה בשל מדיניותה בתחום המדיני, הכלכלי והחברתי.

לימור לבנת: נמנעים.

לימור לבנת: הצבעה מס' 3 בעד הצעת סיעות בל"ד - רע"ם-תע"ל - חד"ש להביע אי-אמון בממשלה - 8 נגד - 58 נמנעים - 6 הצעת סיעות בל"ד - רע"ם-תע"ל - חד"ש להביע אי-אמון בממשלה לא נתקבלה.

מגלי והבה: בעד - 8, נגד - 58, נמנעים - 6.

מגלי והבה: אני קובע שהצעת האי-אמון מטעם סיעות בל"ד, רע"ם-תע"ל וחד"ש לא התקבלה.

מגלי והבה: דברי פרידה מחבר הכנסת דני נוה עם פרישתו מהכנסת - אני מזמין את היושבת-ראש.

דליה איציק: אדוני ראש הממשלה, חברי השרים, חברי חברי הכנסת, ביציע שקט בבקשה, וסדרנים - לא מדברים.

דליה איציק: תודה.

דליה איציק: חבר הכנסת דני נוה, אתה בטוח?

דליה איציק: אדוני ראש הממשלה, חברי חברי הכנסת, חבר הכנסת דני נוה, חבר הכנסת דני נוה עוזב את הכנסת.

דליה איציק: אתמול אחר הצהריים הוא הגיש לי את מכתב ההתפטרות.

דליה איציק: חבר הכנסת בני אלון, אני בטוחה שאתה רוצה שנקדיש כמה דקות לחבר שנפרד מאתנו.

דליה איציק: דני שירת במגוון תפקידים בשירות הציבורי החל מראשית דרכו הפוליטית בגיל 17 בנוער הליכוד, מאוחר יותר כיועץ לשר משה ארנס, בהמשך בתפקידיו כמזכיר הממשלה, כחבר הכנסת וכשר.

דליה איציק: דני היה שר חמש שנים, ושלוש שנים מתוכן הוא היה שר הבריאות.

דליה איציק: דני, אף שאני מסתכלת על ההתקדמות שלך ועל הקידום שלך, שנראים מהירים מאוד, כמעט שלא דילגת על אף שלב.

דליה איציק: מסתבר שבסוף אין קיצורי דרך.

דליה איציק: משהו בהתנסות, במגוון התפקידים שעשית - תודה שזה מחשל, הג'בלאות הפוליטיות.

דליה איציק: דווקא כשאתה אדם מנוסה יותר, חכם יותר ומוכן יותר, אתה הולך.

דליה איציק: אני מודה שהליכתך יש בה משהו כסמל, ואני רוצה להתייחס אליה.

דליה איציק: דני עוזב את הכנסת, ואי-אפשר לומר עליו שאחרי שהוא ראה שאין לו סיכוי להיבחר פעם נוספת הוא עזב.

דליה איציק: כמעט כל אחד מבין שבוודאי היה נבחר לכנסת גם בפעם הבאה.

דליה איציק: אתמול בחדרי שאלתי את דני "מה הסיבה האמיתית לכך שאתה עוזב?

דליה איציק: " הרי אנחנו, רשעים שכמונו, לעולם לא נאמין שפוליטיקאי מתפטר מסיבות הקשורות למצפונו; לעולם לא נאמין שפוליטיקאי עוזב מתוך בחירה אמיתית.

דליה איציק: איך אני יודעת שזה נכון?

דליה איציק: כל כך הרבה חברי כנסת פנו אלי ושאלו אותי מה הסיבה האמיתית.

דליה איציק: שאלתי אתמול את דני מה הסיבה האמיתית.

דליה איציק: אמרתי לך: "קח לך אולי עוד קצת זמן.

דליה איציק: אתה אולי רוצה עוד יום", ואמרת לי: "אני אומר לך: לא באל"ף רבתי".

דליה איציק: אתמול בשעה 16:12 דקות נכנסה לתוקפה ההתפטרות שלך.

דליה איציק: נראית לי שלם לחלוטין גם בשיחה שקיימנו.

דליה איציק: אני מאחלת בשם הבית כולו: רצונו של אדם כבודו, וההחלטה היא ודאי, כמו שאני מבינה ויודעת, משיקולים לגמרי אישיים ולא משום מניע אחר.

דליה איציק: אני מאחלת לך הרבה מאוד הצלחה בשם הבית.

דליה איציק: ובכל זאת, משהו בפרישה שלך, אבל לא רק הפרישה שלך - אחריך בא חבר הכנסת עוזי לנדאו, ודיברתי אתו הבוקר, וגם הוא אמר לי שהוא לא מתכוון לחזור לכנסת.

דליה איציק: הסיפור הוא לא רק הסיפור של דני נוה, והוא לא רק הסיפור של עוזי לנדאו, הבא בתור ברשימת הליכוד, והוא אפילו לא רק רשימת הליכוד – זה קורה גם ברשימות אחרות.

דליה איציק: אני שומעת חברי כנסת שבאים לחדרי ואומרים לי: יש אוויר רע במדינה.

דליה איציק: חברי חברי הכנסת, אתמול היה ז' באדר, שעל-פי המסורת היהודית הוא יום לידתו ופטירתו של משה רבנו.

דליה איציק: משה, מנהיגו הראשון של עם ישראל, הוביל את העם ברגעים הקשים של עבדות ושל מאבק בשליט המצרי על שחרור, ניצח על הולדתו הלאומית והאמונית של העם ועל קבלת התורה; משה הוא המנהיג שיצר מערכת של דין ומשפט בישראל, הוא המנחה והראש בימים ארוכים של נדודים במדבר, בימי מלחמה, בימי מצוקה ובימים של אכזבה והיחלשות האמונה.

דליה איציק: למרות כל אלה, עמו של משה לא נתן לו מנוח, והטיח בו ביקורת בלתי פוסקת, עד כי ביקש פעמים להתפטר מתפקידו, ואף גרוע מכך.

דליה איציק: באמת אפשר לומר שגדול מנהיגיו של עם ישראל היה גם אחד הסובלים הגדולים מהעם הזה, ובצערו הוא פונה אל הקדוש-ברוך-הוא ואומר לו, בטקסט כל כך נוגע ללב: "האנכי הריתי את כל העם הזה אם אנכי ילדתיהו כי תאמר אלי שאהו בחיקך כאשר ישא האֹמן את היֹנק על האדמה אשר נשבעתי לאבותיו.

דליה איציק: מאין לי בשר לתת לכל העם הזה כי יבכו עלי לאמור תנה לנו בשר ונאכלה.

דליה איציק: לא אוכל אנכי לבדי לשאת את כל העם הזה כי כבד ממני.

דליה איציק: ואם ככה את עֹשה לי הרגני נא הרֹג אם מצאתי חן בעיניך ואל אראה ברעתי".

דליה איציק: חברי חברי הכנסת, חיפשתי את ההזדמנות להגיד שיש תחושות קשות, מורכבות, משהו בפסוקים הנפלאים האלה – תודו: אנו מרגישים את זה גם בבית.

דליה איציק: קשה להיות מנהיג של עם ישראל, ואפילו קשה להיות חבר הכנסת בעם ישראל.

דליה איציק: בתקופה האחרונה התופעה מחמירה.

דליה איציק: אנו חיים בארץ שאת מנהיגיה היא אוכלת.

דליה איציק: משהו בגנים שלנו לא טוב.

דליה איציק: אני מרגישה את זה מהרבה מאוד אזרחים שכותבים לי מכתבים, ואני משוכנעת שאתם חשים את זה – אתם גם אומרים לי את זה בחדרי לא מעט פעמים.

דליה איציק: אני מאמינה באמונה שלמה שאנשים טובים מגיעים הנה, ואין לנו על מה להתנצל.

דליה איציק: מה קורה לנו?

דליה איציק: האם זה בגנים שלנו?

דליה איציק: חברי חברי הכנסת, אני אומרת בכל הזדמנות – ואני מאמינה בזה בכל לבי – שהכנסת הזאת היא איכותית ביותר, מהאיכותיות שידעה מדינת ישראל, אך בכל זאת, זוהי שעה שבה עלינו לבחון את עצמנו.

דליה איציק: אני עוקבת בדאגה אחר המוטיבציה הנמוכה בציבור להגיע לעמדות של הובלה בישראל.

דליה איציק: ראו מה קורה בקרב הדור הצעיר.

דליה איציק: אני חוששת מכך שבניה של הארץ אינם נמשכים לחיים הציבוריים ולנטל ההנהגה.

דליה איציק: חברה צריכה לשלוח את טובי בניה להנהגה.

דליה איציק: אני חוששת שהחיים הציבוריים אינם קורצים לאיש הצעיר ולאשה הצעירה בתחילת חייהם הבוגרים.

דליה איציק: כיצד מדינת ישראל מתייחסת אל מנהיגיה?

דליה איציק: מהו היום הדימוי של המלה "מנהיג" בציבור?

דליה איציק: של המלה "פוליטיקאי"?

דליה איציק: התהליך שבו מתפתחת תרבות של זלזול וזילות בתפקידי ההנהגה, בתפקיד חבר הכנסת והשר, הוא בעייתי ומסוכן.

דליה איציק: אולי הצעירים רואים כיצד מנהיגינו מסיימים את חייהם הציבוריים; אולי הם רואים כי לא מעט פעמים מנהיגינו מסיימים את שליחותם "על האלונקה" מבחינה ציבורית.

דליה איציק: לצערנו, זה כבר קרה גם שלא כמטאפורה.

דליה איציק: עלינו לשלוח מסר לעם בישראל, ובעיקר לצעירים: בואו להיות שותפים.

דליה איציק: להיות מנהיג פירושו לבחור בתפקיד ערכי מן המעלה הראשונה.

דליה איציק: לבחור בחיים הציבוריים פירושו לבחור בחיים לא קלים, אך אלה חיים שגלומה בהם שליחות אמיתית.

דליה איציק: להיות חבר הכנסת, להיות נבחר ציבור, זה תפקיד חשוב, שמאפשר ליחיד להיות שותף בעיצוב פני עמו ומדינתו, להיות חלק מהנהגת המדינה והעם.

דליה איציק: הגם שטובים מאוד מגיעים לבית הזה – בניגוד למה שמשתקף לעתים כלפי חוץ – עלינו להמשיך לדאוג שתפקיד זה יהיה מושך ורצוי בקרב הטובים ביותר, המצטיינים, בקרבנו ובקרב הדור הבא.

דליה איציק: כולי תקווה שנדע לטפח תחושת מחויבות כזאת אצל ילדינו, ילדי ישראל כולה, כדי שנבטיח הנהגה מעולה, מחויבת וראויה למדינת ישראל עוד לשנים רבות.

דליה איציק: אני לא יודעת להשיב על השאלות שאני שואלת כאן, אך לא מעט פעמים אני רואה איך מנהיגינו מסיימים את שליחותם על "אלונקה ציבורית".

דליה איציק: לא נכון שהמנהיגים הקודמים היו טובים יותר; איני מקבלת את זה, וגם איני מקבלת את הטענה שהמנהיגים שלנו הם גרועים יותר.

דליה איציק: משהו לא טוב קורה פה, וכמו שאני אומרת, אין לי תשובות על השאלות, אך אני מרגישה שאני מביאה לידי ביטוי תחושות שרווחות היום בציבור הרחב.

דליה איציק: אני יודעת שאני מבטאת גם את התחושה שלכם.

דליה איציק: להיות חבר הכנסת, להיות בחיים הציבוריים, פירושו לבחור בחיים מאוד לא קלים, ואין לי שום עניין להתנצל.

דליה איציק: אלה חיים שגלומה בהם – אני מאמינה באמונה שלמה, בלי שום קריצה – שליחות אמיתית.

דליה איציק: יש פה הרבה מאוד אנשים שהיו יכולים להיות בתפקידים אחרים ולא הולכים לשם.

דליה איציק: לרוב האנשים פה יש תעסוקה גם במקום אחר.

דליה איציק: להיות חבר הכנסת, להיות נבחר ציבור, זה תפקיד חשוב מאוד.

דליה איציק: יכול מאוד להיות שמשהו בנימה האפולוגטית, בנימת ההתנצלות שלנו, גם הוא תורם לזה.

דליה איציק: דני, אני מודה שחיפשתי הזדמנות להגיד את זה, ואתה סיפקת אותה, כי אתה חבר כנסת מצוין, והבא אחריך גם הוא פרלמנטר מצוין, ובכל זאת אתם עוזבים אותנו.

צבי הנדל: לדעתי הוא שמע אותך והוא מתחרט.

דליה איציק: אתה מתחרט?

דליה איציק: אולי אנו צריכים לא לעשות יותר, אולי לומר לאלה שמדווחים עלינו כל כך הרבה פעמים שתפקידנו קשה, שאנו עובדים עבודה קשה, שאנו באים לכאן לא כי אין לנו ברירה, כי בהחלט יש לנו ברירה, ואני מאוד מקווה שמשהו מהאוויר הרע הזה שמשתלט עלינו בשנתיים האחרונות יעבור, שמא יהיה מאוחר מדי.

דליה איציק: אדוני יושב-ראש האופוזיציה, בבקשה.

בנימין נתניהו: גברתי היושבת-ראש, קשה להישאר אדישים לדברייך.

בנימין נתניהו: הגדרת את השירות בכנסת שליחות.

בנימין נתניהו: זה ודאי כך, או צריך להיות כך, כי כולנו פה מייצגים תנועות, ותנועה מעצם הווייתה מבוססת על רעיון, והרעיון הוא מעבר לאדם זה או אחר, מעבר לאינטרס אישי או לקבוצת אינטרסים.

בנימין נתניהו: תנועות פוליטיות שמבוססות על אינטרסים חולפות כעלה נידף ברוח.

בנימין נתניהו: תנועות שמבוססות על אידיאות מחזיקות כאורך חייהן של האידיאות, ובמקרה שלנו, שלך, דני, נולדת לתוך אידיאה גדולה, לתוך התנועה הלאומית, תנועת החרות, תנועתו של ז'בוטינסקי, התנועה שחרתה על דגלה את העקרונות הלאומיים הליברליים.

בנימין נתניהו: אני חושב שספגת את זה מינקות, בבית, וכנראה גם בישיבה.

בנימין נתניהו: היית תלמיד ישיבה, נכון?

בנימין נתניהו: זה שילוב חזק מאוד של ערכיות – של גרעין ערכי.

משה גפני: אתה לא רואה שהוא בחור מוכשר?

בנימין נתניהו: אמרתי את זה כציון לשבח, לא כהורדה בדרגה, חלילה, ואני חושב שכל הערכים האלה באו לידי ביטוי בעבודתך בשנים ששירתת בממשלה.

בנימין נתניהו: דני הוא אדם צעיר, נסוך עליו חן נעורים, אך הוא יותר מ-20 שנה בתפקידים שונים בממשלות ישראל.

בנימין נתניהו: בתפקידים אלה הוא היטיב לתת ביטוי לערכים שגדל אתם – קודם כול ערכי היהדות; יש לך הסנטימנט הזה.

בנימין נתניהו: אינך חובש כיפה, אך אתם יודעים, חברי חברי הכנסת מהמפלגות הדתיות, שאפשר להאמין בערכי הנצח של עם ישראל בדרכים שונות, ודני היטיב לתת לזה ביטוי.

בנימין נתניהו: הערכיות האמיתית – אגב, בכל המשברים בסופו של דבר מה שעומד הוא המחויבות לאותם ערכי יסוד.

בנימין נתניהו: מבחינת השקפה מדינית, כשנכנסת לתפקיד מזכיר הממשלה – והיה לי אמון מלא ביכולתך, והוכחת אותה מייד עם כניסתך – היית שותף לניהול משא-ומתן מדיני קשה מאוד, בתקופה ממש קשה, כשהעולם כולו חשב שאנחנו הבעיה וערפאת הוא הפתרון, ואנו היינו צריכים להסביר להם שההיפך הוא הנכון.

בנימין נתניהו: במהלכים האלה – פה, בוושינגטון, ב"וואי" ובמקומות אחרים – נאלצנו לעמוס משקל כבד על כתפינו, ואתה היטבת לעשות זאת, בשיקול דעת, בראייה קרת רוח, מושכלת ושכלתנית, שיש בה השכלה וגם גישה נבונה ברגעים הדרושים.

בנימין נתניהו: אני חושב שמעולם לא נתפסת לאשליות או להזיות, אך מעולם גם לא נתפסת לייאוש.

בנימין נתניהו: תמיד חיפשת ברגעי משבר את הנתיב הנכון לפעול, ואני יכול להעיד אישית שנתת לי סיוע רב מאוד והבאת אתך מחשבה מקורית וצלולה מאוד.

בנימין נתניהו: אנו שייכים לתנועה לאומית ליברלית.

בנימין נתניהו: הצד הליברלי מתבטא גם בנאמנות לכלכלה חופשית וגם בשאיפה לשפר את מצבם של החלשים באמצעות מדיניות כלכלית נכונה, והיטבת לתת לזה ביטוי בתפקידך כשר הבריאות.

בנימין נתניהו: שנינו חבשנו את הספסל הזה, אני בתפקיד שר האוצר ואתה בתפקיד שר הבריאות, בשיאו של משבר כלכלי מהעמוקים שידענו.

בנימין נתניהו: אני זוכר שהדבר הראשון שאמרת לי הוא שחייבים להוסיף לסל הבריאות – היו לנו רק מינוסים לקחת מהם, ובכל זאת לקחנו כמה עשרות מיליוני שקלים כבר עם כניסתנו לתפקיד, ואחר כך בהדרגה, בתוך שנה-שנתיים – ב-2005 זה כבר היה קרוב ל-400 מיליון ש"ח תוספת, והרבה מהפעולה הזאת, אם לא כולה, היה קודם כול מודרך על-ידי הדחיפה שלך.

בנימין נתניהו: אני חושב שבכשרון רב מנעת את קריסתה של מערכת הבריאות, שהיתה בסכנה כמו שאר המערכות הציבוריות שלנו – בסכנה קשה ביותר.

בנימין נתניהו: אני מברך אותך על עבודתך, על הדרך שבה ניהלת את הדברים.

בנימין נתניהו: גם המשא-ומתן בינינו, שתמיד נעשה במשרדי – תמיד היית לוחץ, והייתי מראה לך את החור בשטיח, שכנראה גם קודמי בתפקיד, סילבן שלום, השתמש בו בחוכמה רבה לצורכי משא-ומתן, ואני אומר לך שהיית משכנע מאוד.

בנימין נתניהו: בשקט, בקור רוח, במין עקשנות שקטה, הצלחת להשיג את מה שהיה דרוש למערכת הבריאות.

בנימין נתניהו: חולים רבים אינם יודעים את החוב שהם חבים לך על השנים שבהן ניהלת את מערכת הבריאות.

בנימין נתניהו: עכשיו החלטת החלטה מאוד אמיצה וישרה עם עצמך.

בנימין נתניהו: יש בזה יושר פנימי, ואני חושב שיושבת-ראש הכנסת אמרה דבר נכון – אתה בעצם מטמיע את העובדה שהשירות כאן הוא בחירה.

בנימין נתניהו: זה לא מצב של אין ברירה; זאת בחירה, ולרבים פה יש אלטרנטיבה.

בנימין נתניהו: אתה אינך בורח מהמערכה.

בנימין נתניהו: אינך נוטש אותה.

בנימין נתניהו: שירתת בשירות הציבורי יותר מ-20 שנה, אתה אדם צעיר, תרמת למדינה, ואתה אומר: אני בוחר ברגע זה לעשות פסק זמן.

בנימין נתניהו: אני אומר זאת משום שהזכרת לי היום שב-1985, או ב-1986 – איני זוכר את השנה המדויקת, אך אתה זוכר אותה – ביקשתי ממך להצטרף אלי למשלחת ישראל באו"ם, ואמרת שלא תצטרף אלי, אך דרכינו עוד ייפגשו בעתיד, וכך קרה.

בנימין נתניהו: בימים האחרונים ביקשתי ממך לשקול שוב את החלטתך, ואמרת שאתה דבק בה, אבל מי יודע, דרכינו ודאי עוד ייפגשו בעתיד, במצודת-זאב, כמובן – אתה נשאר יושב-ראש לשכת הליכוד – אך אולי גם בבית הזה, בהזדמנויות נוספות.

בנימין נתניהו: אני רוצה לאחל לנו שכך יהיה.

בנימין נתניהו: אני לא יודע אם אני רוצה לאחל לך, אבל אני רוצה לאחל לנו שכך יהיה.

בנימין נתניהו: יש מעט מאוד אנשים שצברו ניסיון כשלך, שהוכיחו כשרון כשלך, שיש להם המחויבות שלך, וגם הנועם, ההוד וההדר הז'בוטינסקאי שאתה לוקח אתך לכל דבר שאתה עושה.

בנימין נתניהו: אני בטוח שתיקח את זה גם לנתיב הבא שתלך בו, ואני מאחל לך שהנתיב הזה בסופו של דבר יחזיר אותך לבית הזה, לכן: שלום ולהתראות.

דליה איציק: תודה רבה.

דליה איציק: חבר הכנסת סילבן שלום – הערה, כי לא נתתי לאחרים.

דליה איציק: אני מבקשת ממך לדבר ממש בקיצור.

דליה איציק: אני יודעת שהייתם חברים אישיים, לכן אני עושה לך פרוטקציה.

סילבן שלום: תודה.

סילבן שלום: אני מודה לגברתי היושבת-ראש על מתן האפשרות לדבר, אני מודה לך על שבאמת חרגת מהפרוטוקול.

סילבן שלום: אתמול היתה לי שיחה ארוכה עם דני.

סילבן שלום: אמרתי לו שאני חושב שהוא איש אמיץ, כי פעמים רבות עוברות לאנשים בראש מחשבות, אך קשה לקבל החלטות.

סילבן שלום: הבוקר היינו בדיון ואמרתי שתמיד קל יותר לא לקבל החלטה מלקבל החלטה, ובעניין הזה הוכחת שאפשר לקבל החלטות גם אם הן לא פשוטות.

סילבן שלום: דני ואני עברנו דרך ארוכה יחד.

סילבן שלום: כצעירים בתנועת הליכוד, בערך בני אותו גיל, עברנו מסלול די דומה.

סילבן שלום: בסופו של דבר הצלחת להגיע לתפקידים בכירים – גם בתנועה, גם בכנסת וגם בממשלה.

סילבן שלום: בכל הפעילויות האלה שלך פעלת תמיד בנועם הליכות, בצורה מעוררת כבוד, מעוררת התפעלות, באופן שמלמד שאפשר לנהוג גם אחרת בפוליטיקה.

סילבן שלום: יש הרבה מאוד רגעים קשים בפוליטיקה, הרבה מאוד רגעים שבהם לפעמים אולי קצת מאבדים את קור הרוח, אך אתה תמיד שמרת על קור רוח.

סילבן שלום: אולי חוץ ממקרה אחד שראיתי אותך מתרגז, מעולם לא ראיתי אותך באמת כועס.

סילבן שלום: אתה הולך לדרך חדשה, שבה תראה גם לסקטור העסקי שיש כאן, בבית הזה, אנשים טובים, ואולי גם תראה לאנשים רבים שאפשר להצליח בחוץ.

סילבן שלום: אני רוצה לאחל לך הצלחה.

סילבן שלום: אתה לא עוזב את הפוליטיקה, אתה נשאר אתנו, ואולי, מי יודע, עוד יבוא יום ונחזור לראות אותך כאן בינינו, בכנסת או בממשלת ישראל, ויכול להיות שזה לא ייקח עוד זמן רב.

סילבן שלום: תודה רבה.

דליה איציק: תודה, חבר הכנסת סילבן שלום.

דליה איציק: חבר הכנסת דני נוה, נאום אחרון.

דליה איציק: ההתפטרות של חבר הכנסת נוה תיכנס לתוקפה ביום שלישי – הוא הגיש לי את המכתב אתמול בשעה 16:12, וחתמנו יחד.

דני נוה: גברתי היושבת-ראש, חברי חברי הכנסת - -

דליה איציק: אגב, אתה יכול להתחרט עד מחר ב-16:12.

דליה איציק: רק תודיע לחבר הכנסת יולי אדלשטיין.

דני נוה: - - יש איזו סכנה בכך שמאפשרים לחבר כנסת שהחליט להתפטר לשאת את נאומו לפני שההתפטרות נכנסת לתוקף ואחרי שהוא שומע את כל הדברים שנאמרו עליו, כי הוא עלול עוד להתפתות ולשנות את דעתו.

דני נוה: עם כל זה שההחלטה מתבשלת בקרבי כבר לא מעט זמן, ובצורה רציונלית, לא פשוט מבחינתי לעמוד פה היום ולשאת את הנאום האחרון בכנסת.

דני נוה: בדרך כלל לא מקובל לומר במליאה מה נאמר בוועדת החוץ והביטחון, אך אני מניח שתרשי לי לחרוג כשתביני את ההקשר.

דני נוה: בדיון בוועדת החוץ והביטחון לפני שבועיים, כשנפרדנו מהרמטכ"ל היוצא, דני חלוץ, אמרתי שכל מה שכולנו אומרים - גם אני עצמי, אני מותח כאן ביקורת גם על עצמי – אילו אמרנו רק 50% מהדברים של "אחרי מות" "לפני מות", אולי החיים הציבוריים היו נראים אחרת.

קריאה: אחרי מות - - -

דני נוה: ”אחרי מות" כביטוי, אדוני ראש הממשלה.

דני נוה: ביטוי מוכר ושגור בפי הציבור.

דני נוה: זאת הכוונה.

דני נוה: אני מקווה, גברתי היושבת-ראש, שהצלחתי בשמונה השנים כאן, בבית הזה, כחבר הכנסת – חלקן גם כשר, ודאי כחבר הכנסת – לתרום ולו משהו לתרבות הדיון פה.

דני נוה: לא זכור לי מקרה אחד שבו היושב-ראש נאלץ – או יושבת-ראש הכנסת נאלצה – להרחיק אותי מהמליאה.

דני נוה: הפעמים שנקראתי לסדר לדעתי הם ספורים, אף שידעתי להבהיר את מה שהאמנתי בו ואת המסרים שלי בצורה ברורה וחדה כשהיה צורך בכך.

דני נוה: אני חושב שכולנו חשים שיש בעיה חריפה מאוד של שחיקה קשה באמון הציבור בכנסת, במפלגות, בפוליטיקאים בכלל.

דני נוה: הדבר הזה מחייב עשייה כזאת או אחרת.

דני נוה: אין פה פתרונות קסם; אין פה נוסחה פשוטה להחזיר או לשקם את האמון.

דני נוה: אני חושש מאוד שבבחירות הקרובות למעלה ממחצית מאזרחי המדינה לא יבואו להצביע.

דני נוה: בבחירות האחרונות 40% מאזרחי המדינה לא הצביעו.

דני נוה: לא אתפלא אם המגמה הזאת תימשך, אם רוב אזרחי המדינה לא יבואו להצביע.

דני נוה: וכשמדובר במדינת ישראל, עם כל השאלות המשמעותיות שהמדינה עוסקת בהן והשאלות שעל סדר-היום שלנו, אם הדבר הזה יקרה, זה יהיה חמור ביותר.

דני נוה: יש רפורמות שונות על סדר-יומה של הכנסת.

דני נוה: אני עצמי גם הגשתי הצעת חוק שוודאי לא אוכל להמשיך ולעסוק בה.

דני נוה: אני חושב שיש דברים שחייבים לעשות בתחום הרפורמות הממשליות בישראל כתרומה מסוימת.

דני נוה: אין פה פתרון מלא ופשוט, אלא תרומה מסוימת בעניין הזה.

דני נוה: במעמד כזה אדם הרי עושה גם איזשהו חשבון-נפש, ואני אעשה אותו בקצרה, כי אני יודע שלאנשים יש גם סדר-יומם.

דני נוה: אני לא יכול שלא להיזכר אולי בצעדים הראשונים שהביאו אותי בסופו של דבר להיכנס לחיים הפוליטיים הציבוריים.

דני נוה: בחורף 1975, על ג'בלאות השומרון בסבסטיה - ואני מודה: ברחתי מישיבת "נתיב מאיר", לקחתי שק שינה והתמקמתי שם בגשם ובקור בסבסטיה, בימים שבהם תנועת "גוש אמונים" התחילה את הפעילות החשובה של הקמת היישובים ביהודה ושומרון - ולאחר מכן הצטרפתי לתנועת החרות.

דני נוה: יושב פה חבר הכנסת רובי ריבלין, אולי הראשון שפגש אותי אז, בהיותי עוד בן 17, בסניף תנועת החרות בירושלים.

דני נוה: אני מניח שגם ראש הממשלה, שהיה אז חבר בתנועת החרות.

אהוד אולמרט: פגשתי אותך בסבסטיה.

דני נוה: אני רוצה לומר, גברתי היושבת-ראש, שאומנם קרו הרבה מאוד דברים מאז - דבר אחד מרכזי לא השתנה.

דני נוה: המאבק היה אז ונשאר גם היום, עם כל הדברים שהתרחשו והעובדות החדשות שנרקמו מבחינה מדינית ואחרת בשטח, מאבק שלבו מאבק על זכותו של העם היהודי לקיים בית לאומי בארץ-ישראל.

דני נוה: המאבק הזה לא השתנה.

דני נוה: הוא לובש צורה ופושט צורה, ודברים מתפתחים מבחינה מדינית ומקשים עליו, ומציבים בפנינו אתגרים חדשים ומשימות אחרות, אבל בלבו זה המאבק וזה אולי האתגר שנשאר האתגר של כולנו.

דני נוה: עם כל חילוקי הדעות שקיימים בבית הזה על מה צריך להיות הפתרון לסכסוך שבו אנחנו נתונים, אסור לנו לשכוח לרגע שזה לב לבו של העניין.

דני נוה: לא מאבק על הזכות שלהם, אלא קודם כול מאבק על הזכות שלנו לקיים פה בית לאומי לעם היהודי בארצנו.

דני נוה: נפלה בחלקי הזכות לנסות לתרום תרומה בעניין הזה, והזכיר זאת יושב-ראש הליכוד, בתקופה ששירתי תחתיו כמזכיר הממשלה.

דני נוה: במאבק מדיני ומשא-ומתן מדיני שריכזתי אז מול הפלסטינים, בפעילות הסברתית כזאת או אחרת; מתיק ערפאת, שסייע לראש הממשלה אריאל שרון בשעתו בפעילות המדינית ליצור דה-לגיטימציה לערפאת בעולם, ועד הפעילות שעסקתי בה לאחרונה, ואני מתכוון גם להמשיך לעסוק בה, בעניין אחמדינג'אד והניסיון ליצור דה-לגיטימציה אמיתית לאחמדינג'אד, נשיא אירן, וזו הסוגיה המרכזית אולי שצריכה להעסיק אותנו גם בימים אלה.

דני נוה: נפלה בחלקי הזכות להיות שר הבריאות, וזה אכן גם הוזכר פה.

דני נוה: כשנכנסתי לתפקידי ושאלו אותי את מי אני מייצג, אמרתי לעצמי שבעניין הזה אני לא מייצג לא את המפלגה שלי ולא את הכנסת ולא את ועדי העובדים ולא את הרופאים, אלא שר הבריאות כמו שר בכל משרד אחר צריך להסתכל על הציבור שהוא מייצג.

דני נוה: ראיתי את המאבקים שניהלתי כמאבקים שאני מייצג בהם את ציבור החולים במדינת ישראל, אם זה במאבק על סל התרופות, על תקציב אשפוזם של הקשישים, אם מאבקים למניעת סגירתם של בתי-חולים ודברים רבים אחרים שבנאום פרידה אפילו תקצר היריעה מלפרט אותם.

דני נוה: אני רוצה להזכיר דבר אחרון, גברתי היושבת-ראש, בהקשר זה.

דני נוה: אחת המשימות שברמה האישית לקחתי על עצמי כמעט לכל אורך השנים נגעה לשבויים ולנעדרים.

דני נוה: בכנסת הראשונה ששירתתי בה הובלתי את השדולה למען נעדרי קרב סולטן-יעקוב, שגורלם עדיין לא נודע - וראוי להזכיר זאת כאן היום - פלדמן, כץ ובאומל, ורון ארד, כמובן.

דני נוה: הפעילות למען יונתן פולארד, שכמזכיר הממשלה ריכזתי אותה כאשר היינו אולי אז קרובים יותר מאשר בכל מצב אחר לשחרורו של יונתן פולארד, באשמורת הבוקר שם בשיחות בוואי-פלנטיישן, ולצערנו הרב, הדבר הזה לא קרה.

דני נוה: בפעילות למען שחרורו של עזאם עזאם, ולקחתי את זה ממש כפרויקט במשך כמה שנים, ונסעתי למצרים כמה פעמים, כדי לנסות לסייע בעניין הזה, ואני שמח שעזאם עזאם נמצא אתנו כאן, במדינת ישראל.

דני נוה: אני חייב לומר לסיום, גברתי היושבת-ראש, אולי הערה חצי אישית, שמלווה אותי באופן אישי ובאופן ציבורי.

דני נוה: אני בן הדור השני, אמי ניצולת השואה, היתה בברגן-בלזן, והדבר הזה, שכמו שאתם רואים גורם לי גם להתרגשות באמירתו, מלווה אותי לכל אורך הדרך שלי גם ברמה האישית, גם ברמה הציבורית.

דני נוה: אולי האמירה האחרונה שאנחנו צריכים לומר לעצמנו, ואולי לא האמנו שנגיע לרגע הזה או למציאות המדינית הזאת, אבל למעלה מ-60 שנה אחרי, מדינת ישראל נמצאת שוב בפני איום פוטנציאלי על קיומו של העם היהודי בארץ-ישראל.

דני נוה: האיום האירני הזה, שמרחף מעל ראשינו, הוא דבר שכולנו חייבים להתגייס נגדו.

דני נוה: לפעמים כשאתה פותח את העיתון ושומע רדיו או רואה טלוויזיה, ואתה רואה במה החברה הישראלית עוסקת, באילו מחלוקות ובאילו סוגיות, כשמעל ראשינו מרחף איום קיומי פוטנציאלי ממשי, לא כססמה ולא כדבר שההתייחסות אליו היא בגדר הפרזה, ואני לא משוכנע שאנחנו משקיעים באמת – אני משוכנע שעושים את מה שצריך בהכנות כאלה ואחרות להתמודד מול איומים, אבל מבחינת ההתגייסות ברמה הלאומית, בכל הרמות – מדינית, הסברתית, כלכלית, חברתית – אנחנו חייבים להיות מגויסים כולנו, יותר מאשר בכל דבר אחר, למניעתה של הסכנה הזאת, חס וחלילה, של שואה נוספת שעלולה להתרחש כאן במדינת ישראל.

דני נוה: אני מצטער על ההתרגשות הקלה בסיום דברי, אבל הדבר הזה אולי טבעי, בוודאי בנאום כזה, שהוא נאום פרידה.

דני נוה: אני מודה לך, גברתי היושבת-ראש, ומודה לכל חברי הכנסת על השנים של שיתוף פעולה ועשייה בכנסת ישראל.

דני נוה: תודה.

דני נוה: (מחיאות כפיים)

דליה איציק: חבר הכנסת דני נוה, אתה עוד תשוב.

דליה איציק: תודה.

דליה איציק: חברי חברי הכנסת, יש משהו בפרידות מן הסוג הזה שעושה צביטה בלב.

דליה איציק: אנחנו עוברים להמשך סדר-היום.

מגלי והבה: חברי הכנסת, אנחנו ממשיכים בסדר-היום.

מגלי והבה: הודעות ליושבת-ראש ועדת הכנסת, חברת הכנסת רוחמה אברהם, בבקשה.

): תודה רבה.

): אדוני היושב-ראש, יש לי 11 הודעות של ועדת הכנסת.

): על תשע מהן אצטרך את אישור המליאה, ואני אבקש את אישור המליאה בתום כל הודעה אשר אקרא.

): אינני יכולה להתעלם מהדקות המרגשות שעברנו פה, בפרידתו של חבר הכנסת השר לשעבר דני נוה.

): אני מוכרחה להודות שכמי שעבדה אתו, הן בלשכת ראש הממשלה והן כחברים לסיעה משותפת בתנועת הליכוד, לי אין צל של ספק שפוליטיקאי משופשף אשר מכיר את החומר ואידיאולוג בכל רמ"ח איבריו יחסר לנו, לכנסת ישראל, לבית-המחוקקים, לפרלמנט, ואני מאחלת לו הצלחה רבה.

): במעבר חד.

): אדוני היושב-ראש, חברי חברי הכנסת, אני מודיעה בזאת כי ועדת הכנסת תדון בהצעת חוק חסינות חברי הכנסת, זכויותיהם וחובותיהם (תיקון – תעודה וסיכת חבר הכנסת), התשס"ז-2006, הצעת חבר הכנסת אלכס מילר - פ/1869/17, לשם הכנתה לקריאה ראשונה.

): הודעה שנייה: אדוני היושב-ראש, אני מודיעה בזאת כי ועדת הפנים והגנת הסביבה תדון: בהצעת חוק עיריות איתנות, התשס"ו-2006, הצעתו של חבר הכנסת דוד טל - פ/825/17, לשם הכנתה לקריאה ראשונה; ובהצעות לסדר-היום בנושא: אלימות נגד קשישים בישראל, הצעותיהם של חברי הכנסת מיכאל נודלמן, נסים זאב, סטס מיסז'ניקוב ואבישי ברוורמן.

): הודעה שלישית: ביום ט"ו בכסלו התשס"ז, 13 בדצמבר 2006, החליטה מליאת הכנסת להעביר את ההצעה לסדר-היום בנושא: היערכות לרעידת אדמה בישראל, הצעתו של חבר הכנסת זבולון אורלב, לדיון בוועדה משותפת של ועדת המדע והטכנולוגיה וועדת הפנים והגנת הסביבה.

): בהתאם להוראות סעיף 16(א)(ב) לתקנון הכנסת, ועדת הכנסת קבעה את הרכב הוועדה המשותפת כדלקמן: הוועדה תהיה בת עשרה חברים, חמישה חברים מכל ועדה, בראשות ועדת המדע והטכנולוגיה.

): מטעם ועדת המדע והטכנולוגיה, חברי הכנסת האלה: זבולון אורלב – יושב-ראש, שלמה ברזניץ, מתן וילנאי, יעקב כהן ואלכס מילר.

): מטעם ועדת הפנים ואיכות הסביבה, חברי הכנסת האלה: דוד אזולאי, יצחק אהרונוביץ, יוסי ביילין, דב חנין ונאדיה חילו.

): עכשיו, אדוני היושב-ראש, אבקש את אישורה של המליאה על כל הודעה בנפרד, ותרשה לי להצביע מכאן, אדוני.

אמנון כהן: בבקשה, גברתי.

): הכנסת החליטה ביום 28 בדצמבר 2006 להעביר את הצעת חוק השיפוט הצבאי (תיקון - הוראות בדבר רישום), התשס"ו-2006 - פ/470/17, הצעת חברת הכנסת אורית נוקד, לדיון בוועדת החוקה, חוק ומשפט, לשם הכנתה לקריאה שנייה ושלישית.

): יושב-ראש ועדת החוקה, חוק ומשפט ביקש מוועדת הכנסת להעביר את הצעת החוק לדיון בוועדת החוץ והביטחון, מן הטעם שנושא הצעת החוק הוא בתחום סמכותה של ועדת החוץ והביטחון.

): ועדת הכנסת ממליצה לכנסת לשנות את ההחלטה ולהעביר את הצעת החוק האמורה מוועדת החוקה, חוק ומשפט לוועדת החוץ והביטחון לשם הכנתה לקריאה שנייה ושלישית.

): אדוני היושב-ראש, אני מבקשת את אישור המליאה לצורך העניין.

אמנון כהן: אפשר להצביע, חברי הכנסת.

אמנון כהן: הצבעה מס' 4 בעד הצעת ועדת הכנסת – 12 נגד – אין נמנעים – אין הצעת ועדת הכנסת להעביר את הצעת חוק השיפוט הצבאי (תיקון - הוראות בדבר רישום), התשס"ו-2006, מוועדת החוקה, חוק ומשפט לוועדת החוץ והביטחון נתקבלה.

אמנון כהן: בעד - 12, אין נגד, אין נמנעים.

אמנון כהן: הבקשה התקבלה.

): הודעה נוספת, שגם עליה אני מבקשת את אישורה של המליאה: הכנסת החליטה ביום 28 בדצמבר 2006 להעביר את הצעת חוק השיפוט הצבאי (תיקון - סייג לרישום במרשם הפלילי), התשס"ו-2006 - פ/1413/17, הצעת חבר הכנסת דני יתום, לדיון בוועדת החוקה, חוק ומשפט, לשם הכנתה לקריאה שנייה ושלישית.

): יושב-ראש ועדת החוקה, חוק ומשפט ביקש מוועדת הכנסת להעביר את הצעת החוק לדיון בוועדת החוץ והביטחון מן הטעם שנושא הצעת החוק הוא בתחום סמכותה של ועדת החוץ והביטחון.

): לפיכך, ועדת הכנסת ממליצה לכנסת לשנות החלטתה ולהעביר את הצעת החוק האמורה מוועדת החוקה, חוק ומשפט לוועדת החוץ והביטחון לשם הכנתה לקריאה שנייה ושלישית.

): אני מבקשת את אישורה של הכנסת.

אמנון כהן: אפשר להצביע, חברי חברי הכנסת.

אמנון כהן: ההצבעה החלה.

אמנון כהן: הצבעה מס' 5 בעד הצעת ועדת הכנסת – 14 נגד – אין נמנעים – אין הצעת ועדת הכנסת להעביר את הצעת חוק השיפוט הצבאי (תיקון - סייג לרישום במרשם הפלילי), התשס"ו-2006, מוועדת החוקה, חוק ומשפט לוועדת החוץ והביטחון נתקבלה.

אמנון כהן: 14 בעד, אין נגד, אין נמנעים.

אמנון כהן: גם ההודעה הזאת עברה.

): הודעה נוספת: הכנסת החליטה ביום 28 בדצמבר 2006 להעביר את הצעת חוק השיפוט הצבאי (תיקון - הוראות בדבר רישום במרשם הפלילי), התשס"ו-2006 - פ/635/17, הצעת חבר הכנסת אורי אריאל, לדיון בוועדת החוקה, חוק ומשפט לשם הכנתה לקריאה שנייה ושלישית.

): יושב-ראש ועדת החוקה, חוק ומשפט ביקש מוועדת הכנסת להעביר את הצעת החוק לדיון בוועדת החוץ והביטחון מן הטעם שנושא הצעת החוק הוא בתחום סמכותה של ועדת החוץ והביטחון.

): ועדת הכנסת ממליצה לכנסת לשנות את החלטתה ולהעביר את הצעת החוק האמורה מוועדת החוקה, חוק ומשפט לוועדת החוץ והביטחון לשם הכנתה לקריאה שנייה ושלישית.

): גם על כך אני מבקשת את אישורה של המליאה, אדוני היושב-ראש, ואני מניחה שמוסיפים את הקול שלי בכל פעם.

אמנון כהן: נגיד את זה לפרוטוקול.

אמנון כהן: אפשר להצביע על ההודעה השלישית.

אמנון כהן: לכל שלוש ההצבעות אני מבקש להוסיף את קולה של יושבת-ראש ועדת הכנסת.

אמנון כהן: הצבעה מס' 6 בעד הצעת ועדת הכנסת – 13 נגד – אין נמנעים – אין הצעת ועדת הכנסת להעביר את הצעת חוק השיפוט הצבאי (תיקון - הוראות בדבר רישום במרשם הפלילי), התשס"ו-2006, מוועדת החוקה, חוק ומשפט לוועדת החוץ והביטחון נתקבלה.

אמנון כהן: בעד – 13, אין נגד, אין נמנעים.

אמנון כהן: גם ההודעה הזאת אושרה בכנסת.

): חברי חברי הכנסת, הכנסת החליטה ביום 31 בינואר 2007 להעביר את הצעת חוק העונשין (תיקון - איסור מכירת כרטיסי הגרלה לקטינים) התשס"ו-2006 - פ/390/17, הצעת חבר הכנסת אחמד טיבי וקבוצת חברי הכנסת, לדיון בוועדת הכספים לשם הכנתה לקריאה ראשונה.

): יושב-ראש ועדת החוקה, חוק ומשפט ביקש מוועדת הכנסת להעביר את הצעת החוק לדיון בוועדת החוקה, חוק ומשפט מן הטעם שלוועדת החוקה נתונה הסמכות לעסוק בתיקונים הנוגעים לחוק העונשין.

): יושב-ראש ועדת הכספים נתן את הסכמתו להעברת הצעת החוק לוועדת החוקה, חוק ומשפט.

): ועדת הכנסת ממליצה לכנסת לשנות החלטתה ולהעביר את הצעת החוק האמורה מוועדת הכספים לדיון בוועדת החוקה, חוק ומשפט לשם הכנתה לקריאה ראשונה.

): גם כאן אני מבקשת את אישורה של המליאה, ומצרפת את קולי.

אמנון כהן: בבקשה, אפשר להצביע גם על ההודעה הזאת.

אמנון כהן: ההצבעה החלה.

אמנון כהן: הצבעה מס' 7 בעד הצעת ועדת הכנסת – 14 נגד – אין נמנעים – אין הצעת ועדת הכנסת להעביר את הצעת חוק העונשין (תיקון - איסור מכירת כרטיסי הגרלה לקטינים) התשס"ו-2006, מוועדת הכספים לוועדת החוקה, חוק ומשפט נתקבלה.

אמנון כהן: בעד ההודעה - 14, אין נגד, אין נמנעים.

אמנון כהן: יש לצרף את קולה של יושבת-ראש הוועדה.

אמנון כהן: אישרנו את ההודעה.

): הודעה נוספת, אדוני היושב-ראש.

אמנון כהן: מרבין בהודעות.

): כן, יש פעילות אינטנסיבית בוועדת הכנסת, כפי שידוע לאדוני.

): הכנסת החליטה ביום 31 בינואר 2007 להעביר את הצעת חוק העונשין (תיקון - איסור מכירת כרטיסי הגרלה לקטינים) התשס"ו-2006 - פ/1065/17, הצעת חבר הכנסת דב חנין וקבוצת חברי הכנסת, לדיון בוועדת הכספים לשם הכנתה לקריאה ראשונה.

): יושב-ראש ועדת החוקה, חוק ומשפט ביקש מוועדת הכנסת להעביר את הצעת החוק לדיון בוועדת החוקה, חוק ומשפט מן הטעם שלוועדת החוקה נתונה הסמכות לעסוק בתיקונים הנוגעים לחוק העונשין.

): יושב-ראש ועדת הכספים נתן הסכמתו להעברת הצעת החוק לוועדת החוקה, חוק ומשפט.

): לפיכך, ועדת הכנסת ממליצה לכנסת לשנות החלטתה ולהעביר את הצעת החוק האמורה מוועדת הכספים לדיון בוועדת החוקה, חוק ומשפט לשם הכנתה לקריאה ראשונה.

): אדוני היושב-ראש, אני מבקשת את אישור המליאה, ומצרפת את קולי, כמובן.

אמנון כהן: כמובן.

אמנון כהן: בבקשה, חברי הכנסת, אפשר להצביע.

אמנון כהן: הצבעה מס' 8 בעד הצעת ועדת הכנסת – 14 נגד – אין נמנעים – אין הצעת ועדת הכנסת להעביר את הצעת חוק העונשין (תיקון - איסור מכירת כרטיסי הגרלה לקטינים) התשס"ו-2006, מוועדת הכספים לוועדת החוקה, חוק ומשפט נתקבלה.

אמנון כהן: בעד - 15, ולהוסיף את קולה של יושבת-ראש ועדת הכנסת.

אמנון כהן: אין נגד, אין נמנעים.

אמנון כהן: גם ההודעה הזאת אושרה במליאה.

אמנון כהן: בבקשה, תמשיכי.

): תודה רבה, אדוני היושב-ראש.

): הכנסת החליטה ביום 31 בינואר 2007 להעביר את הצעת חוק העונשין (תיקון - איסור הגרלות לקטינים) התשס"ז-2006 - פ/1837/17, הצעת חבר הכנסת זבולון אורלב, לדיון בוועדת הכספים לשם הכנתה לקריאה ראשונה.

): יושב-ראש ועדת החוקה, חוק ומשפט ביקש מוועדת הכנסת להעביר את הצעת החוק לדיון בוועדת החוקה, חוק ומשפט מן הטעם שלוועדת החוקה נתונה הסמכות לעסוק בתיקונים הנוגעים לחוק העונשין, כפי שהיה בשתי הצעות החוק.

): יושב-ראש ועדת הכספים נתן הסכמתו להעברת הצעת החוק לוועדת החוקה, חוק ומשפט.

): ועדת הכנסת ממליצה לכנסת לשנות החלטתה ולהעביר את הצעת החוק האמורה מוועדת הכספים לוועדת החוקה, חוק ומשפט לשם הכנתה לקריאה ראשונה.

): אבקש את אישורה של הכנסת להמלצה זו.

): כמובן, אני מבקשת להוסיף את קולי.

אמנון כהן: בבקשה, חברי הכנסת, אפשר להצביע.

אמנון כהן: הצבעה מס' 9 בעד הצעת ועדת הכנסת – 12 נגד – אין נמנעים – אין הצעת ועדת הכנסת להעביר את הצעת חוק העונשין (תיקון - איסור הגרלות לקטינים), התשס"ז-2006, מוועדת הכספים לוועדת החוקה, חוק ומשפט נתקבלה.

אמנון כהן: בעד – 12, ויש להוסיף את קולה של יושבת-ראש הוועדה, נגד – אין, נמנעים - אין.

אמנון כהן: ההצעה הזאת אושרה.

אמנון כהן: בבקשה, תמשיכי.

): תודה רבה.

): מליאת הכנסת החליטה ביום כ' בשבט התשס"ז, 8 בפברואר 2007, להעביר את הצעת חוק הפיצויים לנפגעי תאונות דרכים (תיקון - מספר כלי רכב המעורבים בתאונה), התשס"ז-2006 - פ/1801/17, לדיון בוועדת החוקה, חוק ומשפט.

): חבר הכנסת סטס מיסז'

): ניקוב ביקש להעביר את הצעת החוק מוועדת החוקה, חוק ומשפט לדיון בוועדת הכלכלה.

): הצעת החוק עוסקת בהיבטים שונים של ביטוח לנהגי כלי רכב דו-גלגליים וברוכבי אופנועים נפגעי תאונות דרכים.

): יושב-ראש ועדת החוקה, חוק ומשפט נתן הסכמתו להעברת הצעת החוק לוועדת הכלכלה כחריג, אף שכל התקנות המותקנות על-פי חוק הן באישור ועדת החוקה, חוק ומשפט, בשל העובדה שהצעת חוק דומה ממתינה לדיון בוועדת הכלכלה.

): ועדת הכנסת ממליצה לכנסת לשנות את החלטתה ולהעביר את הצעת החוק האמורה מוועדת החוקה, חוק ומשפט לדיון בוועדת הכלכלה.

): אבקש את אישורה של הכנסת להמלצה זו.

אמנון כהן: בבקשה, אפשר להצביע.

אמנון כהן: הצבעה מס' 10 בעד הצעת ועדת הכנסת – 13 נגד – אין נמנעים – אין הצעת ועדת הכנסת להעביר את הצעת חוק הפיצויים לנפגעי תאונות דרכים (תיקון - מספר כלי רכב המעורבים בתאונה), התשס"ז-2006, מוועדת החוקה, חוק ומשפט לוועדת הכלכלה נתקבלה.

אמנון כהן: בעד – 13, ולהוסיף את קולה של יושבת-ראש הוועדה, אין נגד, אין נמנעים.

אמנון כהן: גם ההודעה הזאת אושרה.

אמנון כהן: הודעה אחרונה.

): הודעה אחרונה, אדוני היושב-ראש, תודה רבה.

): מליאת הכנסת החליטה להעביר לוועדה משותפת של ועדת הכספים וועדת הפנים והגנת הסביבה את ההצעות לסדר-היום בנושא: מצב המקלטים ביישובי הצפון, הצעות חברי הכנסת מרינה סולודקין, יצחק אהרונוביץ, יצחק וקנין, ניסן סלומינסקי ויצחק זיו.

): לפי הוראות סעיף 16(א)(ב) לתקנון הכנסת, ועדת הכנסת היתה אמורה להרכיב את הוועדה, במספר חברים שווה מכל אחת מהוועדות המשותפות, וכן לקבוע את יושב-ראש הוועדה המשותפת.

): ואולם, ועדת הכנסת החליטה להמליץ לכנסת לשנות החלטתה זו ולהעביר את ההצעות לסדר-היום הנ"ל לדיון בוועדת הפנים והגנת הסביבה.

): גם כאן אני מבקשת את אישורה של המליאה להמלצה הזאת, אדוני היושב-ראש.

אמנון כהן: כן, אפשר להצביע.

אמנון כהן: הצבעה מס' 11 בעד הצעת ועדת הכנסת – 13 נגד – אין נמנעים – אין הצעת ועדת הכנסת להעביר את הנושא - מצב המקלטים ביישובי הצפון - מוועדה משותפת של ועדת הכספים וועדת הפנים והגנת הסביבה לוועדת הפנים והגנת הסביבה נתקבלה.

אמנון כהן: בעד - 13, אין נגד, אין נמנעים.

אמנון כהן: גם ההודעה הזאת אושרה.

אמנון כהן: אנחנו מצרפים את קולך לפרוטוקול.

): תודה רבה, אדוני, על הסבלנות והזמן.

אמנון כהן: תודה לגברתי, יושבת-ראש הוועדה.

אמנון כהן: הודעה למזכיר הכנסת, בבקשה.

אריה האן: ברשות יושב-ראש הישיבה, הנני מתכבד להודיעכם, כי הונחו על שולחן הכנסת – בהתאם לסעיפים 1(א) ו-1(ב) לחוק הממשלה, התשס"א-2001, ההסכמים שנחתמו בין ראש הממשלה ליושב-ראש ישראל ביתנו ובין סיעת קדימה לסיעת העבודה.

אריה האן: כמו כן, בהתאם לסעיף 55(א) לחוק הכנסת, התשנ"ד-1994, המלצה של הוועדה הציבורית לקביעת שכר ותשלומים אחרים לחברי הכנסת בנושא: השתתפות בהוצאות לינה בירושלים של עוזרים פרלמנטריים.

אריה האן: תודה רבה.

אמנון כהן: תודה, אדוני המזכיר.

אמנון כהן: [נספחות.

אמנון כהן: ]

אמנון כהן: אנחנו עוברים להמשך סדר-היום: דוח מסכם של משלחת הכנסת לישיבת הוועדה המדינית-הביטחונית של יורו-מד שהתקיימה בבריסל, מפי סגן יושב-ראש הכנסת, חבר הכנסת מגלי והבה.

אמנון כהן: בבקשה.

מגלי והבה: אדוני היושב-ראש, רבותי השרים, חברי הכנסת, הדוח המסכם של הוועדה המדינית-הביטחונית של יורו-מד היה צריך להיות מוצג לפני כמה ימים, אבל בגלל אילוצים שונים אנחנו מוכרחים להציג אותו היום, כשלושה שבועות אחרי הישיבה.

מגלי והבה: כמובן, לאדוני יושב-ראש הכנסת לשעבר אני לא צריך להסביר מה זה יורו-מד ומהי הוועדה המדינית-הביטחונית שלה, כיוון שהוא היה שותף מההתחלה לתהליך הקמתה של האספה של יורו-מד.

מגלי והבה: אבל אני רואה הרבה חברי כנסת חדשים, רק מהכנסת הזאת - האספה של היורו-מד נוסדה לפני כשלוש שנים, וחברות בה כל מדינות אגן הים התיכון פלוס ירדן - שהיא לא על אגן הים התיכון - המדינות הערביות ומדינות האיחוד האירופי.

מגלי והבה: יחד החליטו לכונן את האספה הזאת, והיא מתכנסת פעמיים בשנה.

מגלי והבה: לאספה הזאת יש שלוש ועדות חשובות.

מגלי והבה: אחת מהוועדות החשובות ביותר האלה היא הוועדה הביטחונית-המדינית.

מגלי והבה: כדי לסבר את האוזן, היא מקבילה לוועדת החוץ והביטחון של הפרלמנט שלנו.

מגלי והבה: זאת ההזדמנות להגיד את זה, אדוני היושב-ראש לשעבר: בגלל התמיכה וההתעקשות והגיבוי שנתת לי להתמיד ללכת למקומות האלה - - -

ראובן ריבלין: לראשונה בתולדות היחסים הבין-לאומיים.

מגלי והבה: נכון, לראשונה בתולדות היחסים הבין-לאומיים נבחרתי שם לסגן יושב-ראש הוועדה הזאת.

מגלי והבה: חברי, אני שמח להגיד לכם שהצלחנו לשמור גם על הרצף הזה, שהרי כל שלוש שנים מתחדש המינוי לוועדה הזאת, ולראשונה בתולדות היחסים הבין-לאומיים – כפי שאמרת, אדוני – היום אנחנו שומרים שם על תפקיד סגן היושב-ראש.

מגלי והבה: כפי שאמרתי, משתתפות שם מדינות אגן הים התיכון הערביות ומדינות אירופה.

מגלי והבה: בדיון האחרון בוועדה, שהתקיים בבריסל, היו שלושה סעיפים חשובים על סדר-היום.

מגלי והבה: הסעיף הראשון היה סיכום.

מגלי והבה: פינלנד היתה יושבת-ראש האיחוד האירופי, והיה סיכום של הפעילות שלה כיושבת-ראש האיחוד האירופי.

מגלי והבה: השתתף אתנו בדיונים, אדוני היושב-ראש, מר רסלו ולדהיים, שהוא השגריר של פינלנד באיחוד האירופי, וכמובן, הוא הציג לנו סקירה.

מגלי והבה: הוא היה באותו מעמד יושב-ראש הפרלמנט האירופי.

מגלי והבה: היום גרמניה היא נשיאת האיחוד אירופי.

מגלי והבה: כל הדיון הזה היה חשוב, כי נשמרו העקרונות של ברצלונה - שמירת זכויותיה של מדינת ישראל במוסדות האלה.

מגלי והבה: הסעיף השני שעמד על סדר-היום היה דיווח על הקוד להגדרת הטרור.

מגלי והבה: מועצת הביטחון אישרה אותו, וכמובן, מדינות האיחוד האירופי אישרו אותו.

מגלי והבה: העלו את הסעיף הזה על סדר-היום.

מגלי והבה: היה ניסיון של חלק ממדינות ערב לשנות סעיפים – להעלות את זה על סדר-היום כדי להכניס סעיפים אחרים, כמו הגדרת הפעילות שלנו כפעילות של מדינת טרור.

מגלי והבה: כמובן, הצלחנו להדוף את הניסיונות האלה בהצלחה כבירה.

מגלי והבה: גם המצב במזרח התיכון סייע בידנו כדי שיבינו אותנו יותר, בייחוד אחרי מלחמת לבנון השנייה וכל ההתקפות של "חיזבאללה" על היישובים שלנו.

מגלי והבה: היה לנו מאבק לא קל, אבל כפי שאמרתי, הצלחנו למנוע שינוי בסעיף הגדרת הקוד של הטרור, וזה כשלעצמו הישג.

מגלי והבה: היו על סדר-היום עוד שני נושאים חשובים לא פחות מבחינתנו.

מגלי והבה: היה ניסיון – בהתאם לחוקת האספה, שעבדנו עליה קשה כשייסדנו את האספה של יורו-מד, אדוני היושב-ראש – לקבל החלטה על ביקורי משלחות.

מגלי והבה: במלחמת לבנון השנייה רצו לשלוח ועדת בדיקה גם ללבנון, גם לישראל וגם לרשות הפלסטינית.

מגלי והבה: ההתניה אז היתה שכל חברי ההנהלה של הנשיאות הוועדה ישתתפו.

מגלי והבה: כמובן, הלבנונים סירבו, כיוון שנציג ישראל הוא חבר הוועדה.

מגלי והבה: היה ניסיון לשנות את זה ולקבל החלטה שמדינות שאין ביניהן קשרים דיפלומטיים וחברי ועדה לא יכולים לבקר בהן, אותן מדינות לא יכולות להיות חברות במשלחות האלה.

מגלי והבה: שוב, בעמל הדפו את ההצעה הזאת, ועזרו לנו הרבה מחברי הפרלמנט האירופי.

מגלי והבה: ההצעה הזאת, אם היתה מתקבלת, היתה נוגדת את עקרונות ברצלונה.

מגלי והבה: אנחנו צריכים להאחיד ולא להרחיב.

מגלי והבה: כמובן, אחרי התייעצות עם משרד החוץ ועם הממשלה אמרתי שאנחנו מוכנים לקבל כל נציג, גם אם אין לנו קשרים דיפלומטיים עם המדינה שלו.

מגלי והבה: הנוכחות שלנו במשלחות כאלה, גם בלבנון וגם ברשות הפלסטינית, יש בה כדי לסייע להציג את האמת בנוגע למה שמתרחש ולא לעסוק בפרופגנדה.

מגלי והבה: אני רוצה להגיד לכם - וזה דבר מאוד מפתיע, אדוני היושב-ראש, חברי הכנסת - שבדיונים שהתנהלו שם, אף שהמלחמה בין הפלגים ברשות הפלסטינית היתה בעיצומה, ולמרות המצב בלבנון, שהיה כמעט קטסטרופלי מבחינת יחסי הכוחות הפנים-לבנוניים, כל מה שהעסיק אותם זה ישראל.

מגלי והבה: זה היה דבר מדהים.

מגלי והבה: בסוף אמרתי לחברי הפרלמנט ולחברי הישיבה: מזל שישנה מדינת ישראל, כדי שתמצאו סיבות להתעסק בעניין שלה במקום בסוגיות שלהם.

מגלי והבה: כל מה שמעסיק אותם זה מדינת ישראל, אם זה הלבנונים ואם זה הרשות הפלסטינית.

מגלי והבה: אמרתי שאם כך, אנחנו צריכים להמשיך להיות חזקים ולשמור על הזכויות שלנו, למעננו, וגם אתם תמצאו תמיד תירוצים למה הפתרונות של הבעיות שלכם, כפי שאתם מגדירים אותן, נמנעים בגלל הימצאותה של ישראל.

מגלי והבה: אני שוב רוצה להודות לך, אדוני היושב-ראש, על ההזדמנות הזאת, וגם לך, אדוני, היושב-ראש לשעבר, שעמדת אז והתעקשת שנהיה במוסדות האלה.

מגלי והבה: אני רואה חשיבות בכך שנהיה שם וניאבק על זכויותינו ועל קיומנו.

מגלי והבה: תודה רבה.

ראובן ריבלין: גם בחרנו נציג טוב.

אמנון כהן: תודה רבה.

אמנון כהן: [רשומות (הצעות חוק, חוב' כ/133).

אמנון כהן: ]

אמנון כהן: אנחנו עוברים להמשך סדר-היום: הצעת חוק הכנסת (תיקון – צמצום מספר החברים בוועדות הכנסת הקבועות), התשס"ז-2007, של חברי הכנסת גדעון סער ואורי אריאל - קריאה ראשונה.

אמנון כהן: חבר הכנסת סער, בבקשה.

גדעון סער: אדוני היושב-ראש, כנסת נכבדה, מכובדי השרים, אני מבקש להביא לקריאה ראשונה הצעת חוק אשר בכוחה - כמובן לא לבד, עם צעדים נוספים שצריכים להינקט - לחולל שינוי משמעותי לטובה בהתנהלות הבית.

גדעון סער: אדוני היושב-ראש, זו הצעה משותפת לחברי הכנסת אורי אריאל, יושב-ראש סיעת האיחוד הלאומי – מפד"ל, ולי.

גדעון סער: הרעיון המרכזי שעומד מאחוריה הוא צמצום מספר החברים בוועדות הכנסת.

גדעון סער: הטעם לכך, אדוני היושב-ראש, הוא פשוט.

גדעון סער: בכנסת יש ועדות רבות - יש כאלה שטוענים רבות מדי: 12 ועדות סטטוטוריות, ועליהן נוספות ארבע ועדות לא סטטוטוריות.

גדעון סער: לעתים יש גם ועדות חקירה פרלמנטריות וועדות אחרות, אבל זה הבסיס.

גדעון סער: הצעת החוק מתייחסת לוועדות הכנסת שהן ועדות סטטוטוריות.

גדעון סער: עם זאת, הפרלמנט הישראלי הוא מן הפרלמנטים הקטנים בעולם מבחינת מספר החברים, וכאשר אנחנו בוחנים את מספר החברים בוועדה ואת מספר הוועדות, התוצאה מבחינת השתתפות החברים בוועדות היא בלתי סבירה.

גדעון סער: כמובן, תמיד ההשתתפות רבה יותר בסיעות קואליציוניות, כי אז אותם חברים שהם חברי ממשלה וראשי ועדות ויושבת-ראש הכנסת או יושב-ראש הכנסת אינם באים בחשבון כחברים בוועדות, ועל כן הלחץ על החברים שהם חברי כנסת ללא תפקיד מהתפקידים הללו גדול יותר, ומספר החברויות שלהם בוועדות גדול יותר.

אמנון כהן: אולי צריך לצמצם גם את מספר הוועדות.

גדעון סער: יש בהחלט רעיון כזה.

גדעון סער: אני חושב, אדוני היושב-ראש, עם כל הכבוד, שזה לא רעיון כל כך מעשי.

גדעון סער: אני עדיין זוכר את הניסיון של יושב-ראש הכנסת הקודם.

אמנון כהן: אבל מהכנסת הבאה.

גדעון סער: אני מעריך שזה לא מעשי, לא מהכנסת הבאה ולא בכלל.

גדעון סער: אבל כמובן, אם יש חברים שחושבים שאפשר לעשות את זה, הם יכולים לקדם את הרעיון.

גדעון סער: גם את ההצעה שאני מציע עכשיו אני מציע להחיל מהכנסת הבאה.

גדעון סער: אינני מציע להחיל אותה מעכשיו.

גדעון סער: בסך הכול, צריך לדעת שהכנסת שלנו עובדת עם שינוי קל, זאת אומרת:

גדעון סער: נוספו ועדות לא סטטוטוריות.

גדעון סער: נוספו שתי ועדות סטטוטוריות מאז שנות ראשית המדינה, והן ועדת המדע והטכנולוגיה והוועדה לקידום מעמד האשה.

גדעון סער: מעבר לכך, כל עשר הוועדות הן ועדות "ישנות", מבחינה היסטורית.

גדעון סער: על כן, הרפורמה הנדרשת באופן הברור ביותר, אם אנחנו רוצים להחזיר משמעות כלשהי למושג חבר ועדה ואם אנחנו רוצים ליצוק בזה תוכן, ולא רק לרוץ מוועדה לוועדה, וחבר שלא היה נוכח בדיון מצביע והוא בדרך כלל לא יודע על מה הוא מצביע, כי הוא לא נכח בדיון - - -

דב חנין: אם הוא לא נכח בדיון - - -

גדעון סער: חבר הכנסת חנין, תרשה לי לומר את דברי.

גדעון סער: אחרי שאסיים את עשר הדקות אהיה מוכן לענות על שאלות או על קריאות.

גדעון סער: אבל זו דרכו של הפרלמנט הזה, זו דרכה של הכנסת, אנחנו מכירים את זה.

גדעון סער: איננו ממציאים שום דבר, זו האמת לאמיתה.

גדעון סער: כל אחד שהוא חבר רציני וחרוץ בכנסת הזאת חייב להעיד שאין שום יכולת מעשית להיות חבר פעיל ביותר משתי ועדות.

גדעון סער: פשוט אין אפשרות כזאת.

גדעון סער: למרות זאת יש חברי כנסת שהם חברים בארבע ועדות, ולעתים אפילו ביותר.

גדעון סער: חברי הכנסת, אני מודע לזה שבמפלגות הקטנות חרדים מהחוק וחוששים שהחוק יפגע בהם יותר מאשר במפלגות אחרות.

גדעון סער: אין ספק שהכנסת שלנו היא מן הפרלמנטים בעולם שנותנים את המשקל הרב ביותר לעקרון הייצוגיות.

גדעון סער: זה נובע גם משיטת הבחירות שלנו.

גדעון סער: אבל המשקל הזה לא יכול להיות מוחלט, זאת אומרת, מלבד עקרון הייצוגיות יש עוד כמה עקרונות: יש יעילות, יש אפקטיביות, יש דיונים שיש בהם משתתפים.

גדעון סער: אנחנו עדים - והציבור ער לכך - לדיונים שמשתתפים בהם חברי ועדה במספר מצומצם מאוד.

גדעון סער: זה מוסיף כבוד לכנסת בציבור?

גדעון סער: הפגיעה הזאת תהיה מינימלית, אבל כדי להסיר חלק מהקושי, שוחחתי על כך עם חבר הכנסת אריאל ואנחנו נציע לקראת הקריאה השנייה והקריאה השלישית לשנות את מספר החברים בוועדות שהן ועדות גדולות גם היום - ועדת החוקה, חוק ומשפט, ועדת החוץ והביטחון וועדת הכספים.

גדעון סער: פנו אלי נציגי שתי סיעות, ונבוא בדברים עם נציגי הסיעות שמעוניינות בכך כדי לראות אם ניתן לגשר על הפער.

גדעון סער: לדעתי, ניתן לגשר על הפערים.

גדעון סער: כלומר, מי שיגיד לי שלא צריך שום שינוי, צריך להשאיר את המצב הקיים - ועדת המדע והטכנולוגיה צריכה להיות בת 15 חברים - אז אגיד לו: בסדר, אנחנו לא מסכימים ונכריע בהצבעה.

גדעון סער: מי שיבוא עם דבר רציני - אני שואף להגיע להבנות.

אמנון כהן: הבאתם בחשבון את הסיעות הקטנות?

גדעון סער: בוודאי.

גדעון סער: לכן אמרתי כמה דברים - 1.

גדעון סער: יש לנו נכונות להכניס שינויים בהצעת החוק, ועל אחד מהם יותר מרמזתי עכשיו, דהיינו, שהוועדות הגדולות, שלוש הוועדות שהן הכי משמעותיות – ועדת הכספים, ועדת החוץ והביטחון וועדת החוקה, חוק ומשפט – יהיו בהן יותר חברים מהמספר הנקוב עתה בהצעת החוק; 2.

גדעון סער: אנחנו מוכנים לקיים הידברות.

גדעון סער: הבטחתי זאת לחבר הכנסת פרוש, והיום גם לחברים בסיעת מרצ, כדי לנסות להגיע להבנות.

גדעון סער: אם יבואו ויגידו: איננו מוכנים לשום שינוי, אז יהיה שינוי.

גדעון סער: יהיה שינוי כי חייב להיות שינוי.

גדעון סער: כל מי שנמצא פה מבין את זה; אגב, גם יושבת-ראש הכנסת, לא מזמן, בט"ו בשבט, כאשר ציינו יום-הולדת לכנסת.

גדעון סער: אגב, אנחנו הגשנו את הצעת החוק לפני כן, אבל גם יושבת-ראש הכנסת, שבכל זאת מחויבת בראייה יותר רחבה לתדמיתה של הכנסת, אחד הדברים שהיא ציינה הוא הדבר הזה.

גדעון סער: ועל כן, אני מציע לקחת את הדברים האלה – גם את הזעקות, ואפשר תמיד לחלוק, זו לא המהפכה הצרפתית; זו רפורמה מידתית, סבירה.

גדעון סער: יכול להיות שצריך לתקן אותה, אבל המצב הקיים, שבשמונה ועדות יש 15 חברים, בשלוש ועדות יש 17 חברים ויש ועדה אחת שיש בה 25 חברים – רבותי, המצב הזה לא יכול להיוותר בעינו, כי המשמעות של המצב הזה היא שהמושג חברות בוועדה של הכנסת הוא מושג חלול ואין לו תוכן אמיתי.

גדעון סער: יש תופעה של תת-השתתפות בישיבות של ועדות הכנסת, והדבר פוגע פגיעה ממשית בתהליך החקיקה ופוגע פגיעה ממשית בתדמית הכנסת בציבור.

גדעון סער: ולכן, כדי להגיע למצב שבו באמת תהיה כתובת אמיתית – גם בסיעות – בכל ועדה וועדה, אנחנו צריכים לעשות את הרפורמה הזאת.

גדעון סער: אנחנו הצענו שלא לעשות את זה מעכשיו לעכשיו - לא לעשות את זה באופן שתהיה מחר פגיעה במישהו, אלא לעשות את זה מהכנסת השמונה-עשרה, ואז אנחנו יכולים לשבת בשום שכל ולהגיע למודל הנכון ביותר, על יסוד ניתוח אמיתי של הצרכים בבית.

גדעון סער: כפי שמצוין בסדר-היום, אנחנו לא נקיים את ההצבעה היום אלא במועד אחר.

גדעון סער: אני מניח שנקיים אותה בשבוע הבא, אבל אני סמוך ובטוח שבסופו של התהליך נגיע להצעת חוק - גם כך היא מגובה על-ידי רוב, כך היה בקריאה טרומית וכך היה בוועדת הכנסת – שרוב מאוד מאוד מכריע של חברי הכנסת יוכל להיות שלם אתה; אנחנו עושים משהו כדי להכניס שינויים הכרחיים, לא קיצוניים, נבונים, שישפרו את תפקוד הבית הזה.

אמנון כהן: תודה.

אמנון כהן: חבר הכנסת אורי אריאל, בבקשה.

אורי אריאל: אדוני היושב-ראש, חברי חברי הכנסת, הצעת החוק שיזמנו, חבר הכנסת גדעון סער ואנוכי, היא הכרח המציאות שבה אנחנו חיים, גם הסיעות הקטנות, גם הסיעות הגדולות, ואין מחלוקת.

אורי אריאל: אני משוכנע שאין מחלוקת שצריך להיות שינוי בעניין הזה, וכפי שציין קודמי, מדובר על שינוי שיחול מהכנסת הבאה.

אורי אריאל: החוק הזה כולו בעד, אין בו שום דבר נגד אף אחד.

אורי אריאל: אכן, יש בו פגיעה מסוימת במה שקיים היום, זוהי המשמעות של שינוי, אבל השינוי הזה ייעשה מתוך הסכמה והבנה, לפי דעתי.

אורי אריאל: לפי הערכתי, בעזרת השם נצליח להגיע למצב שבוועדות החשובות יותר יהיה ייצוג לסיעות השונות ולדעות השונות.

אורי אריאל: אין כוונה לקפח אף אחד ואין כוונה לסתום פיות; יש כוונה לעשות את הכנסת שלנו יותר יעילה, יותר טובה ויותר ידידותית לסביבה.

אורי אריאל: אני קורא לכל המפלגות לשתף פעולה מתוך הידברות – מה שחבר הכנסת סער ואני ודאי מקווים לו, וכך נפעל, גם אם זה ייקח קצת יותר זמן.

אורי אריאל: אין הרבה זמן, אני רוצה להזהיר, כי בעוד שנה תהיינה בחירות, אבל זה עדיין מספיק כדי שנידבר עם הסיעות, נגיע להבנה, ובעזרת השם נעביר את החוק הזה בשבועות או בחודשים הקרובים.

אורי אריאל: תודה.

אמנון כהן: תודה.

אמנון כהן: נרשמו כמה דוברים.

אמנון כהן: מי שיימצא באולם המליאה, אקרא בשמו.

אמנון כהן: בבקשה, חבר הכנסת .

מאיר פרוש: אדוני היושב-ראש, חברי הכנסת, סיים את דבריו חבר הכנסת אריאל ואמר: אין הרבה זמן, מכיוון שבעוד שנה יהיו בחירות – וחבל שהוא עזב.

מאיר פרוש: הוא גם אמר שאין פה כוונה לסתום פיות, אבל אני עדיין לא משוחרר מהמחזה של הבאת הנושא לוועדת הכנסת, ושם בוודאי העסק לא פעל כאילו רק בשנה הבאה יהיו בחירות.

מאיר פרוש: מי שהיה נוכח בחדר, יכול היה לראות שגם אם מבקשים שהות של יום או של כמה ימים - גם את זה לא יכולנו לקבל.

מאיר פרוש: אם בזה הכוונה לחברות ולהידברות, אז אני לא יודע למה התכוון חבר הכנסת אריאל.

מאיר פרוש: כבר אמרתי את זה לחבר הכנסת סער פעם-פעמיים.

מאיר פרוש: אני לא רואה מצב שסיעה כמו יהדות התורה – ודרך אגב, אני חושב שבמדינת ישראל טבעי שכך יהיה, כי כולנו מקובצים, זה קיבוץ גלויות פה, במדינת ישראל.

מאיר פרוש: הרי רוב העם היהודי לא היה בארץ-ישראל, ואחרי שקרה מה שקרה באנו לפה.

מאיר פרוש: אז באופן טבעי יש סיעה כזאת וסיעה כזאת, ויש מיעוט כזה ומיעוט כזה ומיעוט כזה, ובאופן טבעי הם צריכים להיות מיוצגים בכנסת, אם הם רוצים להיות מיוצגים.

מאיר פרוש: אני לא רואה מצב שסיעה כמו יהדות התורה לא תהיה מיוצגת.

מאיר פרוש: אני כבר לא מדבר על הוועדות הגדולות - כספים וחוץ וביטחון - אבל גם אם רוצים לדבר על ועדת החוקה, יכול להיות מצב שלא נקבל את זה באופן טבעי, על שישה חברים או על חמישה חברים - חלילה, אבל היו לנו שישה חברים.

מאיר פרוש: כאשר ירצו לדבר על חוקה, אדוני היושב-ראש, אז יהדות התורה לא תהיה מיוצגת כי מגיע לה ולא מכיוון שמישהו יעשה לה טובה ויוותר לה?

מאיר פרוש: לא נהיה מיוצגים בוועדת החינוך כאשר ירצו לדבר על תוכנית הליבה, ורק אם מישהו יעשה לנו טובה נהיה משקיפים שם?

מאיר פרוש: אני בכלל לא מבין את הגישה הזאת.

מאיר פרוש: לא ימצאו מצב שנציג של יהדות התורה לא היה באופן סיסטמטי; יכול לקרות פעם שיש איזו סיבה שהוא לא בא, אבל נציג של יהדות התורה שלא יהיה נוכח בישיבה – אם זה בוועדת חוץ וביטחון, אם זה בוועדת הכספים, בחוקה, בחינוך, בוועדת הכנסת או בוועדת רווחה - תמיד יש לנו ייצוג ואנחנו נמצאים שם.

מאיר פרוש: מדוע הגישה הזאת לסיעה כמו יהדות התורה?

מאיר פרוש: יכול להיות שיש עוד סיעות שיש להן סיבות מדוע הן דווקא רוצות להיות מיוצגות.

מאיר פרוש: אם רוצים לצמצם – אולי אפשר לצמצם; מפלגות שרוצות לוותר – שיוותרו.

מאיר פרוש: מדוע לקחת בכוח את החברויות האלה?

מאיר פרוש: אני אומר שוב לחבר הכנסת סער: פעם היה נראה שהליכוד מחובר באופן טבעי למפלגות החרדיות.

מאיר פרוש: לצערי – וזה לא מהיום, זה התחיל כאשר נתניהו היה שר האוצר - יותר ויותר דברים נעשים על-ידי סיעת הליכוד רק כדי להוכיח עד כמה הוא מנותק ולא אכפת לו מה קורה עם הציבור החרדי.

מאיר פרוש: לקחת חוק כזה, שאני לא חושב שהיה באג'נדה של סיעת הליכוד, להיאבק ולעשות מזה משהו מקודש, שאפילו לא היה זמן לחכות יום - הרי הציבור שלנו יודע מזה, הציבור שלנו קורא - - -

אמנון כהן: אורי אריאל לא מסיעת הליכוד.

מאיר פרוש: אני לא דיברתי עם אורי אריאל, וכשדיברתי עם אורי אריאל – הנוסח היה לגמרי שונה.

מאיר פרוש: הליכוד עושה יותר ויותר דברים כדי להוכיח שבאמת אין שום חיבור טבעי בין הציבור החרדי לליכוד - - -

גדעון סער: אין שום יסוד למה שאתה אומר.

מאיר פרוש: אה, אין שום יסוד?

גדעון סער: שום יסוד.

מאיר פרוש: אני אומר לך רק משפט אחד.

מאיר פרוש: כאשר נתניהו הוביל את התוכנית הכלכלית, אמרתי לו: - -

גדעון סער: מה זה קשור.

מאיר פרוש: - - איך אתה יוצא עם תוכנית כלכלית כזאת - -

גדעון סער: מה זה קשור.

מאיר פרוש: - - ולא חושב מה אתה עושה לאלה שהלכו אתך יד ביד שנים.

מאיר פרוש: תחשוב לרגע - -

גדעון סער: - - - לא שווה שאני אשיב.

מאיר פרוש: - - איך אתה עושה דבר כזה בלי לבוא ולדבר עם חברים שהלכו אתך, ובאופן טבעי אתם רוצים לקרוא להם שותפים שלכם.

אמנון כהן: חבר הכנסת פרוש, סיימת את זמנך.

מאיר פרוש: הרי בסופו של דבר, אם נהיה פעם שותפים – תיתנו לנו את החלק שלכם.

מאיר פרוש: העיקר שאנחנו נהיה אתכם.

אמנון כהן: תודה.

אמנון כהן: חבר הכנסת דב חנין, בבקשה.

דב חנין: אדוני היושב-ראש, עמיתי חברי הכנסת, אני חושב שהדיון שמתנהל כרגע מצביע על ליקוי מהותי בעבודתה של הכנסת.

דב חנין: אנחנו מקיימים דיון בחוק חשוב, חוק שתהיה לו משמעות רבה בעבודה הפרלמנטרית, אבל לא נקיים הצבעה היום אלא במועד אחר, ויצביעו חברי כנסת שאין להם מושג מהם הנימוקים שהושמעו כאן.

אמנון כהן: הם קוראים פרוטוקולים.

דב חנין: אדוני היושב-ראש, אני מציע – ואני מתכוון לפנות בעניין הזה אל נשיאות הכנסת – שבנושא כזה יתקיים דיון נוסף לפני שתתקיים הצבעה במליאת הכנסת.

דב חנין: אני עומד על זכותי לדבר בפני חברי הכנסת לפני ההצבעה, כיוון שאני חושב שחברי הכנסת צריכים לפחות להיות ערים לנימוקים בעד החוק הזה ונגדו לפני שהם מצביעים.

דב חנין: חבר הכנסת סער הוא באמת פרלמנטר בעל זכויות, ולא רק פרלמנטר בעל זכויות, אלא הוא גם מאלה שדואגים לעתידה של המערכת הפרלמנטרית.

דב חנין: אני אומר את הדברים באופן לחלוטין לא ציני.

דב חנין: אני מאמין במה שאני אומר.

דב חנין: ובכל זאת, אדוני היושב-ראש ואדוני השר, אני חושב שחבר הכנסת סער גורם בהצעת החוק הזאת נזק קשה למערכת הפרלמנטרית בישראל.

דב חנין: הצעת החוק הזאת תגרום לכך שבחלק גדול מוועדות הכנסת לא יהיה ייצוג לסיעות הקטנות.

דב חנין: אני מוכן לעבור על המספרים אחד לאחד ולהראות לכם איך, אם תתקבל הצעת החוק הזאת - וגם אם חבר הכנסת סער ילך קצת לקראתנו - בחלק גדול מוועדות הכנסת לא יהיה ייצוג לסיעות הקטנות: לא לסיעות החרדיות, לא לסיעות שנתמכות על-ידי האוכלוסייה הערבית, לא לסיעות אידיאולוגיות משמאל ומימין.

דב חנין: חבר הכנסת סער הזכיר את המהפכה הצרפתית.

דב חנין: אני רוצה לומר שבמובן אחד החוק הזה בהחלט מזכיר את המהפכה הצרפתית - במובן שלילי דווקא, כי אני בעד המהפכה הצרפתית.

דב חנין: במהפכה הצרפתית היה פרק של גיליוטינה - - -

גדעון סער: אמרתי שאין לזה אותו משקל היסטורי כמו של המהפכה הצרפתית.

דב חנין: כן, אין לזה אותו משקל חיובי כמו של המהפכה הצרפתית, אבל יש בזה אותו אפקט של גיליוטינה שתקצץ את ייצוגן של הסיעות הקטנות בוועדות הכנסת וכך תפגע מאוד קשה בעבודת הכנסת.

דב חנין: אדוני היושב-ראש, מה תהיה התוצאה?

דב חנין: התוצאה בפועל תהיה שאנחנו נדחק אל מחוץ לחיים הפרלמנטריים שלנו קבוצות מיעוט בחברה הישראלית, קבוצות שכבר היום יש להן לפעמים היסוסים, יש להן התלבטות אם הדמוקרטיה הזאת בכלל נותנת להן משהו, אם הן משיגות משהו בדמוקרטיה הזאת.

דב חנין: אנחנו נדחק אותן בצעד גס החוצה ונגיד להן: הבית הזה אינו ביתכן, הוועדות כאן אינן הוועדות שלכן.

דב חנין: אתם מוזמנים להופיע לפני המליאה – לפעמים לפני מליאה ריקה, למרבה הצער, אדוני היושב-ראש – אבל בוועדות, היכן שמתבצעת העבודה השוטפת של הכנסת, שם במקרה הטוב תהיו אורחים.

דב חנין: זו הצעה רעה מאוד.

דב חנין: אין בה שום צורך ואין בה שום טעם מבחינת הצורך הפרלמנטרי האמיתי.

דב חנין: אדוני היושב-ראש, אני כופר לחלוטין בהנחה שחברי הכנסת לא מגיעים לוועדות כיוון שהם עסוקים בוועדות אחרות.

דב חנין: אני מציע שנבדוק לפני שמביאים לשולחן הכנסת את הטענה הזאת.

דב חנין: אני מוכן להציע שבועיים של בדיקה – היכן נמצאים חברי הכנסת שאינם משתתפים בוועדות הכנסת.

גדעון סער: אנשים חברים בארבע ובחמש ועדות.

גדעון סער: חבר הכנסת דב חנין, אני מכבד אותך.

גדעון סער: גם אני מכיר קצת את הכנסת.

דב חנין: אני בטוח שאתה מכיר.

גדעון סער: אנשים חברים בארבע ובחמש ועדות והם לא מגיעים.

גדעון סער: מה חדש?

גדעון סער: בכל שבוע יש כתבה בעיתונות - - -

דב חנין: חבר הכנסת סער, ידידי הטוב, אני אומר לך שאם אתה תבדוק תמצא שאותם חברים שהם חברים בארבע או בחמש ועדות לא מגיעים לאף אחת מהן.

אמנון כהן: חבר הכנסת חנין, סיימת את זמנך.

אמנון כהן: את הדברים האלה אפשר לבדוק.

אמנון כהן: הרי החוק הזה לא יעבור מחר בקריאה שנייה ושלישית.

אמנון כהן: יש עוד זמן, וגם עד סוף המושב זה לא יעבור.

אמנון כהן: יש לנו כל הזמן לבדוק.

אמנון כהן: שמעתי גם את המציע אומר שהוא רוצה להידבר, ואולי יש נוסחה אחרת לשלב את הדברים.

אמנון כהן: תסיים בכמה משפטים.

דב חנין: אני רוצה להביא עוד נימוק אחד, אדוני היושב-ראש.

דב חנין: הגישה לנו יושבת-ראש הכנסת חבילה שלמה של רפורמות בעבודת הכנסת - דרך אגב, הצעות מאוד מעניינות.

אמנון כהן: גם הנושא הזה יבוא לידי ביטוי.

דב חנין: נכון.

דב חנין: אלה הצעות מאוד מעניינות.

דב חנין: אחד הכיוונים המרכזיים בחבילה שהגישה יושבת-ראש הכנסת, וזה כיוון מאוד מעניין, הוא להעביר חלק גדול מעבודת המליאה לוועדות; להפוך את הוועדות למיני-מליאה.

דב חנין: ודאי שבמצב כזה, כאשר הוועדות הן מיני-מליאה, אנחנו נרצה שבוועדות יהיה ייצוג מקסימלי.

דב חנין: אבל אנחנו מתקדמים בכיוון אחד כאילו לא קיימים בכלל כיוונים אחרים, כאילו לא קיימות הצעות אחרות.

דב חנין: לכן ההצעה שלי היא לא לאשר את הצעת החוק הזאת בקריאה ראשונה, אלא להמתין ולראות חבילה כוללת של הצעות רפורמה בעבודת הכנסת; לראות את התמונה הכוללת, ובתוך התמונה הכוללת הזאת בהחלט יכול להיות שנעשה שינוי במספר החברים בכמה ועדות.

דב חנין: תודה רבה.

אמנון כהן: תודה.

אמנון כהן: אחרון הדוברים, חבר הכנסת אבשלום וילן, בבקשה.

אבשלום וילן: אדוני היושב-ראש, רבותי חברי הכנסת, אני מודה שאני לא מבין את ההצעה.

אבשלום וילן: אני בעד רפורמות, ואני חושב שיש כמה ועדות שבהן ניתן להקטין את מספר החברים, אבל אם חברי הכנסת גדעון סער ואורי אריאל היו באים בידיים נקיות, קודם כול הם היו צריכים לשבת עם נציגי הסיעות הקטנות, שהן הנפגעות העיקריות ממהלך כזה, ולבדוק אתן את הנוסחאות.

גדעון סער: אני גם כופר באקסיומה שהן הנפגעות העיקריות.

אבשלום וילן: אתה כופר, אבל אני מוכן להוכיח לך את זה.

אבשלום וילן: על כל פנים, אם אתה בא בידיים נקיות, המינימום המתבקש הוא שתשב קודם עם נציגיהן, תשמע - מה גם שאמרת שאתה רוצה להעביר את ההחלטה בקונסנזוס.

אבשלום וילן: הרי מי כמוך יודע שעבודת הפרלמנט נעשית בהבנות ולא בהנחתות.

אבשלום וילן: אני יודע שהיה דיון סוער בוועדת הכנסת על הצעת החוק, שעברה בקריאה טרומית רק לפני שבוע-שבועיים.

גדעון סער: מי שנקט שם סגנון ברוטלי זה נציגי הסיעות הקטנות - - -

אבשלום וילן: הוא אשר אמרתי.

גדעון סער: מסגנון ברוטלי אני בדרך כלל לא מפחד.

אבשלום וילן: אם הם מרגישים שלא נדברים אתם – מתוקף תפקידך אתה מרכז את האופוזיציה, אבל לא ישבת עם נציגי הסיעות הקטנות באופוזיציה ולא דנת אתם בסוגיה.

אבשלום וילן: אז מה אתה מתפלא לאחר מכן שכשהם רואים שפתאום זה מגיע במהירות שיא הם קופצים בוועדת הכנסת?

אבשלום וילן: הרי יכולת למנוע את זה, זה בדיוק מה שאני טוען.

אבשלום וילן: אני חבר הרבה מאוד שנים בסיעה קטנה וכולנו מופיעים בישיבות הוועדות.

אבשלום וילן: אנחנו יושבים בשתיים-שלוש ועדות.

אבשלום וילן: אני אומר במלוא הצניעות שלפי הערכתי יש לנו קצת תרומה לעבודת הבית הזה.

גדעון סער: אין ספק.

אבשלום וילן: אני מוכרח לציין לזכותכם, שבפעמים הקודמות, כשניהלתם את העניינים, הייתם יותר פתוחים.

אבשלום וילן: הפעם, עם סיעת קדימה, היה מאוד קשה להגיע להבנות במספרים הקיימים.

אבשלום וילן: היתה עקשנות בלתי מוסברת - טירונות מבחינת עבודת הבית - וזה גרם נזק.

אבשלום וילן: לקח כמעט שנה עד שיושרו ההדורים.

אבשלום וילן: אין לי ספק שאם תביאו לשינויים בוועדת החוץ והביטחון, בוועדת הכספים, בוועדת הכלכלה - בוועדות היותר גדולות יהיו יותר ובוועדות אחרות פחות, זה בסדר, אבל צריך לחשוב איך גם הסיעות הקטנות באות לידי ביטוי.

גדעון סער: זה מה שיהיה.

אבשלום וילן: אדוני היושב-ראש, השבח לאל שגמרנו את פרשת סגני השרים.

אבשלום וילן: אני חושב שלהוציא שניים, שלושה תפקידים, תפקיד סגני השרים מיותר לגמרי והוא פונקציה של כיבודים.

אבשלום וילן: אני אומר בעצב שאין שום קשר בין רמת האנשים שחברים בוועדות או מנהלים ועדות מתוקף הסכמים פוליטיים ותוצאות של בחירות לבין טיב עבודת הוועדה.

אבשלום וילן: ציינתי בדיון הקודם על הצעת האי-אמון, שחבר הכנסת ליצמן ניהל שש שנים את ועדת הכספים לשביעות רצון כולם והוא בכלל מהאופוזיציה, אבל עכשיו, כתוצאה מהסכמים פוליטיים, הולכים לעשות ניסויים פרלמנטריים שהלוואי שיצליחו, אבל הם מאוד בעייתיים.

אבשלום וילן: כלומר, מי שרוממות הפרלמנט בפיו צריך לחשוב איך הוא ממנה את האנשים המתאימים.

אבשלום וילן: חבר הכנסת סער, מדוע הפרלמנט נחלש כל כך?

אבשלום וילן: משום שהוא מתנהל אך ורק על בסיס החלטות פוליטיות.

אבשלום וילן: אין פה שום שיקול לקחת אנשים הגונים, דוגמת חבר הכנסת ליצמן, שהוא איש אופוזיציה, אבל הוא לויאלי והוגן ומנהל את הדיונים לתועלת כל המשתתפים – זה לא מודל שכדאי היה לאמץ אותו?

אבשלום וילן: האם רק השיקול של קואליציה-אופוזיציה צריך להנחות, גם אם מגיע אדם שלא היה מימיו בכנסת ומקבל תפקיד בלי שהוא מוכן אליו?

אבשלום וילן: אחרי כן מתפלאים שיש חריקות.

אבשלום וילן: האבסורד הכי גדול בבניין הזה – חבר הכנסת סער, תחשוב גם על זה – הוא חלוקת החדרים במשכן.

אבשלום וילן: עכשיו זה פחות בעיה.

קריאה: יהיה חוק נורבגי וזה יחזור להיות בעיה.

אבשלום וילן: אנשים שמשרתים בכנסת 25 שנה היו צריכים להתחנן לחדר קטן, כאשר היו בני פחות מ-30, שהיו מסיעת שלטון, שהיו לה 15 שרים, ואז המקום ה-16 בסיעה מקבל את החדר הגדול.

אבשלום וילן: זה נקרא צדק?

אבשלום וילן: על זה היו מלחמות.

אבשלום וילן: טלו קורה מבין עיניכם.

אבשלום וילן: חבר הכנסת סער, אני חושב שאם אתה רוצה להעביר את זה, אני בטוח שבכשרון שלך אתה יכול לשבת עם נציגי הסיעות, להגיע לנוסחה מוסכמת ולהעביר את זה בהסכמה.

אמנון כהן: הוא אמר.

אמנון כהן: אנחנו שמענו את המציעים אומרים שהם ישבו ויתאמו את הדברים.

אמנון כהן: כפי שצוין, ההצבעה על הצעת החוק תתקיים במועד אחר.

אמנון כהן: [רשומות (הצעות חוק, חוב' מ/268).

אמנון כהן: ]

אמנון כהן: אנחנו עוברים לנושא הבא בסדר-היום: הצעת חוק להסדרת תוצרת אורגנית (תיקון) (דחיית מועדים), התשס"ז-2006 - קריאה ראשונה.

אמנון כהן: יציג את הצעת החוק השר גאלב מג'אדלה, בבקשה.

גאלב מג'אדלה: אדוני היושב-ראש, מכובדי חברי הכנסת, החוק להסדרת תוצרת אורגנית פורסם ב-9 ביוני 2005, ותחילתו נקבעה לשנה מיום פרסומו.

גאלב מג'אדלה: החוק נועד להסדיר את הייצור ואת השיווק של צמחים או של תוצרת מן החי המשמשים למאכל אדם או למאכל בעלי-חיים, ומשווקים כתוצרת אורגנית.

גאלב מג'אדלה: החוק אוסר הצגה ומכירה של תוצרת חקלאית כתוצרת אורגנית, אלא אם כן סימונה הותר על-ידי גוף אישור ובקרה שאישר משרד החקלאות בהתאם לתקנות שהותקנו לפי החוק, והיא נושאת סמלים לפי החוק - סמל אורגני אחיד וסמל של גוף אישור ובקרה.

גאלב מג'אדלה: סעיף 15 לחוק מסמיך את שר החקלאות להתקין תקנות לביצוע החוק, ובכלל זה לעניין הנוהל האורגני, התנאים לאישור גוף אישור ובקרה ונוהלי עבודתו והסדרתה של תוצרת אורגנית.

גאלב מג'אדלה: גיבוש חלק מהתקנות טעון התייעצויות עם שר הבריאות, עם השר להגנת הסביבה ועם ארגון יציג כמשמעותו בחוק, וחלקן טעון נוסף על כך גם אישור ועדת הכלכלה של הכנסת.

גאלב מג'אדלה: סעיף 20 לחוק קובע כי תקנות ראשונות של החוק יותקנו בתוך שמונה חודשים מיום פרסומו, דהיינו, עד ליום 8 בפברואר 2006.

גאלב מג'אדלה: מלאכת התקנת התקנות לפי החוק טרם הושלמה.

גאלב מג'אדלה: תקנות בעניין גופי בקרה הופצו להתייעצויות לפי החוק.

גאלב מג'אדלה: תקנות בעניין הנוהל האורגני ותכשירים לשימוש בייצור אורגני נמצאות בשלבים מתקדמים של גיבוש לקראת הפצה להתייעצויות.

גאלב מג'אדלה: לאחר השלמת ההתייעצויות יועברו התקנות לאישור משרד המשפטים, ולאחר מכן - לאישור ועדת הכלכלה.

גאלב מג'אדלה: מאחר שבהעדר תקנות לפי החוק לא ניתן ליישמו, ומאחר שמלאכת התקנת התקנות טרם הושלמה, מוצע לדחות את המועד להתקנת תקנות ראשונות לפי החוק הקובע בסעיף 20 בהתאם למועד שיידרשו לתקנות, דהיינו, עד ל-1 במאי 2007.

אמנון כהן: תודה, אדוני השר.

אבשלום וילן: אדוני השר, כמי שהתחיל את הנושא - יוזמת החקיקה היתה חוק פרטי שלי - - - הבקשה כרגע היא לדחות את מועד התקנת התקנות.

אבשלום וילן: אני רוצה להבין, למה לא גומרים עם זה?

אבשלום וילן: הרי אז החלטנו ונתנו לכם שנה פלוס, ושום דבר לא קורה.

אמנון כהן: אנחנו נחכה לוועדת הכלכלה, לשם יבואו הגופים הרלוונטיים.

גאלב מג'אדלה: חבר הכנסת אבו וילן, האם אתה מתכוון לתשובה?

אמנון כהן: אתה תקבל את התשובה משר החקלאות.

גאלב מג'אדלה: אני בדרך כלל מחזיק ממך בחור רציני.

גאלב מג'אדלה: אני התבקשתי על-ידי שר החקלאות - -

אמנון כהן: ולכן אמרתי שנקבל תשובות בוועדת הכלכלה.

אמנון כהן: זו רק קריאה ראשונה.

גאלב מג'אדלה: - - להביא את הדבר בפני מליאת הכנסת, מפני שנבצר ממנו.

גאלב מג'אדלה: אתה יודע, אנחנו עכשיו בעידן נבצרים.

גאלב מג'אדלה: אם אתה רוצה תשובה רצינית - התשובה שאתה נתת, אדוני היושב-ראש, נדמה לי שהיא רצינית.

גאלב מג'אדלה: אם אתה רוצה לבחון את השר שמביא מלאכתו של שר אחר - אני גם מוכן לזה.

גאלב מג'אדלה: בכל מקרה אני אמשיך לכבד אותך בתור חבר שלי.

אמנון כהן: אדוני השר, תודה רבה.

אמנון כהן: נרשמו כמה דוברים, וכפי שציינתי, מי שיימצא באולם המליאה מתוך הרשימה - אני אזמן אותו.

אמנון כהן: מי שנמצא כרגע הוא חבר הכנסת דב חנין, בבקשה.

אמנון כהן: אדוני השר, הוא לא התכוון.

אמנון כהן: זה פשוט אינסטינקט כזה.

דב חנין: תודה רבה.

דב חנין: אדוני היושב-ראש, אדוני השר, עמיתי חברי הכנסת, תוצרת אורגנית היא נושא מאוד חשוב.

דב חנין: הגיע הזמן שנושא התוצרת האורגנית יזכה להסדרה כוללת בחקיקה של מדינת ישראל.

דב חנין: הגיע הזמן, וזה בדיוק מה שהכנסת עשתה - הכנסת חוקקה חוק, ואני חייב לומר שלא הכנסת שאני חבר בה.

דב חנין: אבל קראתי את החוק ואמרתי לעצמי: יפה עשו, חוק טוב.

דב חנין: הכנסת הטילה על הממשלה את התפקיד הצנוע של התקנת תקנות כדי שהחוק הראוי והטוב הזה, שהציבור הישראלי צריך אותו, יצא אל הפועל.

דב חנין: אגב, נתנו לממשלה זמן רב.

דב חנין: לא אמרו לממשלה: בתוך חודש, חודשיים, שלושה, ארבעה.

דב חנין: נתנו זמן ארוך וממושך כדי שיותקנו תקנות והחוק יצא אל הפועל, אבל קבעו מסגרת זמן.

דב חנין: הממשלה באה אלינו היום ובעצם אומרת לנו: אתם קבעתם מסגרת זמן, אבל מסגרת הזמן הזאת - אנחנו לא הצלחנו לעמוד בה.

דב חנין: אומנם קבעתם מסגרת זמן בחוק, אבל אנחנו – הממשלה - הפרנו את החוק; אנחנו - הממשלה - הפרנו את החלטת הכנסת; אנחנו - הממשלה - לא קיימנו את חובתנו להגיש לכנסת במועד את התקנות.

דב חנין: ולכן, תתכבדו ותיתנו לנו הארכת זמן.

דב חנין: אני שואל אותך, אדוני היושב-ראש, האם זו הדרך הנכונה לעבודה בין הרשות המבצעת לרשות המחוקקת?

אמנון כהן: שערורייה.

דב חנין: אני מסכים אתך, אני חושב שזו שערורייה.

דב חנין: אני חושב שהדבר לא מתקבל על הדעת.

דב חנין: אם בחוק של הכנסת נקבעת מסגרת זמנים להתקנת תקנות, חובתה של הרשות המבצעת לעמוד במסגרת הזמנים הזאת.

דב חנין: התקנות שבהן מדובר הן לא תקנות מסובכות, הן לא תקנות מורכבות.

דב חנין: יש ויכוחים - אני ער לוויכוחים האלה, אני מכיר אותם.

אמנון כהן: יש אי-הסכמה בין המשרדים.

דב חנין: אני ער לכך.

אמנון כהן: אבל אני רוצה לתקן.

אמנון כהן: השר שלום שמחון גם ליווה את החוק כיושב-ראש ועדת הכלכלה, ואני סמוך ובטוח שכיום, כשר, הוא יסיים את התקנות.

אמנון כהן: נראה שהוא לא הספיק לסיים, פשוט בגלל אילוצי הבחירות.

דב חנין: אני אומר את הדברים כמי שבאמת מעריך את שר החקלאות, ואני באמת מתכוון לאמירה הזאת.

דב חנין: אגב, שוחחתי אתו בנושא הזה של תוצרת אורגנית - לא בעניין החוק הזה - ואני יודע שגם הוא מעוניין בהסדרה כזאת.

דב חנין: לכן אני עוד יותר תמה.

דב חנין: השר מעוניין, והשר בעצמו היה מעורב בתהליך החקיקה, וגם במצב כזה הממשלה לא מסוגלת להביא תקנות, אדוני היושב-ראש?

דב חנין: אני שואל את עצמי, מה יקרה כאשר השר לא יהיה מעוניין בתקנות?

דב חנין: בכלל לא יהיו לנו תקנות.

דב חנין: כאשר השר מעוניין בתקנות, כאשר הנושאים שבמחלוקת הם נושאים פשוטים יחסית - דווקא במצב כזה הכנסת צריכה לעמוד על כבודה, הכנסת צריכה לעמוד על מעמדה, הכנסת צריכה לעמוד על חוקיה והכנסת צריכה לעמוד על החלטותיה.

דב חנין: הכנסת צריכה לומר לממשלה: ממשלה יקרה, תפקידך לפעול במסגרת הפרמטרים - - -

גדעון סער: למה היא יקרה?

גדעון סער: איך נתת לה את הקומפלימנט הזה?

דב חנין: אני רוצה להיות מנומס, רק למען הנימוס.

גדעון סער: הממשלה הזאת מאוסה על הציבור.

גדעון סער: איך הגעת ליקרה?

דב חנין: ממשלה זולה וחסרת ערך.

דב חנין: ובכל זאת, חובתך כממשלה לפעול במסגרת החוק.

דב חנין: אנחנו באים לאזרחים ודורשים מהם לבצע את החוק, וזו חובתה של הממשלה לבצע את החוק.

דב חנין: חובתה של הממשלה היתה להביא תקנות, ולכן לא צריך לתמוך בהצעה לתת לממשלה הארכת זמן שאין בה שום צורך ושום טעם.

אמנון כהן: נמצא פה חבר הכנסת גדעון סער - גם אתה נרשמת – בבקשה, אדוני.

אמנון כהן: אם אתה מוותר, אתה יכול להגיד.

קריאה: - - -

אמנון כהן: לא.

אמנון כהן: הוא רוצה להביע את התנגדותו להצעת החוק.

אמנון כהן: אנחנו ניתן לו את הזכות.

יצחק זיו: הוא רשום?

אמנון כהן: הוא רשום.

אמנון כהן: הוספנו אותו במקום - - -

גדעון סער: אדוני היושב-ראש, כנסת נכבדה, קודם כול, אני רוצה לשבח את חברי סיעת גיל, אשר באופן פרופורציוני הם הסיעה הנוכחת ביותר במליאת הכנסת בשעה זו.

אמנון כהן: 50%.

גדעון סער: כמעט.

גדעון סער: שלושה מתוך שבעה זה כמעט 50%, ומספר החברים באולם המליאה אינו רב.

גדעון סער: אני חושב שמגיעה להם מלה טובה.

גדעון סער: עם זאת, כאשר עליתי לדבר, שמעתי שאלות מצדם שכפרו בכך שנרשמתי.

גדעון סער: אתה, אדוני היושב-ראש, בהחלט הגנת עלי.

גדעון סער: אבל נשארתם עד שעה כל כך מאוחרת מתוך רצון להישאר בדיון ולשמוע את הדברים - מה לכם שתבואו ותפגעו בזכותי לשאת דברים בפני אולם המליאה?

גדעון סער: אני חבר באופוזיציה ונבחרתי לשם כך.

אמנון כהן: אדוני, אתה פשוט לא מופיע במחשב ברשימת הדוברים.

יצחק גלנטי: אתה לא מפסיד הזדמנות.

גדעון סער: בסדר, אבל אפילו כך - איפה רוחב הלב?

גדעון סער: היית יכול לצפות שיגידו: נשמע את חבר הכנסת סער, אולי נשתכנע ואולי לא נשתכנע.

אמנון כהן: אוקיי, כף זכות.

אמנון כהן: כף זכות.

גדעון סער: בסך הכול נשלחנו על-ידי ציבור לעשות עבודה באופוזיציה, וזה תפקידנו בכנסת הזאת.

אמנון כהן: תפקידו לשכנע אותך להצביע נגד.

גדעון סער: אנחנו ידענו לעשות גם עבודה אחרת, ובעזרת השם נעשה עבודה אחרת.

גדעון סער: אתם, התמזל מזלכם והגעתם לכאן מייד לקואליציה.

גדעון סער: אל יקל הדבר בעיניכם.

גדעון סער: זה לא דבר פשוט.

גדעון סער: לא בכל המקרים זה כך.

יצחק זיו: סליחה.

יצחק זיו: זה הנושא?

אמנון כהן: הוא יכול לדבר על מה שהוא רוצה.

גדעון סער: אני חושב שהתחלתי בשבח לסיעת גיל.

גדעון סער: אני שומע שידורי רדיו ולפעמים אני אפילו שומע שידורי טלוויזיה על סיעת גיל, ואני שומע מתוך הבית שלכם תמיד קומפלימנטים.

גדעון סער: לפעמים אני שומע ויכוחים.

גדעון סער: לפעמים אני שומע ויכוחים רמים.

יצחק גלנטי: מה טוב.

גדעון סער: אז באתי ונתתי קומפלימנט.

גדעון סער: מה רע?

יצחק גלנטי: זוהי דמוקרטיה.

גדעון סער: בהחלט.

יצחק גלנטי: זה הוויכוחים.

יצחק גלנטי: אצלנו אין פה אחד.

גדעון סער: זה מצוין.

גדעון סער: זה בהחלט גם מעניין, כי בכל זאת הסיעה היא סיעה צעירה.

גדעון סער: חברי הכנסת - אני כולל בזה גם את חברת הכנסת נאדיה חילו, שהיא כרגע חברת הכנסת היחידה באולם המליאה - בהתחלה אמרתי לעצמי: חקלאות אורגנית זה מצוין.

גדעון סער: חקלאות אורגנית - מי נגד?

גדעון סער: חקלאות אורגנית זה נפלא.

גדעון סער: תהיה לי הזדמנות נוספת - ואני עושה זאת יותר מדי פעמים בזמן האחרון - לתמוך בהצעת חוק של הממשלה.

גדעון סער: עד ששמעתי את חבר הכנסת חנין, שהאיר את עיני והציג גם בתחום זה את מחדלי הממשלה.

גדעון סער: כמה אפשר לשאת בשוויון נפש את מחדלי הממשלה?

גאלב מג'אדלה: - - -

גדעון סער: בנושא הביטחון, בנושא הכלכלה, בנושא החברה, ועכשיו גם בנושא החקלאות האורגנית?

גאלב מג'אדלה: חבר הכנסת גדעון סער, אני מבין שהוא שכנע אותך.

יצחק גלנטי: הממשלה הנוכחית המציאה את החקלאות האורגנית?

יצחק גלנטי: איפה הייתם אתם כאשר כבר היתה החקלאות האורגנית?

גדעון סער: חבר הכנסת גלנטי, לצערי, אם היו לי יותר משלוש דקות, הייתי משיב לך דבר דבור על אופניו.

אמנון כהן: כבר סיימת.

גדעון סער: כן, אבל בכל זאת היו כמה קריאות ביניים במהלך הדברים.

אבשלום וילן: החוק עבר בסוף בתקופתם.

גדעון סער: לא היה לי ספק, אף ששמעתי את חבר הכנסת חנין והשתכנעתי בעמדתו בסופו של דבר, שמנהל סיעת קדימה המוכשר, משה ביבי - יעלה בידו לגייס את הרוב הקואליציוני הדרוש לצורך העברת החוק.

גדעון סער: אף-על-פי-כן אמרתי שאני את חובתי אקיים, כך בדברי וכך בהצבעה, משום שאנחנו חייבים באיזה אופן לאותת לממשלה שהציבור קץ במחדלים שלה.

גדעון סער: הציבור בכלל קץ בממשלה, והיא צריכה ללכת הביתה, כפי שאמרתי בנאום קודם היום, ויפה שעה אחת קודם.

אמנון כהן: תודה רבה.

אמנון כהן: חברי הכנסת, אנחנו עוברים להצבעה בקריאה ראשונה על הצעת חוק להסדרת תוצרת אורגנית (תיקון) (דחיית מועדים), התשס"ז-2006.

אמנון כהן: אפשר להצביע.

אמנון כהן: הצבעה מס' 12 בעד ההצעה להעביר את הצעת החוק לוועדה - 6 נגד - 2 נמנעים - 1 ההצעה להעביר את הצעת חוק להסדרת תוצרת אורגנית (תיקון) (דחיית מועדים), התשס"ז-2006, לוועדה שתקבע ועדת הכנסת נתקבלה.

אמנון כהן: בעד - 6, נגד - 2, ונמנע אחד.

אמנון כהן: אני קובע בזאת שהצעת החוק להסדרת תוצרת אורגנית (תיקון) (דחיית מועדים), התשס"ז-2006, התקבלה בקריאה ראשונה, והיא תעבור לדיון בוועדת הכלכלה לשם הכנתה לקריאה השנייה ולקריאה השלישית.

גדעון סער: אני תובע שהיא תעבור לדיון בוועדה לקידום מעמד האשה.

אמנון כהן: אי-אפשר.

אמנון כהן: זו קריאה שנייה וקריאה שלישית.

אמנון כהן: במקום שדנו בה בקריאה הראשונה - שם מכינים אותה - - -

גדעון סער: אדוני היושב-ראש, סליחה.

גדעון סער: אם - - -

אמנון כהן: אם כך, היא תעבור לוועדת הכנסת, ושם תעשו את הדיונים.

אמנון כהן: חברי הכנסת, תם סדר-היום.

אמנון כהן: הישיבה הבאה תתקיים מחר, יום שלישי, ט' באדר התשס"ז, 27 בפברואר 2007, בשעה 16:00.

אמנון כהן: ישיבה זו נעולה.

אמנון כהן: תודה רבה.